
Iisus  Hristos  e  culme  înălţată  între  două  lumi:  a  pă¬ 
catului  şi  a  harului,  a  întunerecului  şi  a  luminii,  a  morţii 
şi  a  triumfului  în  înviere.  Apariţia  Lui  despică  'n  două 
istoria  omenirii.  Cu  o  mână  aşterne  lespede  de  mormânt 
peste  ce-a  fost  înainte  de  EI,  iar  cu  cealaltă  aşază  temelia 
unui  început  de  zidire  nouă.  Recunoştinţa  veacurilor  ce 
aveau  să  vină  i  se  va  mărturisi  în  genunchi  şi  ’n  vreme 
ce  stâlpările  adeziunii  obşteşti  vor  deschide  drum  paşilor 
Săi  spre  inimile  dornice  pururea  de  oaspe  ceresc,  pe  de 
lături,  înverşunatele  unelte  ale  urii  vor  încerca  să  sfâşie 
poala  de  lumină  a  cerului  coborât  pe  pământ. 

Nu  s'a  mai  pomenit  sub  soare  ca  cineva  să  fie  atât 
de  fierbinte  iubit,  cu  atâta  încredere  urmat  şi  cu  atâta 
respect  înconjurat.  Dar  nici  atât  de  crâncen  hulit  ca  Iisus 
Hristos.  Faptul  este  perfect  explicabil.  Prezenţa  Lui  umple 
veacurile  şi  ’n  urmele  paşilor  Săi  înfloreşte  o  lume  nouă. 
In  ordinea  firească  a  lucrurilor,  vestigiile  trecutului  nici 


1  Fragment  din  lucrarea:  „Iisus  Hristos  —  mit  sau  realitate?  Un  răspuns  dlui 
Lucian  Blaţ>a“  care  va  apărea  în  curând. 

odată  nu  consimt  cu  una  cu  două  să  se  lase  asvârlîte  pe 
tărâmul  uitării  din  cari  nu  mai  este  întoarcere.  Dimpo¬ 
trivă,  se  agaţă  de  cel  mai  inimaginabil  suport,  cu  dispe¬ 
rarea  unui  naufragiat,  prelungind  o  agonie  care  nu  poate 
ocoli  desnodământul  ce-i  este  hărăzit,  Inoirea  care  le  ră¬ 
peşte  terenul  de  sub  tălpile  îmbătrânite  de  bătător ire  a 
atâtor  căi  sinuoase,  este  calificată  drept  uzurpare  —  şi  tra¬ 
tată  în  consecinţă. 

Sfintele  Evanghelii  —  aceste  superbe  mărturii  ale 
unicei  revoluţii  în  adâncuri  pe  care  a  petrecut-o  lumea  — 
departe  de-a  colora  în  nuanţe  ţipătoare  înrâurirea  fără 
seamăn  pe  care  a  exercitat-o  Iisus  Hristos  asupra  mulţi¬ 
milor  cari  populau  începuturile  erei  noastre,  acordă  un 
spaţiu  considerabil  împotrivirilor  pe  cari  a  trebuit  să  le 
înfrunte  dumnezeescul  Fiu  întrupat  şi  nu  lasă  să  se  înţe¬ 
leagă  nici  unde  că  ar  fi  intenţionat  să  netezească  colţii 
amărăciunilor  îndurate  de  El  cu  atâta  suverană  măreţie 
şi  demnitate. 

N'avem  dreptul  să  atribuim  istorisirile  de-o  isbitoare 
francheţă  ale  celor  patru  evanghelişti  nici  modestei  con- 
diţiuni  sociale  pe  care  o  deţineau  ei  înainte  de-a  fi  che¬ 
maţi  la  apostolat,  nici  altor  împrejurări  de  natură  pasa¬ 
geră.  O  personalitate  de  dimensiunile  neobicinuite  ale  lui 
Iisus  Hristos,  exercită  asupra  celor  ce  roiesc  în  jurul  ei  o 
cenzură  implacabilă:  îi  obligă  s'o  accepte  aşa  cum  li  se 
înfăţişază  şi  să  se  exprime  despre  ea  în  consecinţă,  fără 
nici  un  adaos  sau  corectură  omenească.  Şi  Iisus  Hristos  a 
fost  recunoscut  şi  aclamat  de  noroade  ca  însuşi  Dumnezeu 
întrupat.  Ce-i  de  mirare,  deci,  dacă  istoriografii  Lui  au 
transcris  pe  suluri  de  pergament  şi  papyrus  o  convingere 
obştească  ce  întrunea  —  fireşte  —  şi  adeziunea  lor  întreagă? 

In  cursul  lecturilor  noastre  din  diferite  domenii  ale 
ştiinţelor  şi  literelor  —  modestia  şi  încă  ceva  ne  obligă 
să  renunţăm  a  le  preciza  întinderea  —  o  mărturisim  fără 
înconjur,  n'am  întâlnit  scriptură  întocmită  mai  corect  decât 
această  împătrită  biografie  a  lui  Iisus  Hristos.  Un  ele¬ 
mentar  simţământ  de  onestitate  ne  obligă  să  recunoaştem 
că  noi,  fericiţii  beneficiari  ai  secolului  luminii,  cu  ale  cărui 
privilegii  spirituale  ne  mândrim  ori  de  câte  ori  ni  se  dă 

prilej,  scriem  altfel  despre  celebrităţile  cari  ne-au  făcut  o 
impresie  covârşitoare :  evităm  detaliile  cari  le-ar  putea 
umbri  măreţia  olimpiană,  chiar  dacă  nu  exagerăm  pro¬ 
porţiile  vredniciilor  lor  recunoscute.  Ne  potrivim  vremii, 
care  elimină  sau  acoperă  realităţile  inconvenabile,  supără¬ 
toare  chiar,  păstrând  doar  punctele  culminante  şi  durând 
cu  o  artă  neîntrecută  punţi  de  aur  peste  prăpăstioasele 
povârnişuri  ce  le  separă. 

Nimic  din  toate  acestea  la  cei  patru  istoriografi  ai 
vieţii  în  trup  a  lui  Iisus  Hristos.  Peana  lor  nu  încalecă 
episoadele  dificile,  nu  patinează  detaliile  mai  puţin  con¬ 
venabile  ale  subiectului  asupra  căruia  se  apleacă.  Dacă 
Iisus  a  flămânzit  sau  a  însetat,  o  spun  fără  înconjur.  Dacă 
aplică  cu  biciul  corecţiuni  corporale  negustorilor  cari  au 
confundat  templul  cu  cine  ştie  ce  sălaş  de  perfectare  a 
oneroaselor  tranzacţii  cămătăreştl,  Evanghelistul  înregi¬ 
strează  faptul  fără  ezitare.  Nu  pregetă  a  aşterne  pe  hârtie 
înşişi  îndoielile  Apostolilor  privitoare  la  mesianitatea  lui 
Iisus,  deşi  uneori  Evanghelistul  se  află  printre  ei  şi  prin 
urmare  se  acuză. 

Nu  spunem  că  un  credincios  din  zilele  noastre  ar  fi 
întocmit  altfel  viaţa  lui  Iisus,  eliminând  toate  amănuntele 
cari  n'ar  servi  dumnezeirea  Sa,  Dimpotrivă,  credem  —  mai 
mult :  ştim !  - —  că  dacă  sorocul  „plinirii  vremii"  ar  fi  căzut 
în  veacul  nostru,  dacă  am  fi  avut  norocul  să  putem  săruta 
urmele  proaspete  ale  paşilor  Lui,  istoria  vieţii  lui  Hristos 
n’ar  fi  putut  fi  scrisă  nici  astăzi  altfel  decât  o  fac  cele 
patru  Evanghelii,  Fără  prea  multă  frământare  lăuntrică, 
am  fi  înţeles  că  dacă  biografiile  oamenilor  iluştri  se  zu¬ 
grăvesc,  apoi  aici  aveam  cu  totul  altceva  de  făcut  —  mai 
mult  sau  mai  puţin  decât  în  cazul  precedent,  după  per¬ 
spectiva  din  care  contemplezi  subiectul  preocupărilor  tale  — : 
să  înregistrăm  fidel  un  fapt  dat,  o  realitate  palpabilă,  cu 
putinţă  de  controlat  de  ori  care  dintre  contimporanii  noştri, 
£ără  ştire  şi  fără  vrere,  poate,  am  fi  săvârşit  noi  ceea  ce 
le- a  fost  rânduit  Evangheliştiîor  să  plinească.  Asta  deoarece 
pentru  noi,  astăzi,  ca  şi  pentru  ei  acum  aproape  două  mii 
de  ani,  Iisus  ne-ar  fi  apărut  îmbrăcat  în  aceeaşi  aureolă 
nemaiîntâlnită,  care  îţi  propteşte  cugetul  pe  culmile  con- 

vingerii  de  nestrămutat  că  aici  e  ceva  mai  mult  decât  un 
om:  Dumnezeu  însuşi,  cu  atributele  Lui  neajunse  strâmto- 
rate  vremelnic  în  smerit  trup  omenesc. 

Ne-am  fi  putut  îndoi  şi  noi,  poate  mai  mult  decât 
modeştii  pescari  galileeni,  de  temeinicia  gândurilor  ce  ne-ar 
fi  încolţit  în  minte  şi  ne-ar  fi  înflorit  în  suflet  la  simpla 
întâlnire  cu  El.  Lucrul  mâinilor  Lui  ne-ar  fi  înmuiat  de 
sigur  neîncrederea  şi  mormântul  aflat  a  treia  zi  deşert  ar 
fi  risipit-o  pentru  totdeauna,  obligându-ne  să  mărturisim 
până  la  moarte  dumnezeirea  Lui,  căci  certitudinile  de 
natura  aceasta  nu  se  încovoaie  nici  în  faţa  săbiei  şi  nici  a 
piroanelor  ce  sfâşie  trupul  celui  ţintuit  pe  lemnul  crucii. 

însuşirea  aceasta  de-a  copia  realitatea  fără  greş,  noi, 
teologii,  o  atribuim  inspiraţiei  dumnezeeşti  care  i-a  asistat 
pe  sfinţii  Evangbelişti  în  îndeplinirea  sarcinei  ce  şi-au  asu¬ 
mat-o.  Istoricul  profan  şi  filosoful  corect,  îi  vor  acorda 
cel  puţin  privilegiul  de-a  o  numi  obiectivitate. 

Am  anticipat  o  dovadă  a  acestui  acord  cu  realitatea 
constatată  de  ei:  cei  patru  Evanghelişti  înregistrează  cu 
deamănuntul  împotrivirile  pe  cari  a  trebuit  să  le  biruiască 
Iisus  Hristos.  Atitudinea  ulterioară  a  generaţiilor  viitoare 
faţă  de  viaţa  şi  opera  Sa,  nu  va  diferi  prea  mult  de  aceea 
a  contimporanilor  şi  nu  va  fi  întru  nimic  mai  mult  sau  mai 
puţin  justificată.  In  numele  unei  ştiinţe  orgolioase,  care  a 
avut  grije  să  strâmteze  în  prealabil  zarea  investigaţiilor  ei, 
eliminând  sau  negând  intervenţiile  supranaturalului  în 
istorie,  Iisus  Hristos  va  fi  târât  la  judecată  şi  despuiat  fără 
nici  o  consideraţie  de  prerogativele  inerente  fiinţei  Dum- 
nezeu-Omului.  Unii,  nu  vor  pregeta  să-i  nege  însăşi  exi¬ 
stenţa  istorică.  Alţii,  mai  moderaţi  dar  nu  şi  mai  puţin 
vinovaţi,  vor  face  din  El  un  smerit  rabbi  Iisus  din  Nazaret, 
biată  victimă  a  imaginaţiei  colorate  a  noroadelor  palestiniene, 
cari  l'au  încărcat  fără  voia  şi  —  poate  — -  fără  ştirea  Lui 
cu  atributele  lui  Mesia.  Ura  neostoită  a  iudaismului  în¬ 
cremenit  în  tiparele  unui  formalism  sterp  şi  iremediabil, 
orgoliul  păgânismului  atât  de  mândru  cu  tradiţiile  sale 
milenare,  gândirea  raţionalistă  a  vremurilor  noui,  istoria 
comparată  a  religiilor  şi  nenumăraţi  exploatatori  ai  sufe¬ 
rinţelor  sociale  cari  bântue  omenirea,  se  vor  lua  la  între- 

cere  ca  să-l  doboare  de  pe  altarele  pe  cari  Hristos  se 
răstigneşte  mereu  de  două  mii  de  ani  încoace  pentru  noi 
şi  pentru  a  noastră  mântuire-  întreg  arsenalul  uneltelor 
făurite  de  sofia  lumii  acesteia  va  fi  mobilizat  împotriva 
Lui,  învesmântate  într’un  limbaj  care  de  prea  multe  ori 
epuizează  toată  gama  violenţelor,  dela  invectiva  cea  mai 
vulgară  până  la  cele  mai  stilate  şi  mai  seducătoare  expresii 
ale  unei  reverenţiosităţi  perfide. 

Teologia  creştină  a  angajat  în  această  luptă  pentru 
dumnezeirea  lui  Iisus  Hristos  cele  mai  remarcabile  energii 
ale  ei.  Ştiinţele  laice  i-au  sărit  într'ajutor  nu  odată  —  şi 
nu  cu  celebrităţi  şterse.  Numărul  şi  valoarea  verdictelor 
lor,  covârşeşte  cu  mult  lotul  neglijabil  al  câtorva  „fii  pier¬ 
duţi"  cari  s'au  desprins  dela  altar  sau  din  şcolile  teologice, 
ca  să  se  întoarcă  apoi  împotriva  amândoura  cu  o  vrăj¬ 
măşie  mai  mult  sau  mai  puţin  iscusit  camuflată. 

Noi,  Românii  creştini,  de  orice  confesiune  am  fi  fost, 
n'am  participat  la  această  luptă  înverşunată.  Creştinismul 
nostru  a  fost  cruţat  de  defecţiunile  cari  au  frământat  de 
atâtea  ori  şi  cu  sporită  violenţă  bisericile  apusene  romano- 
catolîcă,  protestantă  şi  anglicană.  Am  avut  şi  noi  —  e 
adevărat  —  „faliţii"  noştri.  Dar  aceia  s’au  recrutat  dintre 
naturalişti  —  şcoala  dela  Iaşi  îndeosebi  —  şi  atitudinile 
lor  răstite  nu  priveau  direct  problema  care  ne  preocupă 
aici.  Reacţiunea  a  fost  promptă  şi  nimicitoare.  învăţaţi  de 
renume,  recrutaţi  dintre  teologi  şi  reprezentanţi  ai  ştiinţelor 
laice,  au  dislocat  şi  risipit  îndoielile  semănate  de  aceste 
victime  ale  unor  concepţii  importate  de  aiurea,  iar  de  neu¬ 
tralizarea  manifestărilor  unui  spirit  bolnav  în  literatură  şi 
artă,  s'a  îngrijit  „Gândirea"  dlui  profesor  Nichifor  Crainic. 

Creştinismul  poporului  nostru,  împletit  organic  cu  fiinţa 
lui  etnică,  n’a  tolerat  manifestări  de  atitudini  negative  faţă 
de  dumnezeirea  lui  Hristos.  Noi  am  avut  —  spre  deo¬ 
sebire  de  alte  naţiuni  civilizate  —  o  „cenzură  populară", 
care  a  funcţionat  ireproşabil  în  toate  vremurile,  scutind 
oficialitatea  bisericească  de  dificila  operaţie  a  dresării  de 
„Indexe"  supărătoare,  ca  cele  obicinuite  în  alte  părţi  şi 
descurajând  pe  eventualii  simpatizanţi  ai  curentelor  extre¬ 
miste  occidentale  să  încerce  împământenirea  lor  la  noi  acasă. 

Ne-am  informat  insă  îndeaproape  asupra  fazelor  acestei 
lupte  pentru  dumnezeirea  lui  Iisus  Hristos  şi  ne-am  orientat 
serios  asupra  originilor  şi  mai  ales  asupra  tendinţelor  ei. 
Părintele  profesor  Dr,  Ioan  Mihălcescu  —  astăzi  I.  P,  Sf. 
Mitropolit  Irineu  al  Moldovei  şi  Sucevei  —  ne-a  dat  cea 
mai  amplă  şi  mai  temeinică  contribuţie  în  materie,  într'o 
serie  de  studii,  cari  —  spre  regretul  multora  şi  spre  pa¬ 
guba  marelui  public  românesc  cu  interes  faţă  de  proble¬ 
mele  religioase  —  continuă  încă  a  rămânea  resfirate  în 
revista  „Biserica  Ortodoxă  Română'1  (1922 — 23).  La  acestea, 
sar  mai  putea  adăuga  câteva  contribuţiuni  ale  autorului 
acestui  studiu ,  de  dată  mai  recentă, 1  precum  şi  valorosul 
manuscris  al  profesorului  Protopop  Dr.  Sofron  Vlad,  dela 
Academia  teologică  ortodoxă  română  din  Oradea  (vremelnic 
la  Timişoara),  întitulat:  „Şcoala  mitologică"  (1940),  a  cărui 
apariţie  e  iminentă,  întregit  de  un  studiu  apărut  abia  de 
câteva  luni.2 

Şiragul  acestor  studii,  a  fost  sporit  în  ultimele  săptă¬ 
mâni  cu  impunătoarea  carte  a  dlui  Prof.  Sterie  Diamandi, 
întitulată  „Fiul  lui  Dumnezeu — Fiul  omului",3  remarcabilă 
din  multe  puncte  de  vedere, 

Contribuţiuni  româneşti  la  campania  de  tăgăduire  — 
manifestă  sau  tacită  —  a  dumnezeirii  lui  Iisus  Hristos,  n'am 
avut.  Poziţia  adoptată  de  dl  Lucian  Blaga  faţă  de  problema 
în  chestiune,  în  cartea  „Religie  şi  Spirit",  nu  poate  fi  con¬ 
siderată  ca  o  contribuţie  autohtonă,  ea  fiind  complecta- 
mente  lipsită  de  originalitate,  rămânând  o  simplă  încer¬ 
care  de  plasare  în  mediul  românesc,  refractar  din  fire  con¬ 
cepţiilor  importate  de  aiurea,  a  unei  teze  demodate.  Un 
motiv  mai  mult  pentru  semnalarea  şi  respingerea  ei. 

Dar  examinarea  acestei  teze  presupune  analizarea  pre¬ 
alabilă  a  noţiunii  „mitului"  şi  recapitularea  carierei  pe 


1  Un  om  şi  o  epocă  frământată :  Arthur  Drews.  în  „Revista  Teologică “  XXVI 
1*36  p.  17 — 30.  —  „Mitul"  lui  Hristos,  In  lucrarea  Stadii  Biblice  („Contribuţiuni  Ia 
Studiul  T.  N.“  nr.  2),  Sibiu  1940,  p.  53—64. 

2  Mărturia  sf.  Apostol  Pavel  despre  viafa  şl  învăţătura  Mântuitorului  (Extras 
din  Anuarul  Academiei  teologice  pe  1640 — 41).  Caransebeş,  Tip.  Diecezană  1941. 

3  Bucureşti,  Editura  „Catlea  Românească",  1942. 

care  a  făcut-o  ea  după  ce  a  fost  aplicată  persoanei  istorice 
a  Mântuitorului  nostru  Iisus  Hristos,  Vor  trebui  stabilite 
articulaţiile  acestei  teze  şi  identificate  nuanţele  pe  cari  le 
prezintă  ea  dela  un  caz  la  altui.  Cu  acestea,  prima  etapă 
a  cercetărilor  noastre  va  fi  epuizată. 

Intr’un  alt  compartiment  al  lucrării  pe  care  ne-am 
propus  s'o  săvârşim,  vom  controla  rezistenţa  temeiurilor  pe 
cari  se  bizue  credinţa  noastră  în  dumnezeirea  lui  Iisus  din 
Nazaret.  Operaţiunea  aceasta  implică  revizuirea  şi  stabilirea 
valorii  istorice  a  documentelor  în  cari  sunt  aşternute  aceste 
temeiuri. 

Punctul  de  vedere  din  care  vom  studia  problema  in 
chestiune  nu  va  fi,  aşa  dar,  nici  te ologic -dogmatic  şi  nici 
filosofic,  ci  istoric-critic.  Motivul  pentru  care  ne-am  oprit 
Ia  acesta  din  urmă,  nu  este  dictat  de  dorinţa  de-a  găsi  o 
modalitate  neutrală,  o  cale  de  mijloc  care  ar  putea  con¬ 
veni  şi  teologilor  şi  filosofilor,  ci  de  logica  însăşi  a  lu¬ 
crurilor,  Căci  dacă  n'ar  fi  existat  mărturii  documentare 
—  scrise  sau  orale  —  despre  viaţa  şi  opera  lui  Iisus  Hristos, 
opera  dogmatică  a  Bisericii  şi  speculaţiile  filosofilor  asupra 
fenomenului  religios  reprezentat  de  Creştinism  mai  erau 
oare  cu  putinţă?  Răspunsul  îl  lăsăm  la  latitudinea  cititorilor. 

Prin  urmare,  asupra  acestei  probleme  de  ordin  istoric 
ne  vom  concentra  toate  eforturile.  Iar  dacă  rezultatul 
examenului  pe  care-1  intenţionăm  va  fi  favorabil  docu¬ 
mentelor  în  chestiune,  gânditorii  laici  vor  trebui  să  con- 
ceadă  că  între  plăsmuirile  cugetării  lor  dirijate  de  pres¬ 
cripţiile  anumitor  canoane  filosofice  şi  între  adevărul  istoric 
depozitat  în  mărturiile  celor  trecute  vremi,  alegerea  e  ca 
şi  făcută.  Nu  din  consideraţie  faţă  de  eminentele  servicii 
pe  cari  Biserica  creştină  le-a  făcut  culturii  şi  civilizaţiei 
cu  care  ne  mândrim  pe  bună  dreptate,  nici  din  dorinţa 
de-a  evita  disputele  cu  teologii  sau  reacţiunile  neplăcute 
ale  mulţimilor  cari  cred  în  dumnezeirea  lui  Iisus  Hristos, 
ci  din  dragostea  faţă  de  adevărul  istoric  —  mai  uşor  con¬ 
trolabil  decât  combinaţiile  abstracte  şî  arbitrare  ale  raţiunii 
umane  —  gânditorii  laici  ar  trebui  să  se  simtă  îndatoraţi 
să  renunţe  a  mai  afişa  concepţii  hazardate  în  materie  de 
credinţă  şi  religie,  cari  dacă  isbutesc  să  le  sporească  uneori 


240 


REVISTA  TEOLOGICA 


faima  şi  să  urce  tirajul  cărţilor  lor,  apoi  nu  e  mai  puţin 
adevărat  că  prea  adeseori  le  zdrenţuiesc  şi  reputaţia,  şi 
mai  dau  naştere  şi  la  neînţelegeri  atât  de  dăunătoare 
echilibrului  sufletesc  şi  conduitei  morale  a  obştei. 

Istoria  —  şi  cu  ea  ştiinţa  teologică  —  nu  pot  vâna 
„graţiile"  nimănui  şi  nici  nu  cerşesc  concesii  umilitoare 
fără  să  abdice  dela  misiunea  lor  de  statornicire  şi  apărare 
a  adevărului.  Ele  pot  cere  însă  oricui  —  aşa  dar  şi  filo¬ 
sofilor  —  să  se  încline  în  faţa  evidenţelor  şi  să  le  accepte 
fără  împotrivire.  Atât ! 


MEMORIUL  DEPUTAŢIUNII  ILIRICE  DIN1 
VIENA  DESPRE  STĂRILE  BISERICEŞTI 
ARDELENE  LA  1771 

MĂSURILE  DIN  1768  Şl  1769  ÎN  FAVORUL  UNIRII.  —  ISTORIA  UNIRII 
ARDELENE.  —  AVERILE  BISERICII  UNITE.  -  ISTORIA  MĂNĂSTIRILOR 
ORTODOXE  DIN  ŢARA  OLTULUI,  ALBA-IULIA,  RÂMEŢI  Şl  GEOAGIUL  DE 
JOS  SI  A  AVERILOR  LOR.  —  STAREA  CULTURALĂ  SI  MATERIALĂ  A. 

PREOTIMII 

1 

de  i 

Prot.  Dr.  ŞTEFAN  LUPŞA 

Rectorul  Academiei  teologice  din  Oradea,  la  Timişoara 

La  18  August  1771  ii  trimise  împărăteasa  Maria  Te¬ 
rezia  deputăţiei  aulice  ilirice  (  =  Ministerul  Sârbilor  din 
împărăţie)  un  raport  al  comisiei  transilvănene  în  cele  reli¬ 
gioase,  împreună  cu  un  bilet  în  care  ordona  ca  deputaţi» 
ilirică  să  studieze  acel  raport  şi  în  urmare  să  compună  un 
sistem  solid  de  propuneri  pentru  promovarea  unirii  în 
Transilvania,  împreună  cu  expunerea  istorică  a  mijloacelor 
ce  s'au  propus  mai  înainte  în  vederea  acestui  scop. 

Raportul  în  chestiune  al  comisiei  transilvănene  fuseser 
provocat  de  două  rezoluţii  imperiale  din  1768  şi  1769. 

Prin  cea  dintâi,  împărăteasa  lua  trei  dispoziţii  în  fa¬ 
vorul  răspândirii  unirii:  1.  In  urma  relaţiei  iezuitului  K, 
Delpini  despre  bunul  rezultat  al  unei  călătorii  de  propa¬ 
gare  a  unirii,  întreprinse  ca  vizitaţie  de  episcopul  Rednic 
şi  de  însoţitorii  săi,  îi  acorda  acestuia  10,000  de  florini 
pentru  a  le  face  cadouri  celor  convertiţi.  2.  Rânduia 
pentru  parohii  acestora  leafă  crescândă,  dela  1  Ianuarie 
1768,  şi  anume:  anul  I:  12  fl,,  a.  II:  16,  III:  20  fi,  şi  aşa 
mai  departe,  în  fiecare  an  sporind  cu  4  fl.,  până  când, 
stăruind  în  unire,  ajung  (în  36  de  ani)  la  leafă  anuală  de~ 
150  de  florini,  care  le  rămâne  apoi  leafă  constantă.  (In 
trecut  primeau  imediat  150  fl.  anual).  Mai  ordona  cu  pri¬ 
vire  la  parohii  uniţi  această  rezoluţie  publicarea  din  nou 
a  celei  din  1759,  în  sensul  căreia  parohii  uniţi  sunt  scutiţi 

de  dări  pentru  teren  de  20  de  câble  de  bucate  şi  15  cară 
de  fân  şi  pentru  oricâte  vite  ar  avea,  cu  răspicarea,  că 
ea  se  referă  şi  la  preoţii  cari  vor  trece  în  viitor  la  unire. 
3.  Mai  dispunea  în  sfârşit  rezoluţia  din  1768  ca  averea 
rămasă  dela  răposatul  episcop  al  ortodocşilor  ardeleni,  Dio- 
nisie  Novacovicî,  să  se  întrebuinţeze  pentru  mărirea  fon¬ 
dului  seminarului  clerical  unit  din  Blaj. 

A  doua  rezoluţie,  cea  din  1769,  cerea  socoteala  banilor 
cheltuiţi  din  suma  donată  prin  rezoluţia  precedentă  (de 
10.000  fi.)  şi  un  plan  de  propuneri  pentru  cheltuirea  celor 
încă  necheltuiţi,  cu  consideraţie  de  preferinţă  Ia  retribuirea 
preoţilor  care  se  unesc  (retribuire  în  felul  propus  în  re¬ 
zoluţia  precedentă). 

Vicarul  general  al  episcopiei  unite  arătă  in  răspunsul 
la  această  rezoluţie  că  s’au  cheltuit  5081  fi.  pentru  remu¬ 
nerarea  popilor  care  s'au  unit  şi  pentru  înzestrarea  lor 
(resp.  a  bisericilor  lor  parohiale)  cu  odăjdii  şi  cărţi  biseri¬ 
ceşti.  Restul  de  4919  fl.  propune  vicarul  să  se  întrebuin¬ 
ţeze  pentru  remunerarea  preoţilor  cari  au  primit,  primesc 
şi  vor  primi  unirea  şi  anume  aşa,  ca  acest  rest  să  fie 
întregit  din  fondul  religionar  („portughez",  romano-catolic) 
ardelean  până  la  atâta  încât  să  li  se  poată  da  din  tot  în¬ 
ceputul  tuturor  preoţilor  uniţi  congrua  întreagă  de  150  fl. 
pe  an.  Mai  propunea  înzestrarea  tuturor  parohiilor  unite 
cu  sesii  şi  cu  dijmă  (Zehend-Quarten). 

La  aceste  propuneri  făcu  camera  aulică  (=  Curtea  de 
Conturi)  următoarele  reflexii: 

Parohii  unite  îndeplinite  există  691,  vacante  80,  total 
771,  ceea  ce  înseamnă  chiar  cu  congrua  iniţială  de  12  fl. 
pe  an  cheltuială  de  9252  fl.  în  anul  I,  în  anul  al  II-Iea 
9252+3084  (augment  de  4  fl.  de  parohie),  în  anul  al  III-lea 
9252+3084+3084  (dacă  nu  se  mai  înmulţesc  parohiile)  şi 
aşa  mai  departe.  Iar  dacă  s'ar  socoti  fiecare  parohie  cu 
salar  de  150  fl.  pe  an,  cum  propune  episcopia  unită,  ar 
fi  115.650  fl,  pe  an  salariile  preoţilor  uniţi  din  cele  77i 
de  parohii.  Fondul  religionar  ardelean  însă  e  mai  puţin 
de  o  jumătate  de  milion,  aşa  încât  chiar  şî  în  felul  întâi 
de  salarizare  (12+4  de  fiecare  an  în  plus),  procentele  lui 
numai  în  primii  trei  ani  ar  ajunge  pentru  acoperirea  sa- 

lariilor,  iar  în  al  doilea  fel  de  salarizare  (cu  150  fi.  pe 
an)  nici  a  şasea  parte  din  salar  nu  sar  putea  acoperi  din 
procentele  fondului  religionar  ardelean.  Camera  propuse 
deci  ca :  1 .  Numărul  preoţilor  uniţi  să  fie  redus  şi  limitat. 
2.  Dela  Stat  şi  din  fondul  religîonar  să  se  plătească  numai 
completarea  veniturilor  parohiilor  unite  la  suma  de  150  fl. 
pe  an.  In  vederea  acestui  aranjament,  propuse  conscrierea 
parohiilor  unite  cu  indicarea  sesiei  ce  o  au  şi  a  dijmei  ce 
o  dă  satul  pastorului  protestant  şi  care  ar  putea  să  se  dea 
parohului  unit. 

împărăteasa  aprobă. 

Camera  îi  ordonă  deci  comisiei  transilvănene  să  pro¬ 
cedeze  la  executare. 

Primi  însă  răspunsul  că  planul  nu  e  executabil,  de¬ 
oarece  cu  toate  că  foarte  mult  popor  părăseşte  unirea, 
popi  rămân  totuşi  foarte  mulţi  uniţi:  protocolul  in  Reli- 
giosis  din  anul  1769  arată  1500  de  preoţi  uniţi  în  Ardeal. 
Rezoluţia  imperială  la  acel  protocol  ordonase  ca  guverna¬ 
torul  Odonel  şi  episcopul  latin  să  ceară  dela  episcopul 
unit  următoarele  date:  1.  Ce  bir  şi  ce  stole  au  preoţii 
uniţi  dela  credincioşii  lor?  2.  Câţi  candidaţi  Ia  preoţie 
dă  pe  an  seminarul  din  Blaj?  3.  Unde  se  duce  venitul 
celor  două  sesii  monahale  rămase  vacante  prin  faptul  că 
în  mănăstirea  din  Blaj  sunt  numai  9  monahi  iar  sesii  (pre- 
bende)  sunt  1 1  sistemizate  ?  4,  Care  parohii  şi  care  parohi 
au  sesii?  —  Episcopul  latin  şi  guvernatorul  Odonel  au 
refuzat  însă  a  culege  aceste  înformaţiuni  din  motivul  că 
astfel  de  investigaţiuni  ar  putea  provoca  turburări,  care 
ar  fi  grave  din  cauza  primejdiei  răsboiului  din  preajma 
Ţării,  Comisia  în  cele  transilvănene,  de  acord  cu  aceşti 
doi  membri  ai  săi,  îi  exprimă  deci  împărătesei  părerea  că 
popii  uniţi  având  scutirea  de  dări  nu  numai  pentru  sesia 
parohiei  ci  şi  pentru  averea  lor  proprie  mobilă  şi  imobilă 
şi  mai  având  şi  bir  şi  stole,  mai  pot  aştepta  cu  îmbună¬ 
tăţirea  stării  lor  până  la  ocaziuni  mai  prielnice. 

Primind  acest  raport  neplăcut  iperprozelitismuîui  ei, 
împărăteasa  încearcă  să  caute  mijloace  noui  pentru  ajuto¬ 
rarea  unirii  ardelene,  fătul  răsfăţat  al  casei  sale. 

In  căutarea  de  unelte  mai  docile  decât  autorităţile 
ardelene  —  prea  prudente  —  alegerea  sa  cade  peste  -  ,  , 
deputaţiunea  aulică  ilirică,  forul  cel  mai  antiunionist  al 
curţii  vieneze.  Explicarea  acestei  alegeri  ar  fi  poate  de 
căutat  în  misterul  logicii  de  femeie?  —  Alegerea  avu  de 
rezultat  un  lung  (33  pagini  de  coaie  bătute  la  maşină)  me¬ 
moriu  (St.  R.  1061 — 1772)  pe  care-1  redau  aci  în  traducere 
foarte  puţin  rezumativă,  care  însă  nefăcând  decât  istorie 
servilă  literei  documentelor,  propuneri  practice  şi  iniţiative 
sincere  pentru  promovarea  unirii  ardelene  deloc,  de  aceea 
el  nu-i  putu  fi  de  folos  împărătesei,  ci  fu  depus  din  or¬ 
dinul  ei  la  arhivă  (auf  a.  h.  Befehl  reponiret  worden  —  e 
notat  la  sfârşitul  lui  cu  creion,  iar  cu  cerneală :  vide  num. 
2755—1771). 

Primind  ordinul  împărătesei  de  a  elabora  şi  propune 
un  sistem  de  mijloace  pentru  promovarea  unirii  în  Ardeal, 
deputăţia  ilirică  răspunde  că  ea  n'a  avut  nicicând  vreo 
influinţă  în  afacerile  ortodocşilor  şi  uniţilor  ardeleni. 
Drept  aceea  cere  ca :  1 .  Să  i  se  pună  la  dispoziţie  tot  ma¬ 
terialul  arhivistic  privitor  la  unirea  ardeleană,  dela  înce¬ 
putul  ei,  pentru  a  se  informa.  2.  Să  se  ordone  facerea 
unei  conscripţii  a  ortodocşilor  şi  a  uniţilor  ardeleni  şi 
anume  cu  aspră  imparţialitate,  deoarece  sunt  de  prevăzut 
presiuni  de  falsificare  în  favorul  uneia  din  partide,  şi  să 
i  se  prezinte  acea  conscripţie,  3,  Să  i  se  dea  voie  să  se 
consulte,  în  vederea  elaborării  sistemului  de  propus,  cu 
preşedintele  şi  eventual  cu  consilierii  comisiei  in  Transyl- 
vanicis  şi  4.  eventual  şi  cu  episcopul  latin  al  Ardealului. 

împărăteasa  a  răspuns  imediat  că  i  se  vor  da  depu¬ 
tăţiei  ibrice  actele  cerute  din  arhive  şi  că  ea  are  voie  să 
se  consulte  cu  preşedintele  comisiei  transilvănene,  contele 
Breuner,  pentru  executarea  misiunii  ce  a  primit. 

La  26  Septemvrie  1771  apoi  i-a  şi  pus  împărăteasa  la 
dispoziţie  deputăţiei  actele  privitoare  la  unirea  ardeleană, 
însoţite  de  o  listă  a  lor. 

Examinându-le,  deputaţiunea  îşi  exprimă  părerea  că 
din  unele  perioade  lungi,  de  mulţi  ani,  nu  e  nici  un  act 
şi  că  deci  ele  înfăţişază  numai  fragmentar  şi  incoherent 
istoria  unirii;  în  special  lipsesc  acte  despre  timpurile  mai 

vechi  şi  despre  cele  dintâi  vremuri  ale  unirii.  Acestea  le  ceru 
dela  contele  Breuner,  dar  nici  acesta  nu-i  dete  însă  decât 
tot  acte  privitoare  la  turburările  bucovene,  dar  şi  dintre 
acestea  nu  pe  cele  mai  importante,  în  special  nu  i-a  dat 
raportul  principal  al  generalului  Buccov  despre  lucrările 
comisiei  de  anchetă  {„de  dismembrare"  o  numeşte  dl  S. 
Dragomir).  Se  pare  că  nici  nu  cunoaşte  comisia  in  Tran- 
sylvanicis  acel  raport,  deşi  acela  trebue  —  după  părerea 
deputaţiunii  —  să  formeze  baza  pentru  elaborarea  unui 
bun  sistem  al  unirii  ardelene. 

Temându-se  însă  că  cerând  şi  aşteptând  noui  acte 
pentru  completarea  informaţiunii  sale  pierde  vremea  în 
zadar  şi  amână  prea  mult  executarea  ordinului,  deputa- 
ţiunea  se  mulţumi  cu  cele  două  grămezi  de  acte,  primite 
dela  împărăteasa  şi  dela  contele  Breuner  şi  prezintă  pe 
baza  studierii  lor  astfel  starea  unirii,  cauzele  decadenţei  ei 
şi  mijloacele  prin  care  ar  putea  fi  ea  promovată. 

In  ce  priveşte  primele  două  lucruri,  constată  că:  1. 
Din  principii  false  sau  considerat  drept  uniţi  cei  ce  nici¬ 
odată  n'au  fost  într 'adevăr  uniţi.  2.  Preoţimea  românească 
din  Ardeal,  incultă  şi  fără  zel,  şi-a  căutat  numai  avantaje 
şi  foloase  pentru  sine,  neglijându-şi  datorinţele  chemării 
sale  şi  neluminând  poporul,  care  apoi  pus  în  mişcare  de 
silnicii  şi  persecuţii  s'a  revoltat  cu  amărăciune,  lepădând 
unirea.  3.  Că  împărăteasa  în  zelul  sfânt  al  sufletului  ei 
n'a  cruţat  niciun  mijloc  pentru  a  ridica  din  nou  unirea, 
atât  prin  luarea  de  măsuri,  cât  şi  prin  acordarea  de  aju¬ 
toare  în  acest  scop.  4.  Despre  efectul  acestora  nu  poate 
relata  nimic  deputaţiunea,  deoarece  nu  reiese  din  actele 
ce  i  le-a  pus  la  dispoziţie  comisia  transilvăneană.  5.  Dim¬ 
potrivă,  aceste  acte  trădează  că  episcopul  unit  nu  se  con¬ 
formează  ordinelor  imperiale  şi  că  pentru  aceasta  trebuia 
tras  la  răspundere ;  guvernatorul  Ardealului  şi  episcopul 
latin  opinând  însă  că  măsura  aceasta  ar  fi  pentru  moment 
inoportună,  comisia  ardeleană  s'a  alăturat  părerii  lor. 

Mai  detailat,  pe  cât  permit  actele  puse  la  dispoziţia 
sa,  deputaţiunea  poate  schiţa  astfel  starea  şi  decadenţa 
unirii  ardelene: 

înainte  de  a  ocupa  împăratul  Leopold  Ardealul,  Ro¬ 
mânii  ardeleni  şi-au  schimbat  confesiunea  (?)  de  mai  multe 
ori,  ataşându-se  celei  a  principelui  domnitor.  Sub  Ioan 
Sigismund  Zapolya  au  stat  sub  conducerea  unui  superinten- 
dent  arian  (unitarian),  (?)  sub  principele  Râkoczy  (Ragozzi) 
sub  a  unuia  reformat.  împăratul  Leopold,  care  i-a  găsit 
ataşaţi  schismei  greceşti,  îşi  puse  în  gând  să-i  unească  cu 
Roma  şi  emise  un  decret  în  acest  sens,  prescriind  că  Ro¬ 
mânii  care  se  vor  uni  cu  una  din  cele  4  religii  recepte, 
vor  primi  privilegiile  aceleia.  Urmarea  fu  că  partea  cea 
mai  mare  a  Românilor,  cu  excepţia  doar  a  companiilor 
greceşti  din  Sibiu  şi  Braşov,  a  câtorva  făgărăşeni  şi  a 
câtorva  sate  din  Ţara  Bârsei,  au  trecut  la  unirea  cu  cato¬ 
licii  şi  anume  în  Alba-Iulia,  în  modul  acela  că  Atanasie,  la 
un  sinod  general,  însoţit  de  mulţi  popi,  în  prezenţa  vistier¬ 
nicului  Şt.  Apor  şi  a  multor  altora  se  declară  în  public 
pentru  unire  şi  aceasta  o  primi  apoi  şi  clerul,  convocat  şi 
el,  precum  şi  poporul,  prin  câte  3  deputaţi  din  fiecare  sat. 

Despre  acest  rezultat  s'a  spus  apoi,  dar  greşit,  că  toţi 
Românii  ardeleni,  afară  de  cele  trei  localităţi  induse  ca 
excepţie,  ar  fi  fost  uniţi.  Adevărul  este  însă  că  propor¬ 
ţional  totdeauna  au  fost  mai  multe  familii  preoţeşti  decât 
laice  unite,  din  motivul  că  din  unire  numai  popii  trăgeau 
folos  şi  anume  scutirea  de  toate  dările,  iar  laicii  nimic. 

Nu  e  deci  deloc  de  mirare  că,  într'o  astfel  de  rea 
tocmeală,  pe  de  o  parte  popii  şi-au  urmărit  numai  avan¬ 
tajul  lor  propriu  sub  aparenţa  unirii  şi  aparenţa  aceasta 
au  păstrat-o  atâta  vreme  cât  n'au  avut  altă  perspectivă 
mai  bună,  iar  pe  de  altă  parte  laicii,  fără  noţiuni  exacte 
despre  religia  lor,  la  cel  mai  mic  motiv  şi  la  nemulţu¬ 
mirea  cu  clerul  au  pornit-o  razna,  cu  excese,  producându-i 
unirii  la  început  defecţiuni  număroase,  iar  apoi  tot  mai 
mare  decadenţă. 

In  anul  1744  primi  unirea  cea  dintâi  lovitură  mai 
simţită,  când  nu  numai  episcopul  Klein  se  purtă  foarte 
suspect  în  privinţa  unirii  şi  —  se  presupune  că  de  frica 
pedepsei  —  fugi  la  Roma,  ci  şi  impostorul  Visarion  se 
furişă  în  ţară  pe  căi  şi  prin  mijloace  nepermise  şi,  prin 
pietate  prefăcută  şi  prin  asprime  impresionând  poporul 

românesc  cel  înclinat  spre  nestatornicie  şi  superstiţie,  prin 
predicile  sale  îl  făcu  atent  şi-l  induse  în  rătăcire  aşa  încât 
îşi  alungă  popii  uniţi,  ocupă  bisericile  şi  tulbură  chiar 
liniştea  publică  prin  revolte.  In  anii  50  apoi  sub  condu¬ 
cerea  altui  popă  obraznic  şi  impostor,  numit  Sofronie, 
poporul  românesc  aproape  pretutindeni  fu  cuprins  de  fu¬ 
rioasa  nebunie  a  lepădării  unirii,  pe  alocuri  cu  violenţe 
dintre  cele  mai  culpabile.  Epoca  lui  Sofronie  fu  cea  mai 
regretabilă  pentru  unire,  deoarece  pentru  a  recâştiga  lini¬ 
ştea  în  Ţară,  stăpânirea  fu  nevoită  să-i  tolereze  pe  neuniţi, . 
să  le  admită  episcop  şi  să  trimită  în  anul  1761  o  comisie 
care  să-i  despartă  pe  uniţi  şi  neuniţi  cu  bisericile  şi  popii 
lor.  Comisia  a  aflat  prea  puţine  familii  unite :  rapoartele 
bucovene  în  câteva  districte  dau  6121  familii  unite  şi 
20,657  neunite. 

La  1761  nu  li  s'a  acordat  neuniţilor  decât  toleranţă,, 
dar  şi  aceasta  pe  lângă  următoarele  condiţiuni  şi  restric- 
ţiuni:  Să  restitue  uniţilor  bisericile  ocupate,  să  nu  mai 
ocupe  altele,  să  reprimească  popii  alungaţi,  să  nu  mai  facă 
niciun  rău  popilor  şi  laicilor  uniţi,  să  nu  ţină  întruniri, 
să  nu  primească  trimişi  din  străinătate  şi  să  n'asculte  de 
ei,  ci  să-i  denunţe  autorităţilor,  iar  dacă  au  popi  din  stră¬ 
inătate,  să  garanteze  pentru  ei.  Popii  neuniţi  nu  primesc 
sesii  ci  au  să  fie  întreţinuţi  de  popor.  Nu  primesc  nici 
scutire  de  taxele  iobăgeşti,  afară  de  taxa  capului.  Popii 
uniţi  însă  menţin  sesia  şi  scutirile,  chiar  dacă  trece  satul 
întreg  la  neunire  şi  după  moartea  lor  sesia  nu-i  rămâne 
parohiei  neunite  ci  reintră  ’n  proprietatea  vechiului  pro¬ 
prietar,  căruia-i  aparţinuse  înainte  de  a  deveni  sesie  paro¬ 
hială,  Biserica  din  sat  încă  e  a  uniţilor,  chiar  dacă  orto¬ 
docşii  sunt  mai  numeroşi  în  sat-  (In  anul  1767  s’a  precizat 
că  dacă  uniţii  sunt  mai  puţin  de  ‘/4  din  populaţia  satului, 
iar  neuniţii  mai  mulţi  de  2/3,  abia  atunci  trece  biserica  la 
-  neuniţi,  dar  nu  se  află  în  acte  nici  un  caz  de  urmarea  ace¬ 
stei  regule.  In  1761  ordonase  împărăteasa  ca  în  satele  unde 
nu  sunt  decât  1 — 2  uniţi,  neuniţii  să  fie  obligaţi  a  le  zidi 
capelă ;  sesia  parohială  va  fi  a  acestei  capele,  iar  Statul  îi 
va  da  100  de  florini  subvenţie  de  înzestrare).  Episcopului 
netiniţilor,  în  sfârşit,  i  s'au  dat,  sub  jurământ,  următoarele 

instrucţiuni  la  1761 :  Numirea  sa  e  numai  din  graţie  şi 
poate  fi  revocată  oricând-  El  va  depinde  şi  în  cele  spiri¬ 
tuale  de  curtea  imperială,  la  care  însă  în  cele  temporale 
nu  va  face  recurs  decât  când  autorităţile  ardelene  i-ar  re¬ 
fuza  vreo  cerere.  N’are  să  pună  nici  o  piedecă  în  calea 
răspândirii  unirii,  nici  nu  va  uşura  căderea  dela  unire. 
Privilegiile  ilirice  nu  se  extind  asupra  Ardealului ;  nici  un 
ortodox  ardelean  nu  poate  ridica  pretenţie  de  a  ie  fi  părtaş. 
I  se  acordă  ca  leafă,  pe  lângă  florinul  anual  dela  fiecare 
paroh,  2000  de  fi,  pe  an  dela  Stat, 

Dela  dismembrarea  săvârşită  de  comisia  bucoveană 
încoace,  se  pare  că  na  mai  fost  nici  o  mişcare  între  uniţi 
şi  neuniţi  în  Ardeal.  Lipsindu-i  însă  actele  cu  rezultatul 
acelei  dismembrări  şi  presupunâd  că  totuşi  s'au  putut  în¬ 
tâmpla  an  de  an  schimbări  în  aşezarea  fixată  de  comisia 
bucoveană,  deputăţia  e  de  părerea  ca  să  se  ceară  con- 
rscrierea  an  de  an  a  satelor  şi  a  sufletelor  unite  şi  neunite 
din  Ardeal, 

împărăteasa  ordonase  acest  lucru,  cel  puţin  episco¬ 
pului  unit.  Deputaţiunea  n’a  găsit  însă  decât  o  singură 
conscripţie  dela  acesta,  din  1766,  care  arată  că  în  1765 
avusese  400  de  biserici,  1594  preoţi  şi  20,222  familii  unite; 
iar  în  1766:  406  biserici,  1539  preoţi  şi  46,294  familii, 
dar  deputaţiunea  ilirică  se  îndoieşte  de  exactitatea  acestei 
conscripţii,  mai  ales  că  a  tras-o  la  îndoială,  ca  părtinitoare, 
mărind  numărul  uniţilor,  şi  comisiunea  in  Transylvanicis. 
Aceeaşi  îndoială  planează  şi  asupra  raportului  prea  favo¬ 
rabil  ce  l-a  făcut  P,  Delpini  S.  J,  despre  vizitaţia  din  anul 
1768  a  episcopului  Rednic,  pe  baza  căruia  Majestatea  Sa 
i-a  acordat  episcopului  Rednic  10,000  de  florini  ca  să-i 
întrebuinţeze  pentru  şi  mai  marea  răspândire  a  unirii. 
Pentrucă  raportul  nu  indică  nici  un  sat  şi  nici  un  suflet 
convertit  cu  ocazia  acelei  vizitaţii,  cu  numele,  şi  nici  că 
oare  convertirea  era  durabilă  sau  numai  aparentă,  mai 
degrabă  crede  deputăţia  că  sporul  acela  de  unire  va  fi 
având  defecte  esenţiale,  cum  de  altfel  are  întreaga  unire 
ardeleană. 

Cel  puţin  suficient  îndemn  spre  astfel  de  presupuneri 
ii  da  deputaţiunii  chiar  raportul  comisiunii  transilvănene 

in  cele  religioase,  (care  a  primit  în  acelaşi  timp  cu  depu- 
taţîunea  ilirică  aceeaşi  însărcinare  de  a  elabora  raport  şi 
proiect  despre  starea  unirii  ardelene  şi  despre  mijloacele 
de  a  o  face  să  prospere)  făcut  în  chestiunea  socotelii  în¬ 
trebuinţării  celor  10.000  de  florini,  când  camera  aulică 
pusese  ad  acta  proiectele  amintite  mai  sus  de  reducere  a 
popilor  superflui  şi  de  înzestrare  şi  salarizare  a  celor  ne¬ 
cesari.  Atunci  remonstrase  comisiunea  transilvăneană  că 
popii  uniţi  supranumerari  nu-i  aduc  unirii  nici  un  avantaj, 
ci  numai  îngreunează  fondul  contribuţional,  protestase  că 
episcopul  imit  n’a  executat  ordinul  imperial  ce  i  se  dăduse 
pentru  înlăturarea  popilor  superflui  şi  stăruise  să  i  se  ceară 
episcopului  unit  raport  anual  despre  numărul  parohilor, 
parohiilor  şi  credincioşilor,  cu  îndeplinirea  rubricilor  amin¬ 
tite  mai  sus,  la  început.  La  intervenţia  preşedintelui  gu¬ 
vernului,  contele  Odonel  şi  a  episcopului  latin  Baitai  sa 
decis  însă  ca  să  nu  i  se  ceară  acel  raport  anual  până  vor 
fi  timpuri  mai  paşnice,  ca  nu  cumva  să  se  producă  tur- 
burări  între  Românii  ardeleni  şi  ca  nu  cumva  să  participe 
la  ele  chiar  şi  episcopul  unit  însuşi. 

Frica  aceasta,  mai  ales  în  privinţa  episcopului  unit, 
arată  că  unirea  ardeleană  stă  pe  temelii  nesigure. 

Intre  mijloacele  pentru  susţinerea  unirii  e  domeniul 
Blajului,  cu  venit  de  6000  de  fl.  anual,  fundaţie  imperială 
din  anul  1738,  cu  articole  care  prevăd  ca  jumătate  venitul 
să  servească  la  întreţinerea  episcopului,  iar  cealaltă  jumă¬ 
tate  la  următoarele  cheltueli :  150  fl.  întreţinerea  vicarului, 
250  fl.  a  doi  profesori,  800  fl.  a  8  călugări  în  Blaj  (iniţial 
se  prevedeau  11),  700  fl.  a  20  de  alumni  în  Blaj  şi  128  fl, 
pentru  drumul  spre  Roma  a  3  alumni  întreţinuţi  de  Col- 
legium  Romanum.  Mai  trebuia  să-l  întreţină  domeniul  şi 
pe  teologul  vlădicesc,  numit  de  mitropolitul  primat  al 
Ungariei. 

Episcopul  unit  Aron  prin  testament  lăsă  încă  o  moşie, 
cea  din  Cut,  cumpărată  dela  contele  Bethlen,  cancelar 
ardelean,  precum  şi  o  tipografie,  o  bibliotecă,  mai  multe 
edificii,  3000  de  fl.  în  numerar  şi  tot  ce  avusese  el  semina¬ 
rului  şi  mănăstirii  făcute  de  el  în  Blaj,  cu  condiţia  ca  în 
mănăstire  să  se  ţină  regula  sfântului  Vasile  cel  Mare.  Con- 


250 


REVISTA  TEOLOGICA 


diţia  aceasta  a  dat  loc  la  certe  între  călugării  mănăstirii 
blăjene  şi  urmaşul  lui  Aronf  în  urma  cărora  Grigorie 
Maior  fu  închis  la  Muncaciu.  împărăteasa  a  confirmat 
testamentul  lui  Aron,  cu  adaosul  ca  averea  lăsată  de  el  să 
nu  se  amestece  cu  fundaţiunea  imperială  din  1738. 

Cerând  împărăteasa  la  1767  raport  despre  executarea 
testamentului  lui  Aron,  comisia  transilvăneană  pentru  cele 
religioase,  pe  baza  datelor  episcopului  şi  ale  vicarului  unit, 
raportă  că  mănăstirea  şi  seminarul  funcţionează  cu  4  pa- 
tres  professi  şi  5  clerici  professi,  din  care  3  au  studiat  la 
Roma,  1  la  Tyrnavia,  5  novici  şi  22  de  alumni,  dar  că 
ieromonahii  nu  sunt  în  numărul  prevăzut  de  testament  şt 
n’au  fost  nici  în  1765  şi  1766;  drept  aceea  comisia  trans, 
crezuse  necesar  să  se  întrebe  episcopul  ce  sa  făcut  cu 
banii  din  care  trebuiau  întreţinuţi  monahii  care  lipseau, 
dar  nu  sa  întrebat.  De  aceea  îmbunătăţirile  anuale  pre¬ 
văzute  de  testator  nu  sau  făcut. 

Starea  şi  funcţionarea  în  timpul  de  faţă  a  fundaţiunii 
imperiale  şi  a  celei  episcopale  nu  se  arată  în  actele  puse 
la  dispoziţia  deputaţiunii. 

Se  pare  că  moşia  Cut  nu  e  încă  transcrisă  pe  biserica 
unită,  deoarece  contractul  încheiat  cu  contele  Bethlen  a 
trebuit  aprobat  de  împărăteasă  prin  Camera  Aulică ;  apro¬ 
barea  a  sosit,  dar  din  acte  nu  reiese  dacă  s’a  făcut  apoi 
într'adevăr  predarea  moşiei  noului  proprietar. 

In  aceeaşi  situaţie  se  află  şi  moşiile  mănăstirilor;  din 
Alba-Iulia  (moşia  Oarda),  din  Râmeţi  (jud,  Alba)  şi  din 
Geoagiul  de  Jos  (jud.  Hunedorii),  pe  care  episcopul  Aron 
încă  le  testase  fundaţiei  sale,  dar  care  se  aflau  şi  atunci 
şi  se  află  încă  în  mâni  străine. 

Cu  privire  la  moşia  Oarda,  guvernul  şi  comisia  tran¬ 
silvăneană  au  cules  următoarele  informaţiuni :  Episcopul 
unit  n’are  nici  o  hârtie  care  să-i  dea  vreun  drept  de  po¬ 
sesiune  asupra  ei.  Martori  de  pe  moşie  spun  că  pe  vre¬ 
muri  moşia  a  fost  cumpărată  dela  un  particular  de  epis¬ 
copul  unit  Atanasie.  Cumpărătura  aceasta  nu-i  dă  caracter 
de  moşie  bisericească,  mai  ales  că  vânzarea  particularul 
n’o  putuse  face  iure  perpetuo,  deoarece  moşia  aparţinea 

domeniului  fiscal  din  Alba-Iulia,  Mai  târziu  ea  trecu  în 
posesiunea  Grecului  Stratyi  (Istrati),  prin  execuţie  pentru 
o  datorie  ce-o  avea  episcopul  Atanasie  către  el ;  episcopul 
Klein  l-a  alungat  cu  forţa  din  moşie,  dar  moşia  îi  fu  res¬ 
tituită  Grecului  prin  execuţia  unei  sentinţe  judecătoreşti. 
După  cele  păţite,  Grecul  se  grăbi  s’o  vândă  baronului 
Dietrich,  acesta  o  vându  Bulgarului  Brentici,  aşa  încât 
testamentul  episcopului  Aron  nu  poate  fi  executat  cu  pri¬ 
vire  la  moşia  Oarda  decât  prin  proces. 

In  ce  priveşte  moşia  mănăstirii  Râmeţi,  episcopul  latin 
a  raportat  că  mănăstirea  aceasta  s’a  ridicat  demult,  fără 
permisiunea  proprietarilor  feudali  şi  a  bisericii  catolice  şi 
fără  privilegiu  şi  apoi  cu  vremea  a  fost  înzestrată  cu  te¬ 
renuri,  dar  după  exemplul  ţinutului  făgărăşan,  unde  co¬ 
misia  bucoveană  pentru  renitenţa  monahilor  a  distrus  40 
de  mănăstiri  de  acestea,  iar  moşiile  lor  au  fost  înglobate 
în  moşia  proprietarilor  regiunii,  aşa  ar  trebui  să  se  facă 
şi  cu  mănăstirea  dela  Râmeţi  şi  fiindcă  regiunea  în  care  e 
moşia  mănăstirii  e  domeniul  episcopiei  latine  de  Alba-Iulia, 
moşia  desfiinţatei  mănăstiri  ortodoxe  române  dela  Râmeţi 
să  treacă  în  proprietatea  episcopiei  latine  dela  Alba-Iulia. 
Guvernul  şi  cancelaria  ardeleană  au  şi  propus  acest  lucru 
la  forul  competent. 

Cu  moşia  mănăstirii  din  Geoagiul  de  Jos  stă  altfel  lu¬ 
crul,  deoarece  terenurile  ce  o  compun  au  fost  luate  iarăşi 
în  posesiune  de  ctitorii  care  i  le  donaseră,  ei  fiind  parte 
nobili,  parte  contribuabili  cu  drept  de  proprietate.  Ei  se 
declară  gata  a  ceda  moşiile  iarăşi  mănăstirii,  dacă  se  ad¬ 
mite  reclădirea  ei-  Comisîunea  ardeleană  aici  e  de  părerea 
să  se  lase  chestiunea  baltă,  iar  dacă  episcopul  unit  ridică 
pretenţii,  să  fie  îndrumat  la  proces.  împărăteasa  aprobă, 
dar  cere  să  se  ancheteze  nu  cumva  i  s'au  călcat  oarecare 
drepturi  de  prim  proprietar  de  drept  cu  ocazia  desfiinţării 
mănăstirii  şi  a  înstrăinării  averilor  ei.  Guvernul  şi  comisia 
ardeleană  dau  următoarele  lămuriri: 


Originea  mănăstirilor  ortodoxe  o  află  guvernul  în  uzul 
că  în  Ţara  Oltului  unii  boieri,  în  alte  ţinuturi  nişte  no- 
biles  unius  sessionis  sau  chiar  ţărani  mai  înstăriţi  au  în¬ 
ceput  să  lăzuească  (târsească, -cureţe)  prin  pădurile  comune 

şi  chiar  şi  prin  cele  interzise  şi  apoi  lazurile  (locurile  cu¬ 
răţite  de  arbori)  au  început  a  le  folosi  şi  succesiv  a  le 
lărgi,  a  clădi  pe  ele  colibi  şi  în  acestea  a-şi  aşeza  copii  sau 
rude  ca  eremiţi,  cari  apoi  sub  masca  religiei  ademeneau 
poporul  la  ei  ca  să  le  ajute  le  lărgirea  lazurilor  şi  apoi 
aceste  lazuri  lărgite  le-au  uzurpat  ca  proprietate  a  lor.  Iar 
proprietarii  legali  cu  toate  că  observau  uzurparea  şi  relele 
ce  decurgeau  din  ea,  anume  că  acele  colibe,  mai  apoi  mă¬ 
năstiri,  serveau  de  adăpost  la  emisari,  tâlhari  şi  alte  ve¬ 
nituri,  totuşi  n’au  îndrăsnit  să  se  ridice  împotriva  lor,  de¬ 
oarece  poporul  ţinea  mult  la  pelerinajele  sale  la  ele.  Şi 
astfel  mănăstirile  au  rămas  în  posesiunea  moşiilor  lor  până 
la  comisia  lui  Buccov,  care  a  dărâmat  prea  puţine  din  acele 
mănăstiri.  Guvernul  era  deci  de  părerea  ca  în  localităţile 
cu  moşii  mănăstireşti  să  se  transfere  mănăstiri  (unite) ;  can¬ 
celaria  ardeleană  însă  era  contra,  din  motivul  că  în  aceste 
localităţi  există  biserici  unite,  deci  mănăstirea  ar  fi  inutilă 
şi  ar  înmulţi  fără  rost  personalul  clerical  unit  care  şi  aşa 
apasă  greu  pe  impozite,  ci  dimpotrivă,  cancelaria  propune 
ca  mai  degrabă  să  fie  desfiinţate  şi  distruse  după  exemplul 
bucovean  şi  mănăstirile  care  mai  există  prin  păduri  fără 
permise  şi  fără  privilegii,  chiar  dacă  ar  fi  unite  unele  din 
ele,  pentrucă  sunt  novice  şi  periculoase  şi  moşiile  lor  sau 
să  se  restitue  proprietarului  regiunii,  sau  comunelor  pe 
teritorul  cărora  zac.  Ba  ar  trebui  desfiinţate  chiar  şi  mă¬ 
năstirile  privilegiate,  dar  moşiile  lor,  ca  unele  ce  au  ca¬ 
racter  de  fundaţii  bisericeşti,  să  se  întrebuinţeze  ad  pias 
causas  după  propunerea  episcopului  unit  şi  a  guvernului 
ardelean,  pe  care  Majestatea  Sa  ar  aproba-o  din  caz  în 
caz.  începutul  ar  trebui  făcut  cu  cele  ce  turbură  mai  mult 
apele  (bey  jenen,  die  zur  Salz  Schaerzung  Gelegenheit  ge- 
ben,  der  Aufgang  zu  machen).  Totodată  însă  să  i  se  inter¬ 
zică  şi  episcopului  unit  de  a  mai  înfiinţa  vreo  mănăstire 
fără  prealabilă  încuviinţare. 

Că  aceste  prea  înalte  dispoziţiuni  s'au  efectuat,  în  parte 
măcar,  şi  în  câtă  parte,  sau  deloc,  deputaţiunea  ilirică  nu 
poate  afla  din  actele  ce  i  s'au  pus  la  dispoziţie. 

In  raportul  de  mai  sus  guvernul  atinse  şi  problema 
sesiilor  parohiale,  amintind  că  la  1760  hotărâse  împără- 

teasa  că  ele  dacă  au  fost  primite  dela  Stat  sau  dela  parti¬ 
culari  pentru  parohul  unit,  nu  trec  cu  satul  care  trece  la 
neunire,  ci  îi  rămân  parohului  dacă  el  rămâne  unit,  iar 
dacă  trece  şi  el  la  neunire,  sesia  se  întoarce  la  vechiul 
proprietar-  In  legătură  cu  această  dispoziţie  există  însă  o 
plângere  din  1765  a  episcopului  Rednic  către  împărăteasa, 
în  punctul  al  IV-lea  al  memoriului  ce  a  prezentat  dânsul 
atunci  despre  promovarea  unirii,  unde  cere  restituirea  tu¬ 
turor  sesiilor  pe  cari  le-au  pierdut  uniţii  mai  ales  în  timpul 
ultimelor  turburări  şi  se  plânge  că  în  localităţile  unde  s'a 
lepădat  unirea,  sau  tolerat  popi  schismatici,  iar  cei  uniţi 
nu  pot  să  le  facă  concurenţă,  fiindcă  în  satul  întreg  nu  pot 
afla  om  care  să-i  găzduiască,  aşa  încât  neputând  petrece 
în  sat,  nu  pot  nici  predica  acolo.  Se  mai  plânge  că  şi  pro¬ 
prietarii  satelor,  în  cea  mai  mare  parte  protestanţi,  favo¬ 
rizează  lepădarea  unirii,  parte  pentru  a  intra  în  posesiunea 
sesiilor,  parte  pentru  a-şi  câştiga  simpatia  poporului. 

Memoriul  amintit  al  episcopului  Rednic  în  punctul  I 
al  său  cere  şi  şcoli  pentru  Românii  ardeleni,  provocându-se 
şi  la  cererea  similară  din  1763  a  antecesorului  său  Aron* 
care,  ca  şi  odinioară  împăratul  Leopold,  designase  ca  lo¬ 
calităţi  pentru  scoale  în  care  să  se  poată  pregăti  viitorii 
preoţi  şi  funcţionari  români  Alba-Iulia,  Făgăraşul  şi  Ha¬ 
ţegul-  Cerea  ca  ele  să  fie  înzestrate  cu  averile  mănăsti¬ 
rilor  desfiinţate  de  comisia  bucoveană,  ca  Râmeţii  şi  Ge- 
oagiul  de  Jos,  care  au  fost  răpite  de  proprietarii  din  jur. 

In  anul  1769  făcu  episcopul  Rednic  memoriu  nou 
despre  mijloacele  de  a  favoriza  unirea,  propunând  ca  în 
fiecare  din  cele  54  de  protopopiate  ale  eparhiei  sale  să 
se  institue  câte  un  preot  misionar  ambulant,  capabil,  care 
să  viziteze  pe  rând  cele  peste  30  de  sate  ale  protopo¬ 
piatului. 

Tot  atunci  propunea  Lt.  Colonelul  Enzenberg  ca  cei 
7000  de  florini  rămaşi  în  cassa  regimentului  românesc  din 
Valea  Rodnei,  nedistribuiţi  din  cauza  turburărilor  de  mai 
înainte,  să  se  întrebuinţeze  pentru  mănăstirea  din  Valea 
Rodnei,  propusă  spre  a  întreţine  o  şcoală  latinească. 

Biletul  imperial  alăturat  aprobă  în  principiu  ambele 
propuneri  şi  cere  ca  guvernatorul,  în  înţelegere  cu  epis- 

copul  latin,  să-i  facă  propuneri  cu  privire  la  modalitatea 
executării,  examinând  totodată  şi  punctele  despre  care  s'a 
scris  la  începutul  prezentului  memoriu.  Guvernatorul  şi 
episcopul  însă,  precum  am  amintit  acolo,  n'au  găsit  oportun 
să  ceară  lămuriri  dela  episcopul  unit,  de  frica  de  a  nu 
provoca  turburări,  nedorite  din  cauza  primejdiei  răsboiului 
din  preajma  ţării. 

Punctele  acelea  priveau  restrângerea  numărului  preo¬ 
ţilor  şi  precizarea  veniturilor  lor,  în  special  a  celor  ce  le 
mai  au  ei  pe  lângă  stole.  Dar  înainte  cu  mulţi  ani,  ambii 
episcopi,  pe  rând,  sau  plâns  că  în  retribuţia  preoţilor  nu 
e  echitate;  în  satele  unde  sunt  2 — 3  şi  chiar  4 — 5  parohi 
în  funcţiune  e  greu  să  le  dai  salar,  ci  trebue  să-i  laşi  să-şi 
susţină  familiile  din  slugărit.  Cei  mai  mulţi  au  fost  hiro¬ 
toniţi  în  provinciile  de  sub  Turci  şi  apoi  mărturisind  unirea, 
au  ajuns  parohi.  Lepădând  apoi  satele  unirea,  mulţi 
parohi  uniţi  au  rămas  fără  biserici  şi  fără  credincioşi. 
Drept  aceea  s'a  ordonat  să  nu  li  se  mai  dea  parohii  în 
schimbul  mărturisirii  unirii  preoţilor  hirotoniţi  în  provin¬ 
ciile  de  sub  Turci,  iar  la  Blaj  să  nu  se  hirotonească  decât 
persoane  examinate  de  teolog  şi  numai  în  măsura  posturilor 
sistematizate,  despre  care  consistorul  să  facă  des  tabele  cu 
indicarea  numărului  credincioşilor  uniţi  din  parohiile  imite. 
Alumnii  din  Blaj  s'a  dispus  să  înveţe  germană  şi  aritmetică. 
S'a  mai  dispus  să  se  facă  şi  pentru  fete  şcoală.  A  dispus 
împărăteasa  şi  aceea,  ca  preoţii  fără  şcoală  să  fie  chemaţi 
pentru  curs  şi  examen  la  Blaj  şi  ca  episcopul  unit  să  facă 
neîntrerupt  vizitaţiuni  şi  să  facă  raport  anual  despre  pro¬ 
gresul  unirii.  Lista  celor  nou  uniţi  are  să  fie  întărită  cu 
semnăturile  celor  convertiţi,  date  cu  tragere  de  cruce  în 
prezenţa  unui  judecător,  cu  care  ocazie  convertitorii  au 
să-i  admonieze  că  nu  mai  au  voie  să  părăsească  unirea. 
Episcopul  să  aibă  grijă  ca  noii  convertiţi  să  primească  pa¬ 
rohi  dintre  cei  mai  destoinici, 

Şcoala  latinească  s'a  deschis  în  Valea  Rodnei  pentru 
copiii  uniţi  de  grăniceri  şi  dacă  va  da  roade,  se  va  gene¬ 
raliza  şi  ’n  alte  ţinuturi, 

S'a  mai  ordonat  ca  parohii  uniţi  să  fie  la  fel  înzes- 

fraţi  cu  sesii  şi  salar  ca  cei  catolici,  iar  laicii  uniţi  să  fie 
admişi  în  funcţii  la  fel  cu  catolicii, 

A  mai  ordonat  împărăteasa  în  1761  ca  şi  uniţii  ar¬ 
deleni  să  fie  împărtăşiţi  cu  subvenţii  din  fondul  portughez, 
pentru  clădiri  de:  biserici,  case  parohiale  şi  şcoli.  Cu 
această  dispoziţie  e  în  legătură  şi  ordinul  preaînalt  către 
guvernul  ardelean,  care  avea  să  arate  cum  are  de  gând  să 
folosească  în  anul  1769  veniturile  fondului  religionar. 

Lipsa  actelor,  în  frunte  cu  dosarul  dismembrării  bu- 
covene,  pune  deputaţiunea  în  neputinţa  de  a  şti  întru  cât 
s'au  îndeplinit  număroasele  ordine  şi  dispoziţii  date  în  fa¬ 
vorul  unirii  ardelene  şi  de  a  prezenta  mai  precis  starea 
ei  şi  mijloacele  necesare  pentru  a-i  veni  într'ajutor. 


TRANSMISIBILII ATEA  RĂULUI 

TEORIA  GENERICĂ  A  CĂDERII  ORIGINARE 

de 

Preot  Dr.  IS1DOR  TODORAN  > 

Profesor  la  Academia  teologică  din  Cluj 

înainte  de  a  fi  cercetată  pe  plan  intelectual,  adică  înainte  de  a 
deveni  o  problemă,  existenţa  răului  din  lume  e  trăită  adânc  în  ex¬ 
perienţă.  Cel  puţin  sub  forma  erorii  şi  a  suferinţii,  răul  pare  intim 
legat  de  viaţa  pământească,  astfel  că  nimeni  nu-1  poate  nega,  nici  face 
din  el  numai  un  minus  de  fericire.  Lupta  dintre  tendinţa  spre  opti¬ 
mism  şi  cea  spre  pesimism,  tendinţe  fundamentale  în  viaţa  omului, 
face  ca  prezenţa  răului  să  se  simtă  tot  mai  mult  şi  să  bată,  în  cele 
din  urmă,  la  poarta  arenei  frământărilor  raţionale,  devenind  o  pro¬ 
blemă,  una  din  cele  mai  chinuitoare  probleme.  In  faţa  reflexiunii 
conştiente,  ea  se  prezintă  fie  ca  antiteză  între  adevăr  şi  eroare,  fie 
ca  antiteză  între  fericire  şi  suferinţă,  fie  ca  antiteză  între  bine  şi  rău 
moral.  Sunt  atâtea  antiteze,  e  atâta  rău  în  lume !  „Deşertăciunea 
deşertăciunilor,  toate  sunt  deşertăciune11.  Şi  aceasta  într'o  lume  care 
stă  sub  stăpânirea  unui  Dumnezeu  înţelept,  bun  şi  atotputernic. 

Gânditorii  încearcă  să  pătrundă  acest  mister ;  necredincioşii  caută 
să  facă  din  el  motiv  şi  explicaţie  a  revoltei  lor. 

Prezenţa  şi  acţiunea  răului  simţindu-se  totdeauna,  problema  lui 
stă  în  rândul  problemelor  eterne  ale  omului,  atât  din  motive  teoretice,, 
cât  şi  din>  puternice  consideraţiuni  practice.  Nici  o  altă  problemă  nu 
pune  într'atâta  în  cauză  însăşi  existenţa  lui  Dumnezeu  şi  rostul  vieţii 
omului,  ca  aceasta.  De  felul  cum  omul  va  deslega  problema  răului 
va  depinde,  in  mare  măsură,  înţelegerea  poziţiei  sale  în  univers  şi, 
ca  urmare,  comportarea  în  viaţa  practică  şi,  deci,  realizarea  destinului 
său.  Căci  nu-i  fără  importanţă  de  a  se  şti,  în  definitiv,  daca  lumea 
aceasta  de  suferinţe  şi  de  păcate  este  sau  nu  operă  divină.  Aceasta 
e  „problema  interminabilă",  cum  o  numea  Carlyle,  care  apare  în  toate 
spiritele  şî  căreia  fiecare  trebue  să-i  dea  o  deslegare. 

Această  problemă  mai  este  şi  foarte  complexă.  întrebările  prin¬ 
cipale  care  s'au  pus  în  legătură  cu  ea  sunt:  1.  Care  e  natura  răului?" 
2.  Care  e  origina  răului?  3.  Care  e  rostul  răului  în  lume  şî  în  viaţa 
omului?  Soluţiile  care  s’au  dat  acestor  chestiuni  sunt  felurite,  după 

timp  şi  după  oameni.  Referitor  la  prima  întrebare,  s'a  spus,  în  ge¬ 
nere,  că  răul  e  o  desordine  care  nu  trebue  să  fie  şi  s’au  deosebit  trei 
forme  ale  răului;  răul  metafizic,  fizic  şi  moral.  Dacă  desordinea  e- 
socotită  în  sine  ca  o  substanţă,  avem  substanţialismul ;  dacă  desor¬ 
dinea  e  considerată  ca  inexistentă  în  lucruri,  ea  fiind  ceva  pur  su¬ 
biectiv,  avem  subiectivismul ;  dacă  realitatea  desordinii  este  afirmată,, 
dar  nu  ca  substanţă  ci  ca  accident,  avem  accidentalismul. 

Există  şi  o  atitudine  care  neagă  pur  şi  simplu  răul.  Aceasta  e 
identică  cu  a  celui  care  închide  ochii  în  faţa  primejdiei,  negând-o 
pentrucă  n’o  vede.  Optimismul  absolut  însă  contrazice  întreaga  expe¬ 
rienţă  omenească.  „Sentimentul  întregului  gen  uman  depune  contra 
optimismului",  (P.  De  Bonniot,  Le  probleme  du  mal,  p,  16), 

întrebării  a  doua  s’a  răspuns  iarăşi  în  diferite  chipuri  t  răul  ar 
fi  o  condiţie  a  existenţei  limitate  —  fie  în  ordinea  metafizică,  fie  îa. 
cea  fizică  sau  morală  — ,  răul  şi-ar  avea  originea  în  materia  care  e 
rea,  răul  ar  fi  de  origină  socială,  răul  ar  deriva  din  libertatea  nepo¬ 
trivit  întrebuinţată,  libertatea  fiind  singura  raţiune  suficientă  posibilă, 
a  răului,  fireşte  nu  libertatea  în  sine  fiind  răul,  ci  păcatul,  etc.  La 
întrebarea  a  treia  s’a  răspuns,  între  altele,  că,  în  lume,  răul  ar  ft 
condiţia  ierarhizării,  evoluţiei  şi  progresului;  iar  în  viaţa  omului  ar 
fi  fie  avertisment,  remediu  sau  pedeapsă  ale  unei  stări  neconforme 
cu  ordinea  firii,  fie  mijloc  de  mântuire. 

Toate  aceste  întrebări  şi  răspunsuri  şi  altele  multe  cu  care  se 
conexează,  formează  tot  atâtea  capitole  importante  în  tratarea  pro¬ 
blemei  răului,  ceeace  arată  complexitatea  particulară  a  acestei  pro¬ 
bleme,  pentru  a  cărei  deslegare  sau  consumat  atâtea  eforturi  în  istoria 
cugetării  omeneşti.  De  fapt,  problema  răului  nu-i  o  singură  problema» 
ci  un  şir  întreg  de  probleme. 

* 

4  * 

Răul  fiind  desordinea  care  nu  trebue  să  fie,  n'a  putut  pătrunde 
în  lume  decât  printr'o  voinţă  liberă,  căci  unde  nu-i  voinţă  sau  nu-i 
voinţă  liberă,  nu  poate  fi  vorba  de  ceva  care  trebue  sau  nu  trebue  să 
fie,  deci  de  bine  şi  de  rău.  Această  voinţă  liberă  nu  poate  fi  decât 
sau  voinţa  divină  sau  voinţa  umană.  In  voinţa  divină  nu  se  găseşte- 
origina  răului,  căci  lui  Dumnezeu  nu  i  se  poate  atribui  voinţa  directă 
a  desordinei,  fiind  sfânt  şi  bun,  nici  neputinţă  faţă  de  desordine». 
fiind  atotputernic,  şi  Dumnezeu  nu  poate  fi  conceput  decât  cu  aceste 
atribute :  sfinţenie  şi  atotputernicie.  Şi  atunci,  sau  Dumnezeu 
nu  este  Dumnezeul  conştiinţei,  sau  este  creatorul  unei  lumi  bune*- 

Evident  că  numai  ultima  alternativă  stă-  Deci  origina  răului  trebue 
căutată  în  libertatea  volnţii  umane,  libertate  care  constitue  esenţa 
voinţii.  Numai  prin  libertate  a  putut  pătrunde  răul  în  lume  şl  în 
omenire.  Dar  libertatea  nu  este  atunci  ea  însăşi  un  rău?  Nu,  căci 
Dumnezeu  a  creat  pe  om  liber  pentrucă  I-a  voit  bun  şi  fericit,  vo¬ 
inţa  lui  fiind  fericirea  şi  sfinţenia  omului;  iar  fericire  şi  sfinţenie 
adevărate  nu  se  pot  găsi  înafară  de  libertate. 

Omul  n'a  mers  drept  în  ainte  pe  drumul  destinului  său,  s’a  abătut 
din  cale  şi  prin  acţiunea  lui  desordonată  a  lăsat  să  inunde  răul  în 
sine  şi  în  lume.  De  atunci  chiar,  un  caracter  al  răului  este  acela  de  a 
fi  universal  şi  ereditar  —  dacă  nu  ca  act,  cel  puţin  ca  predispoziţie. 
Toţi  oamenii  sunt  şi  se  nasc  păcătoşi.  „Nu  este  om  care  să  fie  viu 
şi  să  nu  greşească",  zice  Sf.  Scriptură  şi  Biserica  (I  Regi  8,  46  î 
ectenîa  morţilor);  căci  întru  fărădelegi  s'a  zămislit  omul  şi  întru 
păcate  l-a  născut  maica  lui  (Ps.  50)  şi  de  aceea  nimeni  nu-i  curat  de 
întinăciune,  chiar  dacă  viaţa  lui  pe  pământ  n'a  fost  decât  o  singură 
zi  (Iov  14,  4),  „Prlntr'un  om  a  intrat  păcatul  în  lume  şi  prin  păcat 
moartea  şi  astfel  moartea  a  trecut  asupra  tuturor  oamenilor,  din 
pricină  că  toţi  au  păcătuit "  (Rom.  5,  12),  căci  „plata  păcatului  este 
moartea"  (Rom.  6,  23), 

Răul  a  pătruns  în  lume  prin  primii  oameni,  altfel  n'ar  mai 
fi  nici  universal,  nici  ereditar.  Dar  noi  suntem  căzuţi  prin  cel  dintâi 
om  sau  am  căzut  şi  noi  în  el?  Purtăm  numai  consecinţele  păcatului 
lui  sau,  odată  cu  acestea,  şi  responsabilitatea  păcatului?  De  ce  nu  s'a 
mărginit  răul  la  primul  om,  care  a  păcătuit  ?  De  ce  păcatul  Iui  ni  se 
impută  şi  nouă,  căci  noi  nu  l-am  săvârşit,  neexistând  atunci?  Cu 
alte  cuvinte,  de  ce  se  transmite  păcatul  original? 

Această  chestiune,  care  constitue  un  aspect  special  al  problemei 
răului,  ne  Interesează  în  rândurile  care  urmează.  De  obiceiu  e  lăsată 
în  seama  dogmaticii,  ceea  ce  numai  în  parte  e  justificat,  deoarece  în 
legătură  cu  ea  se  ivesc  discuţii  care  depăşesc  cadrul  şi  metodele 
dogmaticii. 

* 

♦  * 

Mai  întâi  trebue  să  se  remarce  că  în  orice  problemă  se  pot 
distinge  două  lucruri ;  faptul  şi  explicaţia  faptului.  Când  faptul  există, 
chiar  dacă  nu-1  putem  explica,  suntem  convinşi  că-i  explicabil.  A-l 
socoti  inexplicabil  în  sine  înseamnă  a  contrazice  raţiunea  şi  a  declara 
-absurditatea  ca  esenţă  a  lucrurilor.  La  fel  se  prezintă  situaţia  şi  în 
^problema  răului.  Răul  există  şi  o  explicaţie  a  lui  trebue  să  existe. 

Dumnezeu,  care  nu  poate  H  conceput  decât  bun  şi  atotputernic,  există 
—  existenţa  Iul  Dumnezeu  nu  se  probează  prin  rezolvirea  problemei 
răului — şi  răul  de  asemenea.  Cum  se  împacă  aceste  două  existenţe? 
Chiar  dacă  nu  putem  explica  şi  nu  înţelegem  cum,  nu  ne  îndoim  că 
sunt  conclllabile,  că  existenţa  răului  nu-i  incompatibilă  cu  credinţa  în 
Dumnezeu.  Toată  truda  constă  în  a  găsi  explicaţia.  Desigur,  se  poate 
ca  explicaţia  dată  să  nu  fie  cea  adevărată  sau  să  nu  fie  integral  ade¬ 
vărată  —  nimic  uman  nu-i  absolut  şi  definitiv  — ,  dar  poate  să  se 
prezinte  ca  acceptabilă  deocamdată,  chiar  fără  a  ne  mulţumi  pe  de¬ 
plin.  De  altfel,  niciuna  din  soluţiile  date  până  acum  problemei  răului 
nu  este  raţionaliceşte  pe  de-a'ntregul  acceptabilă.  Probabil  că  raţi¬ 
unea  nu-i  deplin  competentă  aici. 

Aşa  fiind,  fireşte  că  şi  explicaţia  sau  explicaţiile  propuse  pentru 
transmisibilitatea  păcatului  original  nau  decât  titlul  de  ipoteze.  De 
aceea  ele  şi  scapă  uşor  de  vreo  eventuală  acuză  că  n’ar  fi  în  deplină 
concordanţă  cu  învăţătura  oficială  a  Bisericii. 

•  « 

Două  dintre  teoriile  referitoare  la  felul  căderii  primului  om  ne 
interesează  din  punctul  nostru  de  vedere  s  teoria  individualistă  şi 
teoria  generică. 

Teoria  individualistă  a  căderii,  foarte  răspândită  din  cauza  como¬ 
dităţii  ei,  caută  să  explice  păcatul  în  mare  parte  prin  ereditate.  A 
căzut  primul  individ  din  seria  indivizilor  umani  şi,  strict  vorbind, 
responsabilitatea  întreagă  a  căderii  îi  revine  numai  lui.  La  primul  om, 
păcatul  e  pe  de-a'ntregul  moral,  liber  şi  conştient,  dar  nu  tot  aşa  şi 
la  urmaşi.  La  aceştia  intervine  natura  lor  deviată,  slăbită,  primită 
prin  ereditate.  De  aceea  urmaşii  nu  sunt  egal  de  responsabili  cs 
primul  om.  Cu  cât  ne  îndepărtăm  de  protopărinte,  cu  atât  păcatul 
devine  tot  mai  puţin  moral,  transformându-se  în  rău  fizic,  necesar. 
Pe  măsură  ce  trece,  răul  devine  din  liber  fatal,  din  spiritual  natural. 
La  început  e  păcatul,  la  urmă  e  pedeapsa.  Astfel,  primii  oameni  sunt 
culpabili,  ultimii  victime.  Se  poate  o  teorie  mai  comodă  şi  mai  pe 
placul  conştiinţei  noastre  de  acum,  după  care  tindem  să  aruncăm 
toată  vina  asupra  altora? 

Teoria  aceasta  pleacă  dela  două  constatări :  robia  internă  actuală 
faţă  de  păcat  şi  ereditatea.  Explică  apoi  prima  prin  a  doua.  Ea  în¬ 
cearcă  deci  să  definească  răul  în  afară  de  libertate,  responsabilitate  şi 
culpabilitate,  acestea  negâsindu-se  într'o  stare  apreciabilă  decât  la  cel 
..dintâi  ora.  Alţii  au  greşit,  iar  noi  suferim.  Conştiinţa  noastră  se  re- 

voltă  faţă  de  această  nedreptate,  după  care  participăm  Ia  consecin¬ 
ţele  greşelii,  fără  să  fi  greşit. 

Obiecţia  e  serioasă,  ceeace  face  ca  teoria  să  nu  se  oprească 
numai  la  această  formă.  Se  caută  uneori  să  se  reducă  revolta  con¬ 
ştiinţei  prin  afirmaţia  că  n'am  avea  de  a  face  cu  o  cădere  săvârşită 
şi  consumată,  ci  cu  una  care  se  săvârşeşte  încontinuu,  prin  partici¬ 
parea  liberă  şi  voluntară  a  tuturora.  Toţi  cad  în  mod  liber.  In  cazul 
acesta,  suferinţa  nu  mai  e  nedreaptă,  căci  numai  prin  aprobarea  stării 
păcătoase  de  către  voinţa  conştientă,  acea  stare  cu  care  ne  naştem 
devine  şi  vină.  Acesta  e  sensul  cuvintelor  lui  P.  Svetlov,  de  ex. : 
„mânia  Lui  (a  lui  Dumnezeu)  nu  se  va  atinge  de  cei  nevinovaţi,  şi 
dragostea  lui  Dumnezeu  va  deosebi  pe  prunci  de  cei  maturi  în  păcat. .  . 
Starea  păcătoasă  a  pruncului  nu  se  manifestă,  ci  rămâne  ascunsă,  de 
aceea  şi  condamnarea  ei  nu  trece  din  posibilitate  în  realitate.  Asupra 
pruncilor  morţi  (e  vorba  de  copiii  nebotezaţi),  în  care  nu  s'a  mani¬ 
festat  starea  lor  păcătoasă,  nu  se  poate  manifesta  nici  condamnarea 
sau  judecata  lui  Dumnezeu,  ci  se  manifestă  dragostea  lui  Dumnezeu, 
de  care  totdeauna  e  plină  fiinţa  lui , . .  Din  cele  spuse  reese,  că  nu 
se  poate  înţelege  acelaşi  lucru  sub  păcatul  original  la  prunci  şi  pă¬ 
catul  original  la  cei  maturi , , (învăţătura  creştină,  voi.  II,  trad. 
rom.  Chişinău,  1936,  p.  203 — 204.  Amintim  pe  Svetlov  pentrucă 
lucrarea  sa,  nu  demult  tradusă  în  româneşte,  are  darul  de  a  încurca. 
pe  mulţi  începători  în  ale  teologiei  sau  nu  destul  de  iniţiaţi.  E  firesc 
lucru,  întru  cât  în  această  carte  multe  probleme,  printre  care  şi  pro¬ 
blema  răului,  sunt  tratate  confuz,  dându-li-se  şi  deslegări  nu  totdeauna 
ortodoxe). 

Jntr’o  asemenea  concepţie,  asupra  căreia  am  avea  mai  multe  re¬ 
zerve  de  făcut,  cu  greu  se  poate  găsi  rostul  botezului  copiilor,  (Noi 
susţinem  că  toţi  colaborează  Ia  cădere,  dar  nu  în  sensul  teoriei  indi¬ 
vidualiste).  Şi  mai  categoric  în  această  privinţă  se  exprimă  în  urmă¬ 
toarele;  „Greşala  lui  Adam,  păcatul  lui,  aduce  cu  sine  condamnare 
şi  pieire  tuturor  urmaşilor  lui  Adam,  numai  pentrucă  fiecare  din  el 
într’o  măsură  sau  alta  în  chip  liber  se  face  părtaş  păcatului  lui  Adam, 
urmând  înclinărilor  şi  naturii  vechi  a  Iui  Adam,  care  este  în  el  şl 
conştient  determinând  viaţa  şi  activitatea  sa  în  direcţia  contrară  legii 
lui  Dumnezeu  şi  glasului  lui  Dumnezeu  din  sufletul  şi  conştiinţa  sa... 
propriu  zis,  nouă  ni  se  impută  nu  această  stare  a  noastră,  în  care  ne 
naştem  noi,  ci  într’o  măsură  sau  alta  învoiala  noastră  liberă,  con¬ 
ştientă  la  păcat.  Această  stare  a  noastră  noi  o  iubim  şi  cu  raţiunea 

-şi  cu  inima,  cu  toată  fiinţa  noastră,..  Prin  actul  de  voinţă  liberă  ce  a 
mai  rămas  în  noi  ca  un  vlăstar  moştenit  prin  naştere,  fiecare  urmaş 
al  lui  Adam  se  face  părtaş  păcatului  şi  face  păcatul  lui  Adam  să  fie 
al  său  propriu,  iar  prin  aceasta  şi  starea  păcătoasă  moştenită  o  tran¬ 
sformă  în  operă  a  voinţii  sale  proprii"  (Svetlov,  op,  cit,  voi.  II,  p.  225). 

Prin  această  formă  a  teoriei,  păcatul  original  se  reduce  într'un  fel 
la  cel  individual.  Insă  sf.  Apostol  Pavel  a  preîntâmpinat-o,  parcă,  prin 
cuvintele  dela  Efeseni  2,  3,  unde  se  spune  că  suntem  „fii  ai  mâniei 
lui  Dumnezeu,  după  fire ",  deci  nu  prin  acceptarea  voinţei  indivi¬ 
duale.  E  clar.  Şi  tot  aşa  de  clar  este  că  starea  noastră  păcătoasă  nu 
ne-o  iubim  aşa  de  mult  „şi  cu  raţiunea  şl  cu  inima".  Tot  sf.  Pavel 
spune :  „Am  voinţa  să  fac  binele,  dar  n’am  puterea  să-l  fac.  Căci  bi¬ 
nele,  pe  care  vreau  să-I  fac,  nu-1  fac,  ci  răul,  pe  care  nu  vreau  să-l 
fac,  îl  fac"  (Rom.  7,  18 — 19).  Unde  mal  este  aici  iubirea  stării  păcă¬ 
toase  „cu  raţiunea  şi  cu  inima,  cu  toată  fiinţa  noastră"  ?  Cu  spusele 
sf.  Pavel  e  de  perfect  acord  şi  experienţa  noastră  întreagă.  Apoi, 
dacă  prima  cădere  nu  s’a  făcut,  ci  se  face  mereu  de  indivizi,  însem¬ 
nează  că  ea  se  poate  şi  desface  tot  prin  ei.  Şi  atunci  de  ce  nu  sa 
întâmplat  aceasta  cu  niclunul?  JDe  ce  nici  un  individ  nu  şi-a  revenit 
şi  nu  s’a  ridicat  la  prima  stare?  Cum  se  mai  explică  atunci  univer¬ 
salitatea  răului  ? 

Mai  departe,  dacă  între  fapta  lui  Adam  şi  fapta  noastră  e  con¬ 
trast,  nicidecum  asemănare,  prima  fiind  liberă  şi  voluntară,  a  doua 
mai  mult  determinată  de  natură,  înseamnă  că  responsabilitatea  noa¬ 
stră  trebue  redusă  aproape  de  zero.  De  aceea  fapta  primului  om  nu 
poate  fi  fapta  noastră  şi  astfel  revolta  conştiinţei  rămâne.  Ne  naştem 
păcătoşi  — •  nu  numai  devenim,  —  ceeace  înseamnă  că  răul  ni  se 
impune;  libertatea  noastră  constă  numai  în  a-1  comite  mai  mult  sau 
mai  puţin,  dar  nu  în  a  nu-1  face  deloc.  Păcatul  e  inevitabil.  Aceasta 
e  starea  de  non  posse  nori  peccare,  cum  o  numea  Fer.  Augustin. 

In  rezumat,  în  cadrul  teoriei  individualiste  nu  numai  că  nu  se 
înlătură  turburarea  conştiinţei,  pricinuită  de  nedreptate,  dar  nici  nu 
se  explică  răul.  Prin  constatarea  lăţirii  râului  prin  ereditate,  răul  nu 
se  explică,  deoarece  prin  constatarea  unui  fapt  nu  se  dă  acestuia  o 
explicaţie  morală.  Solidaritatea  ereditară,  care  menţine  răul,  multi- 
pHcându-1  încă,  şi  care  leagă  pe  individ  de  păcat,  pare  mai  de  grabă 
un  lanţ  impus  şi  nemeritat,  în  orice  caz  un  element  care  lămureşte 
prea  puţin  din  problemă.  Căci  se  pune,  cu  toată  dreptatea,  între¬ 
barea:  de  ce,  din  cauza  greşelii  protopărintelui,  este  condamnată  o 

imensă  mulţime  de  urmaşi  care  n'au  luat  parte  la  greşeala  lui,  care- 
ar  dori  s’o  înlăture  şi  care  ar  şi  trebui  s'o  poată  înlătura,  dar  totuşi 
nu  pot? 

Pentru  ieşirea  din  impas,  nu  există  decât  o  singură  soluţie : 
aceea  de  a  face  din  păcatul  Iui  Adam  propriul  nostru  păcat  şi,  deci, 
de  a  ne  simţi  nu  numai  victime,  ci  şi  culpabili. 

Aceasta  este  calea  teoriei  generice  a  căderii. 

Teoria  generică  a  căderii  se  bazează  pe  faptul  că  omenirea  este 
mai  mult  decât  suma  indivizilor  care  o  compun,  ea  nefiind  numai 
colecţiune  şi  succesiune  de  indivizi.  Omenirea,  considerată  ca  speţă, 
e  o  realitate  şi  fizică  şi  morală,  numai  că  nu  apare  în  formă  aşa 
concretă  ca  individul.  Astfel,  în  orice,  membru  al  omenirii  se  pot 
distinge  un  individ  şi  un  om.  Omenitatea  depăşeşte  cadrul  indivi¬ 
dualităţii  şi  o  precedează  pe  aceasta  din  urmă.  Existenţa  individuală 
nu  cuprinde  deci  întreaga  existenţă  umană  şi  astfel  omul  e  mai  mult 
decât  un  individ,  fiind  om  înainte  de  a  fi  individ  şi,  prin  calitatea 
de  om,  prezent  în  omenire  de  când  există  aceasta. 

După  această  teorie,  primul  om  ocupă  o  poziţie  cu  totul  spe¬ 
cială,  Acesta,  în  calitate  de  cap  al  omenirii,  reprezenta  în  sine  şi 
fizic  şi  moral  şi  realiza  principial  în  sine  întreaga  speţă  umană.  El  nu 
este  numai  primul  om,  ci  speţa  pentru  întâia  dată  individualizată. 
Această  primă  individualizare  a  speţei,  prin  forţa  lucrurilor,  e  deter¬ 
minantă  pentru  întreagă  evoluţia  ulterioară  a  acesteia  şi  o  cuprinde 
întreagă,  aceasta  din  urmă  nefiind  decât  desfăşurarea  în  concretul 
istoric  a  celei  dintâi. 

.  Consecvent  cu  acest  punct  de  vedere,  se  afirmă  că  păcatul  pri¬ 
mului  om  nu  mai  este  —  nu  putea  să  fie  —  numai  o  cădere  indi¬ 
viduală,  ci  una  individuală  şi  generică  (a  întregului  gen)  în  acelaşi 
timp,  pentrucă  e  fapta  genului  individualizat.  Noi  găsindu-ne  în  chip 
fizic  şi  moral  în  Adam,  păcatul  lui  nu  este  numai  al  lui,  ci  şi  al 
nostru.  Am  participat,  am  colaborat  la  păcat  cu  Adam  şi  de  aceea 
suntem  vinovaţi.  Fireşte,  n'am  participat  ca  indivizi,  ci  ca  oameni, 
adică  prin  partea  din  noi  care  depăşeşte  şi  precede  existenţa  noastră 
individuală.  Greşind  în  Adam,  e  drept  să  fim  pedepsiţi  cu  el,  natura 
noastră  păcătoasă,  prin  care  suntem  „fii  ai  mâniei  lui  Dumnezeu", 
nefiind  decât  urmarea  firească  şi  dreaptă  a  faptei  săvârşite  de  noi 
in  Adam, 

De  aici  decurg  o  serie  de  consecinţe  şi  se  aruncă  lumină  asupra 
unui  şir  de  fapte.  Mai  întâi,  se  arată  că  nu  mai  trebue  să  ne  consi- 

derăm  ferecaţi  în  rău  de  către  cineva  dinafară  şi  robiţi  păcatului 
printr’o  ereditate  mecanică.  Conştiinţa  noastră  —  prea  individualistă» 
de  altfel  —  nu  mai  are  motiv  să  fie  revoltată  în  contra  stării  noastre 
actuale,  propriu  zis  în  contra  legitimităţii  acestei  stări,  revolta  et 
canalizându-se,  cum  trebue  să  fie,  în  contra  răului  ca  atare  şi  deve¬ 
nind  în  felul  acesta  un  mijloc  de  ridicare  morală.  Al  doilea,  se  păs¬ 
trează  neatinse  sfinţenia  şi  dreptatea  lui  Dumnezeu,  care  nu  mai  apare 
ca  un  tiran  ce  aruncă  pedeapsă  nemeritată  asupra  urmaşilor  din  cauza 
greşelii  protopărintelui.  Al  treilea,  se  adânceşte  înţelegerea  funcţiunii 
libertăţii  individuale,  care  se  înfăţişează  ca  îngrădită  de  răul  specific 
(răul  speţei),  rezultat  dintr'o  acţiune  la  care  am  colaborat  ca  oameni. 
Libertatea  noastră  individuală,  deşi  păstrată,  înclină  totuşi  spre  rău» 
datorită  faptului  că  am  păcătuit  ca  oameni  înainte  de  a  păcătui  ca 
indivizi;  iar  omenitatea  căzută  din  noi  atrage  după  sine  şi  indivi¬ 
dualitatea,  întrucât  individualitatea  nu  se  poate  forma  decât  în  cadrul 
naturii  umane.  Desigur  că  prin  aceasta  nu  se  înlătură  responsabili¬ 
tatea  individuală,  tocmai  pentrucă  se  păstrează  libertatea,  pe  care  se 
bazează  responsabilitatea.  Libertatea  individuală,  fără  să  poată  în¬ 
lătura  cu  desăvârşire  răul,  poate  consimţi  mai  mult  sau  mai  puţin  la 
înclinaţiile  naturii  căzute,  ea  poate  urma  sau  nu  tendinţele  naturii 
slăbite  şi  stricate,  poate  lupta  în  contra  acestei  naturi.  Aceasta  e 
lupta  legii  minţii  în  contra  legii  din  mădulare,  de  care  vorbea  cu 
atâta  pătrundere  sf.  Pavel  (Rom.  7,  23).  Lupta  voinţii  individuale 
în  contra  naturii  păcătoase  fiind  posibilă,  urmează  că  individul  e 
responsabil. 

Teoria  generică  a  căderii,  pe  care  Ch.  Secretan  şi  G,  Frommel 
s'au  străduit  s’o  facă  acceptabilă,  are  meritul  de  a  fi  făcut  o  sinteză 
între  teoria  reprezentării  fizice  (Adam  reprezenta  fizic,  corporal,  toată 
omenirea;  toţi  derivă  din  Adam  ca  plantele  din  seminţe;  păcătuiesc 
transmite  biologic),  teoria  reprezentării  morale  (Adam,  capul  omenirii,, 
a  fost  reprezentantul  moral  al  tuturora  în  faţa  lui  Dumnezeu ;  prin 
păcat  s’a  rupt  în  Adam  legătura  omenirii  întregi  cu  Dumnezeu)  şl 
teoria  solidarităţii  (omenirea  formează  o  unitate  morală,  sesizată  prin 
iubire  ;  toţi  sufăr  pentru  unul  şi  unul  pentru  toţi).  Totuşi,  greutăţile 
cu  care  are  de  luptat  nu  sunt  mici.  Dintre  ele,  trei  se  fac  cu  deo¬ 
sebire  simţite  :  1,  Imposibilitatea  de  a  ne  reprezenta  specia  şi  mai 
ales  caracterul  ei  moral,  din  cauză  că  nu  apare  nicăiri  ca  o  realitate 
sensibilă,  izolată  şi  distinctă,  de  unde  decurge  neputinţa  de  a  o  în¬ 
ţelege  deplin,  căci  nu  se  înţelege  pe  de-a’ntregul  decât  ceea  ce  sc 

poate  şi  reprezenta,  nu  numai  concepe ;  2.  greutatea  de  a  înţelege  şi 
-a  ne  socoti  ca  agenţi  responsabili  ai  căderii,  întru  cât  forma  în  care 
am  existat  în  Adam  nu  ne-ar  permite  să  ne  considerăm  ca  atare ; 
3.  greutatea  noastră  de  a  înţelege  raţional  şi  de  a  simţi  dreptatea 
-stării  noastre  actuale,  din  cauza  distanţei  atât  de  mari  ce  stă  între 
noi  şi  cădere,  despre  care  nu  mal  păstrăm  amintire  şi  despre  care 
.conştiinţa  nu  ne-ar  spune  că  suntem  responsabili. 

Importanţa  acestor  dificultăţi  cere  ca  ele  să  fie  examinate. 

.1.  Cu  privire  la  realitatea  fizică  a  speciei  umane,  e  de  remarcat 
•că  faptele  şi  cugetarea  nu  vorbesc  în  contra  ei,  ci  dimpotrivă,  oferă 
serioase  indicii  asupra  existenţei  ei.  Unul  din  acestea  este  ereditatea, 
care  stabileşte  unitatea  substanţială  şi  continuitatea  speciei  umane 
dealungul  generaţiilor.  Individul  nu  se  poate  reproduce  decât  în 
cadrul  speciei.  Biologia  a  arătat  cum  copiii  sunt  urmaşii  părinţilor, 
prin  partea  nemuritoare  a  acestora,  parte  care  creşte  şi  se  desvoltă 
mar  departe  prin  asimilare,  in  timp  ce  partea  muritoare  —  cea  strict 
individuală  —  îmbătrâneşte  şi  dispare.  Specia  e  astfel  realitatea  ini¬ 
ţială  care  se  desfăşoară  şi  se  perpetuează  printr'un  număr  indefinit 
-de  indivizi,  al  căror  rol  s'ar  putea  asemăna  cu  al  celulelor  în  corp. 
In  felul  acesta  e  posibil  ca  noi  să  fi  existat  în  Adam,  cu  toate  că  nu 
eram  născuţi.  Cum?  Desigur  că  numai  sub  formă  de  potenţă,  de 
virtualitate,  deci  nu  în  chip  material  şi  în  formă  individuală.  Această 
potenţă  e  specia,  a  cărei  actualizare  sau  fenomenalizare  suntem. 
Pentru  noi  ea  rămâne  totuşi  o  realitate  inteligibilă  şi  nu  reprezenta- 
bilă,  dar  acceptarea  ei  alungă  ceva  din  întunericul  afirmaţiei  că  am 
fi  existat  în  primul  om. 

In  ceea  ce  priveşte  realitatea  morală  a  speciei  umane,  încă  sunt 
fapte  care  ne-o  descoper,  deşi  nimeni  nu  poate  pretinde  lumină 
completă  într'o  chestiune  atât  de  dificilă.  Oricine  ştie  şi  înţelege  că 
nu  poate  trăi  decât  cu  şi  prin  alţii.  Ştiinţa  moralei  şi  sociologia  au 
pus  în  plină  lumină  un  fapt  de  o  deosebită  importanţă,  acela  al 
valorii  solidarităţii  morale  care  uneşte  pe  oameni  între  ei.  O  singu¬ 
rătate  individuală  absolută  nu  există  şi  nici  nu  se  poate  concepe; 
iar  personalitatea  ne-o  datorăm  solidarităţii  morale  în  care  apărem  şi 
trăim.  Înlăturând  din  noi  tot  ceeace  datorăm  altora,  nu  mai  suntem 
nimic,  căci  nimic  sau  aproape  nimic  nu  mai  rămâne,  dacă  înlăturăm 
toată  educaţia,  toate  ideile,  principiile,  idealurile,  credinţele,  primite 
prin  educaţie.  Valorile  primite  şi  însuşite  constituesc  însăşi  substanţa 
noastră  morală.  Primim  foarte  mult  şi  în  schimb  dăm  foarte  puţin. 

Consideraţiile  asupra  limbajului  ne  duc  spre  acelaşi  rezultat. 
Limba  nu-i  o  creaţie  individuală  şi  nu  se  primeşte  izolat.  Ea  este  un 
fruct  şi  un  mijloc  ai  solidarităţii  morale.  Prin  limbaj  exprimăm  idei 
şi  sentimente  şi  tot  prin  el  le  putem  şi  primi.  Astfel  cugetările  noa¬ 
stre  nu  ne  aparţin  întru  totul,  căci  erau  în  limbă,  în  tezaurul  spiritual 
ai  omenirii,  înainte  de  a  fi  în  noi.  Coloritul  personal,  pe  care  îl  dăm 
uneori  cugetării  noastre,  înseamnă  destul  de  puţin  lucru  în  structura 
cugetării.  Prin  cuvânt  se  transmite  şi  se  produce  gândirea.  Când  în¬ 
văţăm  să  vorbim,  învăţam  şi  să  gândim.  Limba  e  canalul  de  alimen¬ 
taţie  al  gândirii  individuale  din  gândirea  colectivă  şi,  deci,  factorul 
care  stabileşte  unitatea  între  cugetările  individuale.  Dar  unitatea 
gândirii,  exprimată  prin  unitatea  limbajului,  este  semnul  unei  unităţi 
mai  profunde  între  oameni. 

Puterea  de  intuiţie  directă,  sub  aspect  cognitiv,  şi  simpatia  sub 
aspect  practic  social,  indică  aceeaşi  unitate  profundă.  Simpatia,  prin 
care  intrăm  în  vieaţa  altora,  în  bucuriile  şi  durerile  lor,  identi- 
ficându-ne  cu  ei  şi  ei  cu  noi,  n’ar  fi  posibilă  fără  o  identitate  psi¬ 
hică,  morală,  a  indivizilor.  Dar  simpatia  nu  rămâne  numai  pe  plan 
temperamental,  ci  se  ridică,  pe  planul  voinţii  conştiente,  la  bună¬ 
voinţă,  dragoste,  devotament  şi  chiar  la  sacrificiu  pentru  altul.  Aceasta 
înseamnă  negaţia  individualităţii  proprii  şi  afirmarea  unei  unităţi  mo¬ 
rale  superioare,  ceeace  iarăşi  n’ar  fi  posibil  dacă  unitatea  morală 
care  ne  cuprinde,  omenitatea,  n’ar  fi  o  realitate  morală,  demnă  de  a 
jertfi  pentru  ea  bunuri  individuale. 

Lucrul  acesta  nu  numai  că  se  petrece  aşa,  dar  aşa  şi  trebue  să 
se  petreacă,  fiind  înscris  în  conştiinţă  ca  imperativ  moral,  după  care 
trebue  să  trăim  şi  pentru  alţii.  Sub  unghiu  individualist,  acest  fapt 
rămâne  o  pură  enigmă.  Sacrificiul  pentru  alţii,  cerut  în  anumite 
cazuri  chiar  de  conştiinţă,  nu  se  poate  înţelege  decât  admiţând  că 
omenirea  formează  o  unitate  morală,  a  cărei  parte  constitutivă  şl  sub¬ 
ordonată  suntem,  fiind  solidari  cu  soarta  ei.  Şi  atunci,  dacă  trăim 
atât  de  organic  în  unitatea  speciei,  însemnează  că  e  posibil  să  fi  căzut 
odată  cu  Adam,  capul  ei, 

2-  Marea  greutate  de  înţelegere,  în  teoria  generică  a  ^căderii, 
constă  în  faptul  că  noi  neexistând  în  Adam  decât  ca  potenţe  şi  nu 
ca  persoane  individuale  libere  şi  conştiente,  nu  putem  fi  consideraţi 
responsabili  de  cădere-  Cea  mai  răspândită  concepţie  asupra  respon¬ 
sabilităţii  afirmă  că  voluntar,  liber  şi  responsabil  nu  există  decât  sub 
formă  individuală.  Fiecare  răspunde  şl  poate  să  răspundă  numai 

pentru  sine ;  orice  legătură  făcută  fără  ştiinţa  şi  voinţa  unei  persoane 
n'are  valoare  şi  nu  obligă  pe  acea  persoană. 

Răspândirea  acestei  concepţii  garantează  şi  valoarea  ei?  Nu 
cumva,  fără  a  fi  cu  totul  greşită,  e  incompletă  ?  Ne  arată  experienţa  şl 
gândirea  că  actele  de  voinţă  şi  responsabilitatea  sunt  numai  individuale  ? 

Credem  că  nimeni  nu  se  îndoieşte  că,  în  starea  de  acum,  suntem 
foarte  departe  de  a  putea  admite  o  teorie  a  responsabilităţii  pur 
individuale.  Astăzi  aproape  Lnu  mai  trebue  dovedit  că  voinţa  nu  se 
manifestă  exclusiv  în  formă  individuală.  Psihologia  colectivă  şi  socio¬ 
logia  ne  vorbesc  atât  de  mult  despre  o  voinţă  colectivă,  încât  se  pare 
că  rolul  voinţii  individuale  se  reduce  la  foarte  puţin  lucru,  individul 
nefiind  decât  un  punct  de  interferenţă  a  multiple  influenţe  sociale. 
In  stadiul  actual  de  desvoltare  al  ştiinţelor  sociale,  valoarea  socialului 
ca  o  realitate  de  sine  s'a  impus ;  iar  voinţa  colectivă  e  un  dat  pe 
care  nu-1  mai  contestă  nimeni.  Discuţiile  se  poartă  doar  asupra  ra¬ 
portului  dintre  voinţa  individuală  şi  voinţa  colectiva.  Din  aceste  dis¬ 
cuţii,  ceeace  prezintă  o  deosebită  importanţă  pentru  noi  e  afirmaţia 
ca  voinţa  colectivă  desindividualizează  voinţa  personală,  prinzând-o 
în  torentul  ei,  adesea  fără  consimţământul  individului,  în  aşa  fel  că 
mai  târziu  când  rămâne  singur,  insul  are  impresia  că  parcă  ceva 
strein  ar  fi  lucrat  în  el.  Deci  în  voinţa  colectivă  e  un  plus  faţă  de 
suma  voinţelor  individuale.  Acest  plus  face  ca  responsabilitatea  să 
nu  cadă  întreagă  asupra  individului  luat  izolat. 

Că  în  adunarea  de  voinţe  individuale  apare  o  forţă  care  n‘ar  fi 
existat  dacă  voinţele  ar  fi  rămas  izolate,  se  vede  bine  în  întreceri. 
Aici,  ca  în  orice  faptă  colectivă,  se  face  simţită  o  putere  care  se  ma¬ 
nifestă  în  individ,  dar  care  nu-şi  are  izvorul  în  el. 

Că  voinţa  nu-i  numai  individuală,  ne-o  spune  şi  exerciţiul  obiş- 
nuinţii.  Obişnuinţa,  care  e  ca  o  a  doua  natură,  determină  şi  condi¬ 
ţionează  voinţa,  şi  nu  există  om  fără  nicio  obişnuinţă.  Aceasta  arată 
că,  chiar  în  individ,  funcţiunea  voinţii  nu-i  strict  individuală,  întrucât 
in  deciziunea  actuală  a  voinţii  se  percepe  forţa  obişnuinţii  ca  ceva 
aparte.  Ce  să  mai  vorbim  apoi  de  rolul  pe  care  îl  joacă  firea,  pri¬ 
mită  prin  ereditate,  în  actele  de  voinţă  individuală?  Prin  urmare, 
forma  individuală,  liberă  şi  conştientă,  a  voinţii  nu-i  decât  o  formă 
de  manifestare  a  voinţii  şi  nicidecum  toată  voinţa. 

Nici  responsabilitatea  nu  rămâne  în  limite  strict  individuale.  In¬ 
fluenţăm  asupra  semenilor  prin  exemplu  şi  vorbă  şi  de  aceea  luăm 
parte  la  responsabilitatea  lor,  întrucât  faptele  pe  care  le  săvârşesc  ei 

sunt  determinate  într'o  măsură  de  noi.  Astfel  se  vorbeşte  de  o  res¬ 
ponsabilitate  indiviză,  în  comun.  Mai  departe,  înrâurirea  în  rău  se 
poate  întinde,  pentrucă  greşala  semenului  nostru  poate  atrage  pe  o 
a  treia  persoană  în  greşală  ş,  a.  m.  d,,  încât  răspunderea  ni  se  în¬ 
tinde  până  unde  merge  influenţa  răului  pe  care  l-am  provocat.  Teo¬ 
retic,  nici  nu  putem  fixa  limita  responsabilităţii,  deşi,  practic,  trebue 
să  ne  oprim  într'un  loc.  Din  această  cauză  se  acordă  adesea,  în 
justiţie,  circumstanţe  atenuante,  care  nu  sunt  altceva  decât  recu¬ 
noaşterea  că  responsabilitatea  depăşeşte  limitele  individualului.  Deci, 
actul  voluntar  e  personal  şi  responsabil  individual  în  săvârşirea  lui, 
dar  nu  e  strict  personal  în  originele  şi  consecinţele  lui. 

Trebue  să  recunoaştem  că,  prin  aceste  consideraţii,  greutatea  nu 
este  decât  în  parte  înlăturată.  Căci,  dacă  e  de  înţeles  o  responsa¬ 
bilitate  în  viitor,  pentru  faptele  urmaşilor  pe  a  căror  fire  o  deter¬ 
minăm  într'o  măsură,  nu  se  înţelege  tot  aşa  şi  responsabilitatea  în 
trecut,  pentru  faptele  înaintaşilor,  pe  care  nu  le-am  influenţat.  De 
aceea,  numai  topindu-ne  în  marea  unitate  a  speciei,  fără  prea  multă 
raportare  la  timp,  participăm  cu  dreptate  şi  cu  linişte  la  responsa¬ 
bilitatea  colectivă.  Lucrul  acesta  nu-i  deloc  uşor  pentru  conştiinţa 
noastră,  care  se  manifestă  în  formă  individuală.  Totuşi,  nu  e  de  ne¬ 
conceput  pentru  noi  că  suntem  din  prima  clipă  a  existenţii  noastre 
actuale  —  şi  poate  şl  mai  înainte  —  în  unitate  fizică  şi  morală  cu 
Adam  şi  că  de  aceea  suntem  responsabili  împreună  cu  el,  pentru  pă¬ 
catul  lui.  Pentru  aceasta  mai  trebue  să  admitem,  cum  spune  teologul 
Becker,  şi  un  decret  divin,  altfel  ar  urma  ca  un  păcat  asupra  căruia 
ar  conveni  toţi  oamenii,  să  fie  imputabil  urmaşilor  acestora,  întrucât 
după  natură  aceştia  se  găsesc  în  cel  dintâi ;  şi  ar  mal  urma  că  am  fi 
moştenit  şi  alte  păcate  personale  ale  lui  Adam,  dacă  va  fi  avut. 

Toate  acestea,  dacă  nu  aduc  deplină  lumină,  arată  cel  puţin  că 
teoria  responsabilităţii  individuale,  fără  a  fi  falsă,  trebue  revizuită  şi 
completată  prin  depăşirea  punctului  de  vedere  individualist. 

3.  Că  faptele  ne  indică  o  responsabilitate  indiviză,  nu  se  poate 
contesta  şi  nici  schimba.  Dar  conştiinţa,  glasul  lui  Dumnezeu  în  om, 
aprobă  aceasta?  Nu  decretează  ea  ca  nedreaptă  această  orânduire 
a  lucrurilor? 

Conştiinţa  nu  ne  spune  că  am  fi  participat  Ia  păcatul  original, 
ea  nu-şi  aminteşte  să  fi  greşit  în  Adam.  Dimpotrivă,  se  revoltă  în 
contra  urmărilor  păcatului  primilor  oameni.  De  aici  o  îndoită  în¬ 
trebare  :  a)  nu  se  păstrează  în  nicio  formă  amintirea  păcatului  ori- 

glnal  ? ;  b)  admite  conştiinţa  solidaritatea  morală  şi  dreptatea  conse¬ 
cinţelor  ei? 

a)  Pe  nedrept  s’a  afirmat  că  tradiţia  universală  nu  cunoaşte  că¬ 
derea,  Omenirea,  prin  tradiţia  sa  istorică,  vorbeşte  despre  cădere. 
Istoria  religiilor  ne  arată  că  cele  mai  multe  religii  orientale,  din  Asia 
centrală  şi  occidentală,  amintesc  de  o  cădere  originară,  după  care  a 
urmat  starea  actuală  de  suferinţă  şi  de  răutate.  Aşa,  în  Avesta,  în 
Vede,  în  tradiţiunile  caldeene.  Aceeaşi  amintire  se  păstrează,  în  forme 
mai  mult  sau  mai  puţin  clare,  Ia  populaţiile  hamite  din  Africa  şi  în 
religia  primitivă  mexicană.  Mitologiile  indiene,  greceşti,  romane  şi 
scandinave  cuprind  amintirea  precisă  a  unei  epoci  de  aur,  stare  de 
desăvârşită  fericire  a  omenirii,  curmată  prin  cădere.  Cele  amintite  nu 
sunt  singurele  care  vorbesc  în  acest  sens,  dar  sunt  suficiente  pentru 
a  arăta  că  omenirea  îşi  aminteşte  de  cădere. 

Desigur,  în  decursul  veacurilor,  datorită  unui  concurs  de  împre¬ 
jurări,  această  amintire  îşi  va  fî  pierdut  tot  mai  mult  conturul,  până 
s'a  ajuns  în  stadiul  în  care  conştiinţa  se  revoltă  în  contra  stării  în 
care  se  găseşte.  Lucrul  acesta  este  psihologiceşte  explicabil,  îndată 
după  greşaiă,  când  amintirea  acesteia  este  proaspătă  şi  vie,  primim 
fără  revoltă  pedeapsa ;  dar  pe  măsură  ce  trece  vremea,  simţim  tot 
mai  puţin  dreptatea  pedepsei,  în  cazul  când  sancţiunea  întârzie.  Timpul 
care  se  scurge  intre  faptă  şi  sancţiune,  slăbeşte,  în  conştiinţă,  legătura 
dintre  greşaiă  şi  pedeapsă,  încât  după  un  lung  interval  aceasta  din 
urmă  apare  ca  nedreaptă.  Şi  atunci,  dacă  se  are  în  vedere  enorma 
depărtare  dintre  primii  oaineni,  care  au  săvârşit  păcatul,  şi  noi,  re¬ 
volta  conştiinţei  individuale  în  contra  stării  actuale,  consecinţă  a  pă¬ 
catului,  e  explicabilă  şi  naturală. 

In  cadrul  teoriei  generice,  dreptatea  stării  actuale  se  învede¬ 
rează  şi  din  următoarea  consideraţie.  In  viaţa  individuală,  datorită 
repetării  unor  acte,  care  la  început  sunt  libere  şi  conştiente,  se  for¬ 
mează  obişnuinţi.  Mai  târziu,  individul  poate  pierde  amintirea  fap¬ 
telor  care  au  dat  naştere  obişnuinţii,  dar  cu  toate  acestea  rămâne 
responsabil  de  faptele  pe  care  le  săvârşeşte  determinat  de  obişnuinţa  sa, 
pe  care  singur  şi-a  creat-o.  Tot  aşa  şi  în  viaţa  speţei,  aceasta  ră¬ 
mâne  responsabilă,  prin  toţi  membrii  ei,  prin  care  se  realizează  isto¬ 
riceşte,  pentru  fapta  (păcatul)  care  i-a  corupt  natura,  chiar  dacă  nu 
mai  există  amintirea  faptei  corupătoare. 

b)  Conştiinţa  spune  că  omul  nu  suportă  cu  dreptate  decât  con¬ 
secinţele  faptelor  sale  personale.  Faptele  arată  că  beneficiem  şi  su- 

ferim  şl  de  urmările  actelor  altora.  Sunt  de  neconcillat  aceste  două 
realităţi,  conştiinţa  şi  faptele?  Dacă  între  ele  ar  fi  contradicţie,  ar 
însemna  că  solidaritatea  în  care  suntem  cuprinşi  şi  pe  care  n'o  putem 
contesta,  să  fie  declarată  imorală,  ceeace  nu  se  poate  decât  admiţând 
că  nedreptatea  şi  neraţionalitatea  sunt  în  firea  lucrurilor.  Această 
din  urmă  alternativă  însă  ridică  orice  posibilitate  de  judecată,  deci 
de  pronunţare. 

Când  conştiinţa  e  pusă  în  situaţia  de  a  se  pronunţa  asupra  so¬ 
lidarităţii,  trebue  să  înlăturăm  din  judecata  ei  orice  amestec  al  ego¬ 
ismului  nostru,  care  pătrunde  pe  furiş  în  sentinţa  conştiinţei,  mai 
ales  când  suntem  în  cauză.  Un  asemenea  egoism  s'a  amestecat  de¬ 
sigur  când  conştiinţa  admite  să  beneficiem  de  binele  săvârşit  de  altul, 
dar  nu  să  suferim  în  urma  greşelii  altuia.  Independenţa  în  judecata 
conştiinţei  se  păstrează  mai  bine  când  e  vorba  de  fapte  şi  urmări 
ale  acestora  care  n'au  legătură  cu  noi.  In  acest  caz,  obiectivitatea 
n'are  decât  foarte  rar  de  suferit.  Mai  departe,  conştiinţa  admite  res¬ 
ponsabilitatea  noastră  când  pilda  sau  vorba  noastră  duce  pe  altul  la 
rău.  Din  acestea  rezultă  că  legea  solidarităţii,  sub  care  ne  găsim,  e 
admisă  de  conştiinţă.  Mai  mult  decât  atâta,  conştiinţa  admite  sanc¬ 
ţiuni  asupra  unora  a  căror  greşală  nu-i  vizibilă,  numai  din  pricina 
păcatelor  înaintaşilor.  Aceasta  se  întâmplă  atunci  când  crimele  să¬ 
vârşite  în  istorie  sunt  ispăşite  de  alţii,  nu  de  cei  care  le-au  făcut. 
Asemenea  pilde  sunt  destul  de  numeroase,  de  ex.  inchiziţia  în  Spania, 
despotismul  fără  frâu  al  ţarilor  şi  imoralitatea  aristocraţiei  din  Rusia 
şi,  în  genere,  evenimentele  şi  stările  care  preced  revoluţiile  sânge¬ 
roase.  De  cele  mai  multe  ori,  autorii  acestor  crime  trăiesc  fericiţi 
şi-şi  sfârşesc  viaţa  în  linişte.  De  obiceiu  cei  care  suferă  sunt  gene¬ 
raţiile  care  urmează.  Asupra  acestora  se  pronunţă  justiţia  istoriei, 

justiţia  imanentă,  iar  conştiinţa  nu  se  revoltă  faţă  de  verdictul  el. 

S'ar  părea  că  această  aprobare  stă  în  opoziţie  cu  afirmaţia  de  mai 

înainte  a  conştiinţei,  după  care  nu  se  sufere  cu  dreptate  decât  din 

pricina  faptelor  personale.  De  fapt,  nu  este  aşa,  pentrucă  într’un  caz 
avem  de  a  face  cu  hotărârea  conştiinţei  în  funcţiune  individuală,  într'al 
doilea  cu  hotărârea  conştiinţei  în  funcţiune  umană. 

In  cadrul  individualist,  această  distincţie  nu-şi  găseşte  loc,  cele 
două  atitudini  fiind  socotite  contradictorii.  Conştiinţa  însă  nu  se  în¬ 
şeală,  ci  doar  transcende  punctul  de  vedere  individualist,  ridicându-se 
la  cel  uman.  Indivizii  se  schimbă,  e  drept,  dar  omenirea  rămâne 
aceeaşi.  Putem  deci  spune  că  realitatea  unităţii  morale  a  speciei  e 

cunoscută  de  conştiinţă,  care,  fără  a  se  contrazice,  unifică  dreptatea 
(să  se  dea  fiecăruia  ce  este  al  lui)  cu  solidaritatea  (unii  suferă  pentru 
alţii),  afirmând  că  nu  suntem  izolaţi  unii  de  alţii,  nici  în  bine  nici  în 
rău.  Această  conciliere  nu-i  posibilă  decât  în  unitatea  speciei,  în 
care  unii  suferă  cu  dreptate  urmările  faptelor  altora,  întrucât,  ca 
oameni,  au  strânse  legături  întreolaltă.  Dacă  astăzi,  când  speţa  e 
pulverizată  într'o  mulţime  de  indivizi,  există  o  responsabilitate  în 
comun,  pentru  fapte  nesăvârşite  în  comun,  cu  atât  mai  mult  trebue 
să  existe  această  responsabilitate  când  e  vorba  de  o  faptă  săvârşită 
în  starea  în  care  speţa  era  individualizată.  Astfel  responsabilitatea 
se  întinde  asupra  neamului  întreg.  Prin  aceasta  şi  prin  aprobarea  şi 
unificarea  legii  dreptăţii  şi  legii  solidarităţii,  conştiinţa  deşi  nu  are 
amintirea  istorică  a  căderii,  declară  că  ştie  de  o  cădere  generică, 
deoarece  pune  aceeaşi  culpabilitate  asupra  întregei  omeniri. 

Fireşte,  tocmai  fiindcă  ne  găsim  în  stare  decăzută  şi  fiindcă 
adesea  suntem  şi  judecător  şi  parte,  judecata  conştiinţei  nu-i  totdeauna 
clară  şi  sigură.  Dar  atunci  când  nu-i  vorba  de  prezent,  ci  de  trecut, 
când  nu  suntem  angajaţi,  când  nu  se  amestecă  sentimentele,  intere¬ 
sele  şi  egoismul,  conştiinţa  declară  dreaptă  legea  solidarităţii.  Noi  nu 
ştim  ceti  bine  ceeace  e  înscris  în  inima  noastră,  din  superficialitate, 
frivolitate,  învârtoşare  individuală  sau  rătăcire  colectivă,  şi  inter¬ 
pretăm  rău  reacţiunile  conştiinţei  asupra  naturii  şi  ale  naturii  asupra 
conştiinţei  (Gaston  Frommel,  La  Verite  humaine,  voi.  IU,  Neuchatel, 
1915,  p.  132).  Dacă  am  şti  să  descifrăm  exact  ceeace  e  înscris  în 
conştiinţă,  am  afla  acolo  urmele  neîndoielnice  ale  căderii.  Şi  aşa  însă, 
dacă  trecem  peste  punctul  de  vedere  individualist,  conştiinţa  „în  func¬ 
ţiune  umană”  (G,  Frommel,  op,  cit,,  p,  195),  nu  individuală,  declară 
că  fondul  lucrurilor  e  raţional  şi  că,  în  baza  unităţii  morale  şi  fizice 
a  speciei  umane,  suntem  şi  noi  responsabili  de  păcatul  săvârşit  de 
capul  omenirii,  păcat  la  care  am  participat  ca  oameni. 

Dreptatea  solidarităţii  umane  se  mai  desvălue  şi  altfel.  Prin  sim¬ 
patie,  luăm  parte  la  durerea  altuia  şi  o  facem  pe  aceasta  să  fie  a 
noastră,  intrăm  în  viaţa  altuia,  ceeace  înseamnă  că  în  mod  naturai 
ne  introducem  în  solidaritatea  omenească.  Cine  ar  putea  spune  că 
simpatia,  compătimirea,  e  imorală?  Tot  aşa,  devotamentul  care  merge 
până  la  sacrificiul  vieţii,  cine  îl  poate  declara  imoral?  Aceasta  în¬ 
seamnă  că  în  adâncul  fiinţei  noastre  se  simte  că  înainte  de  a  fi  indi¬ 
vizi,  suntem  oameni,  solidari  ca  oameni,  că  trebue  să  trecem  peste 
conslderaţiuni  individualiste,  intrând  în  unitatea  morală,  profundă  şi 


REVISTA  TEOLOGICA 


271 


completă,  a  genului  şi  admiţând  greşala  altuia  ca  propria  noastră 
greşală,  Atunci  legea  solidarităţii  nu  se  mai  opune  legii  dreptăţii,  ci 
o  realizează  pe  aceasta  din  urmă,  omul  primind  să  poarte  greutăţile 
•altui  om,  greutăţi  strâns  legate  de  starea  următoare  păcatului  original. 
Conştiinţa  nu  s'ar  simţi  obligată  să  facă  aceasta,  dacă  în  intimitatea 
ei,  adesea  nepătrunsâ,  n'ar  recunoaşte  —  pe  deasupra  oricărui  argu¬ 
ment  —  în  greşala  altuia  propria  sa  greşală  şi  în  a  sa,  greşala  tu¬ 
turora  şi  astfel,  urcând  până  la  origine,  în  păcatul  primului  om,  pă¬ 
catul  tuturor  oamenilor.  Iată  cum  glasul  conştiinţei,  ca  funcţiune  umană, 
■afirmă  adevărul  atât  de  greu  de  înţeles:  toţi  am  păcătuit  în  Adam. 

Ortodoxia,  care  pătrunde  cel  mai  adânc  în  realitatea  lucrurilor, 
cunoaşte  solidaritatea  omenească,  în  formă  de  responsabilitate  univer¬ 
sală,  Aceasta,  cum  afirmă  filosoful  Lucian  Blaga,  este  una  din  carac- 
teristicele  stilului  de  viaţă  ortodox  (Spaţiul  mioritic). 

înţelegerea  acestei  afirmaţiuni  ne  este  mult  îngreunată  de  con- 
diţiunile  vieţii  noastre  de  decădere,  de  egoism,  de  legăturile  care  ne 
ţin  prea  strâns  ţintuiţi  de  pământ  şi  care  ne  lasă  pradă,  de  foarte 
multe  ori,  unui  individualism  anarhic.  Pe  măsură  însă  ce  reuşim  să  ne 
descătuşăm  de  acestea,  înţelegerea  se  lărgeşte  şi  se  adânceşte.  Feno¬ 
menul  se  petrece  perzistând  pe  calea  simpatiei  şi  devotamentului,  de 
care  vorbeam.  Simpatia,  compătimirea  şi  devotamentul  culminează  şi 
se  desăvârşesc  în  dragoste.  înţelegerea  solidarităţii  creşte  şi  scade 
odată  cu  dragostea.  Cel  ce  iubeşte  mult,  înţelege  mult.  Focul  drago¬ 
stei  topeşte  solzii  de  ghiaţă  de  pe  ochii  înţelegerii  şi  o  face  să  vadă 
realităţi  pe  care  înainte  abia  Ie  bănuia.  0  dragoste  perfectă  aduce 
înţelegere  perfectă,  ceeace  s’a  petrecut  în  lisus  Hristos.  A  recunoaşte 
:greşala  altuia  ca  propria  ta  greşală  şi  a  te  substitui  lui  în  suferinţă, 
e  opera  dragostei.  In  dragoste,  sesizăm,  pe  alt  plan  decât  cel  intelec¬ 
tual,  fondul  lucrurilor;  iar  înţelegerea  solidarităţii  în  cădere  o  câşti¬ 
găm  în  măsura  în  care  suntem  stăpâniţi  de  dragoste  şi  ne  purificăm 
prin  rugăciune. 

Unitatea  reală  a  genului  omenesc  se  vădeşte  şi  din  considerarea 
răscumpărării  în  lumina  concepţiei  creştine.  Mântuitorul  a  adus  răs¬ 
cumpărare  întregului  neam  omenesc.  Răscumpărarea  e  universală  şi 
pentru  motivul  că  în  persoana  Lui  e  cuprinsă  întreaga  fire  omenească 
într'o  formă  individualizată.  In  persoana  Mântuitorului,  toţi  oamenii 
•au  satisfăcut,  în  mod  obiectiv,  dreptatea  divină,  ofensată  prin  păcat. 
Printr'un  om  a  intrat  păcatul  în  lume  şi  prin  păcat  moartea  şi  prin 
alt  «m  s'a  ridicat.  Aceasta  nu  s'ar  fi  putut  întâmpla,  dacă  speţa  umană 

n’ar  fi  o  realitate  şi  fizică  şi  morală.  Altfel,  Mântuitorul  ar  fi  trebuit 
să  moară,  ca  persoană  istorică,  pentru  fiecare  individ  în  parte;  sau 
ar  fi  trebuit  să  se  iertfească  numai  pentru  Adâm  luat  ca  persoană 
aparte,  independent  de  urmaşi.  Amândouă  aceste  alternative  sunt  evi¬ 
dent  false.  Intre  toţi  indivizii  care  compun  speţa,  deci  —  care  au  fost,, 
sunt  sau  vor  fi  —  există  legături  misterioase,  care  deşi  nereprezenta- 
bile,  rămân  totuşi  reale.  Atât  Adam  cât  şi  Mântuitorul  Hristos  repre¬ 
zintă  real  genul  omenesc  întreg.  De  două  ori  s'a  individualizat  genul: 
uman,  în  vechiul  Adam  şi  în  noul  Adam;  în  primul,  natural,  într’al 
doilea,  supranatural.  Şi  dacă  e  just  să  beneficiem  de  ridicarea  celui 
din  urmă,  e  tot  atât  de  drept  să  suferim  consecinţele  căderii  celui 
dintâi.  Mântuirea  omenirii  în  noul  Adam  are  înţeles  numai  prin  con¬ 
damnarea  întregului  neam  omenesc  în  vechiul  Adam. 

Iată  cum  păcatul  protopărinţilor  noştri  a  trecut,  cu  toate  ur¬ 
mările,  asupra  tuturor  urmaşilor.  Toţi,  în  virtutea  aparţinerii  noastre 
neamului  omenesc,  suntem  supuşi  păcatului  şi  ca  atare  vinovaţi  şi 

responsabili  în  faţa  dreptăţii  divine, 

* 

*  * 

Revelaţia  şi  filosofia  creştină  (Sf.  Părinţi)  nu  cuprind  elemente 
care  ar  fi  făţiş  contrare  teoriei  generice  a  căderii.  Dimpotrivă* 
conţin  expresiuni  şi  atitudini  a  căror  justă  interpretare  este  în  fa¬ 
voarea  acestei  teorii. 

In  şirul  textelor  biblice  care  vorbesc  de  p.âcatul  original,  locul 
central  îl  ocupă  cel  dela  Rom.  5,  12.  Oricare  ar  fi  traducerea  făcută 
părţii  ultime  a  acestuia  —  din  pricină,  deoarece,  sau  în  care  toţi  au 
păcătuit  —  sensul  nu  i  se  schimbă  fundamental  şi  poate  fi  luat  în 
înţelesul  teoriei  generice  a  căderii,  pentrucă  verbul,  partea  princi¬ 
pală,  e  pus  la  trecut :  toţi  au  păcătuit  şi  nu  toţi  păcătuesc.  Cum  au 
putut  să  păcătuiască,  dacă  nici  nu  erau  născuţi,  numai  teoria  gene¬ 
rică  a  căderii  ne  poate  oferi  oarecarl  indicii. 

In  perioada  patristică,  încă  sunt  glasuri  cu  mare  autoritate,  care 
se  pronunţă  în  acelaşi  sens.  De  pildă't  „In  măsura  în  care  Adam  s'a 
îndepărtat  de  viaţă,  în  acea  măsură  el  s'a  apropiat  de  moarte,  pen¬ 
trucă  Dumnezeu  este  viaţă,  iar  lipsa  de  viaţă  este  moartea.  De 
aceea  Adam  singur  şi- a  pregătit  moartea  pentru  sine  prin  înlăturarea 
sa  dela  Dumnezeu,  Astfel,  nu  Dumnezeu  a  zidit  moartea,  ci  noi  sin - 
guri  am  adus-o  asupra  noastră  prin  bunăvoinţa  vicleană"  (Sf.  Vasile 
cel  Mare).  Adam  singur  şi  noi  singuri  sunt  expresiuni  echivalente* 
întrebuinţate  una  în  locul  celeilalte,  ceeace  nu  primeşte  înţeles  decât 

în  cadrul  teoriei  generice  a  căderii.  Tot  aşa:  „Eu  am  primit  chipul 
lui  Dumnezeu  şi  nu  l-am  păstrat...  Dacă  noi  am  fi  rămas  (în  AdamJ 
aceea  ce  eram,  şi  am  fi  păstrat  porunca,  atunci  am  fi  devenit  ceea 
ce  n'am  fost,  şi  am  fi  ajuns  dela  pomul  cunoştinţii  la  pomul  vieţii,, 
am  fi  devenit  nemuritori  şi  apropiaţi  de  Dumnezeu"  (Sf.  Grigorie 
Teologul), 

Ideea  unei  căderi  generice  se  strecoară,  desigur  fără  voie  — 
ceeace  nu-i  fără  importanţă  —  în  definiţia  păcatului  strămoşesc  la 
un  însemnat  număr  de  teologi.  Aceasta  se  vede  mai  ales  din  între¬ 
buinţarea  expresiunilor  de  „fire  omenească"  şi  „natură  omenească". 
De  ex.  păcatul  original  e  „starea  de  reală  păcătoşenie,  în  care  e  con¬ 
ceput  fiecare  om“  (Andrutsos),  „abatere  a  naturii  omeneşti  dela  legea- 
lui  Dumnezeu"  (Comoroşan),  „starea  cea  păcătoasă  a  naturii  noa¬ 
stre"  (Saghin),  corupţia  generală  a  naturii  omeneşti  (Bulgakoff),  „stri¬ 
căciunea  şi  deranjarea  înnăscută  a  întregei  naturi  omeneşti “  (Amphi- 
teatrov),  „păcat  trecut  dela  Adam  în  toată  firea  omenească “  [Mărt.. 
Ort.).  Acestea  însemnează  că  firea  omenească,  ai  cărei  purtători  sunt 
indivizii,  e  ceva  distinct  de  ei,  deşi  trăieşte  numai  prin  aceştia.  Spre 
aceeaşi  idee  se  pare  că  înclină  şi  afirmaţiuni  ca :  „fiecare  om  este 
părtaş  al  păcatului  săvârşit  de  Adam,  tocmai  fiindcă-î  om.  Iar  om  e 
fiindcă  descinde  prin  procreare  naturală  din  Adam"  (0.  Bucevschi,, 
Păcatul  strămoşescj. 

Numai  pentrucă  Adam  este  părintele  întregului  neam  orrienesc 
şi  pentrucă  indivizii  nu  sunt  entităţi  cu  totul  distincte,  ei  fiind  pur¬ 
tătorii  unei  realităţi  care  îi  depăşeşte  şi  care  a  fost  cândva  indivi¬ 
dualizată  in  Adam,  acesta  (Adam)  transmite  „prin  naştere,  împreună, 
cu  fiinţa  proprie  şi  păcatul  cu  toate  urmările  şi  pedepsele,  excep¬ 
tând  alungarea  din  raiu"  (O.  Bucevschi). 


VĂMILE  VĂZDUHULUI 

de 

Preot  Dr.  ILARION  V.  FELEA 

Profesor  la  Academia  teologică  din  Arad 


Una  dintre  cărţile  populare  cele  mai  răspândite  şi  mai 
interesante  este  „Viaţa  Sfântului  Vasilie  cel  Nou".  Dl  N, 
Cartojan  o  declară  „cea  mai  populară  dintre  vieţile  de 
sfinţi",  dar  nu  pentru  elementul  ei  haghiografic,  ci  pentru 
partea  ce  o  cuprinde  despre  „Vămile  văzduhului",  în  care 
se  arată  ce  se  petrece  cu  sufletul  după  moarte  şi  cum 
trece  el  în  drumul  spre  rai  prin  cumplitele  vămi  ale  văz¬ 
duhului. 

Cartea  este  de  origine  grecească  şi  a  intrat  în  lite¬ 
ratura  noastră  populară  pe  la  sfârşitul  veacului  al  17-lea, 
sau  pe  la  începutul  veacului  al  18-lea.  Textul  ei  cuprinde 
trei  părţi:  1.  Viaţa  şi  patimile  sfântului  Vasilie,  2,  Vedenia 
despre  vămile  văzduhului  şi  3.  Descrierea  judecăţii  din 
urmă.  Nici  viaţa  şi  patimile  sf.  Vasilie,  nici  tabloul  jude¬ 
căţii  din  urmă  nu  au  asigurat  cărţii  circulaţia  şi  popula¬ 
ritatea  ce-a  avut-o,  deoarece  viaţa  sfântului  Vasilie  nu  se 
deosebeşte  mult  de-a  altor  sfinţi.  E  vorba  de  aceleaşi 
munci  şi  minuni,  de  aceeaşi  răbdare  mucenicească  a  sfân¬ 
tului  ascet,  pe  care  le  întâlnim  şi  în  alte  haghiografii.  Tot 
aşa  nu  prezintă  noutăţi  şi  curiozităţi  deosebite  descrierea 
judecăţii  din  urmă,  Sensaţionalul  cărţii  îl  constituie  „vămile 
văzduhului".  Iată  cuprinsul  cărţii: 

0  femeie  bătrână,  Teodora,  care  îngrijea  de  sfântul 
Vasilie  şi  de  ucenicul  său  Grîgorie,  spre  sfârşitul  vieţii  se 
călugăreşte.  Pentrucă  o  iubise  ca  pe  o  mamă,  Grigorie, 
după  moartea  ei,  mereu  neconsolat,  întreabă  pe  sf,  Vasilie 
să-î  spună :  Unde  se  află  sufletul  ei  ?  Sfântul,  dela  o  vreme, 
ii  făgădueşte  lui  Grigorie  că  se  va  ruga  lui  Dumnezeu 
să-i  împlinească  dorinţa  în  vedenie.  Rugăciunea  este  pri- 
:mită.  Noaptea,  Grigorie  are  vedenia  unui  palat  plin  de 

bunătăţi  şi  de  slavă  cerească.  Aci  era  cuvioasa  Teodora, 
care  la  implorările  lui  îi  destăinueşte  cum  a  trecut  prin 
durerea  morţii  şi  prin  vămile  văzduhului.  Moartea  păcăto¬ 
şilor  e  cumplită,  „După  cum,  spune  Teodora,  când  cade 
cineva  într'un  foc  mare  şi  arzând  se  preface  în  cenuşă, 
asemenea  şi  durerea  cea  dela  moarte  şi  amarul  ceas  al 
despărţirii,  sfarmă  pe  om,  fiindcă  cu  adevărat  cumplită 
este  moartea  pentru  cei  păcătoşi  asemenea  mie". 

In  durerea  aceasta  se  apropie  de  Teodora  o  mulţime 
de  „aripi",  demoni,  cu  feţe  negre  ca  smoala,  cu  ochi  ca 
jăratecul  şi  cu  privirea  înfricoşată  ca  gheena  iadului.  Unii 
mugeau,  alţii  lătrau,  alţii  guiţau  şi  scrâşneau.  In  groaza  şi 
primejdia  aceasta  apar  dela  Dumnezeu  doi  îngeri  ca  doi 
tineri  frumoşi;  feţele  lor  erau  ca  soarele,  hainele  ca  lu¬ 
mina,  părul  ca  zăpada;  aveau  privirea  dulce  şi  erau  în¬ 
cinşi  cruciş  ca  diaconii,  cu  brâne  de  aur.  In  gâlceava  şi 
disputa  cu  demonii  pentru  sufletul  Teodorei,  apare  moartea, 
având  chipul  unui  schelet  de  om,  cum  e  şi  reprezentată 
în  iconografia  populară,  şi  aduce  cu  sine  pe  umeri  tot  felul 
de  unelte :  coase,  săbii,  suliţi,  săgeţi*  securi,  topoare,  bardă 
şi  alte  unelte.  La  invitaţia  îngerilor  să  deslege  sufletul  din 
legăturile  trupului,  moartea  se  dă  la  lucru.  Mai  întâi  taie 
Teodorei  picioarele,  apoi  mâinile  şi,  cu  uneltele  ce  le  are, 
desface  rând  pe  rând  încheieturile  oaselor.  După  ce-i 
taie  capul  şi  nu-şi  mai  poate  mişca  nici  un  organ,  îi  dă  un 
pahar  cu  beutură  aşa  de  amară,  încât  sufletul  scuturân- 
du-se  de  gustul  ei  nesuferit  a  sărit  din  trup.  Şî  „precum 
cineva  se  desbracâ  de  haina  sa  şi  aruncând-o  priveşte  spre 
dânsa,  aşa  şi  eu  priveam  la  trupul  meu,  spune  Teodora, 
de  care  ca  de  o  haină  veche  mă  desbrăcasem  şi  mă  mi¬ 
nunam  cum  s'a  făcut  aceasta". 

Smuls  din  trup,  sufletul  e  luat  de  îngeri  pe  aripi  de 
fulger  şi  înconjurat  de  demoni,  cari  îi  desvăluie  păcatele, 
îngerii  îi  adună  toate  faptele  bune  şi  pleacă  cu  el  prin 
văzduh,  spre  răsărit,  prin  vămile  văzduhului. 

Urmează  judecata  sufletului  în  cele  20  (după  unii  21, 
după  alţii  24)  vămi.  La  fiecare  vamă  aşteaptă  îngerii  cu 
faptele  bune  scrise  într'o  carte  albă  cu  litere  negre,  şi  du¬ 
hurile  necurate  cu  păcatele  mortului  scrise  într'o  carte 

neagră  cu  litere  albe,  pe  care  le  aruncă  în  cumpăna  jude¬ 
căţii.  Sufletele  păgânilor,  ale  nebotezaţilor  şi  ale  marilor 
păcătoşi,  cad  dintr'una  în  iad ;  sufletele  care  în  viaţă  şi-au 
mărturisit  duhovnicului  păcatele,  s’au  căit  pentru  ele  şi 
şi-au  împlinit  canoanele  de  ispăşire,  sunt  iertate  de  Dum¬ 
nezeu  şi  ajutate  de  îngeri  ca  să  scape  de  groaza  vămilor. 

La  vama  I  se  judecă  faptele  făcute  cu  cuvântul :  vorbele 
rele,  cuvintele  obscene,  cântările  vinovate,  glumele  nesă¬ 
rate.  „Acolo,  destăinueşte  Teodora,  erau  scrise  toate  cu¬ 
vintele  mele  din  tinereţe,  spunându-mi  către  cine  am  vorbit: 
şi  ziua  şi  ceasul  când  le-am  zis,  De  am  vorbit  vreo  dată 
fără  de  socoteală,  sau  de  am  grăit  cuvinte  de  ruşine,  am 
văzut  acolo  scrise  toate  cuvintele  mele  cele  nebuneşti* 
vorbele  necurate,  cântecele  lumeşti  şi  fără  de  ruşine,  stri¬ 
gările,  râsul  şi  hohotele  mele,  prin  cari  am  făcut  şi  pe 
alţii  să  râdă  fără  de  cumpătare,  prin  cuvintele  şi  glumele 
mele  proaste,  precum  este  obiceiul  tinerilor.  Mă  mustra 
pentru  toate  acestea,  arătându-mi  vremea,  locurile,  per¬ 
soanele,  când,  unde  şi  cu  cine  m’am  îndeletnicit  la  vorbele 
deşarte  prin  care  am  mâniat  pe  Dumnezeu". 

Vama  II  este  a  minciunii.  Aci  se  judecă  păcatele 
ascunse  din  faţa  duhovnicului,  jurămintele  strâmbe,  luarea 
în  deşert  a  numelui  lui  Dumnezeu,  călcarea  făgăduinţelor 
şi  a  jurămintelor. 

Vama  III  este  a  calomniei;  aci  se  judecă  osândirea 
pe  nedrept,  clevetirea,  injuria,  batjocura. 

Vama  IV  se  numeşte  „plăcerea  şi  lăcomia  pântecelui" ; 
aci  se  judecă  îmbuibarea,  desfătările,  beţia  şi  uitarea  ru¬ 
găciunilor  şi  a  postului.  „Chipurile  acelor  duhuri  —  pe 
care  le  vede  acum  Teodora  —  erau  foarte  mârşave,  căci 
închipuiau  pe  iubitorii  de  desfătări,  pe  nesăţioşii  şi  pe 
urâcioşii  beţivi.  Unii  se  arătau  că  poartă  blide  şi  căldări 
de  bucate,  iar  alţii  pahare  şi  damigene  cu  băutură,  dar  se 
vedeau  acele  bucate  şi  băutura  ca  nişte  gunoi  necurat. 
Alţii  se  arătau  ca  nişte  îmbuibaţi  şi  beţi,  ca  cei  ce  joacă 
după  muzici,  şi  toate  acestea  după  asemănarea  cârciuma- 
rilor  şî  a  benchetuitorilor,  bătându-şi  joc  de  sufletele  păcă¬ 
toşilor  cari  erau  aduse  la  vama  lor.  Aceia  ca  nişte  câini 

ne-au  înconjurat  şi  oprindu-ne  îndată  xni-au  adus  înainte 
toate  păcatele  mele". 

Vama  V  se  cheamă  a  lenevirii.  Aci  se  cercetează 
zilele  şi  ceasurile  trăite  în  zadar,  şi  viaţa  oamenilor  cari 
„asemenea  bondarilor,...  mănâncă  ostenelile  streine".  Tot 
aci  se  judecă  negrija  pentru  suflet,  pentru  cercetarea  bise¬ 
ricii,  etc. 

Vama  VI  este  a  furtului,  „vama  furtişagului". 

Vama  VII  este  a  iubirii  de  argint  şi  a  zgârceniei. 

Vama  VIII  a  cămătăriei. 

Vama  IX  a  nedreptăţii;  aci  se  judecă  procesele  şi 
măsurile  false  şi  toate  înşelătoriile. 

Vama  X  a  zavistiei;  aci  se  judecă  gelozia,  toate  rău¬ 
tăţile  şi  ura  dintre  fraţi. 

Vama  XI  a  mândriei;  aci  se  judecă  îngâmfarea,  fala 
şi  luxul. 

Vama  XII  a  iuţimii  sau  mâniei. 

Vama  XIII  a  răzbunării  sau  pizmei;  aci  se  răsplătesc 
cei  ce  fac  „rău  pentru  rău"  şi  nu  iartă. 

Vama  XIV  a  uciderii,  a  lovirii,  tâlhăriei  şi  a  bătăuşilor. 

Vama  XV  e  vama  magiei,  a  vrăjilor,  otrăvirilor,  far¬ 
mecelor  şî  a  chemării  duhurilor  şi  demonilor.  t  * 

Vama  XVI  vama  desfrânării  şi  judecata  căsătoriilor 
nelegiuite. 

Vama  XVII  vama  adulterului. 

Vama  XVIII  e  a  sodomiei,  incestului  şi  pasiunilor 
contra  naturii. 

Vama  XIX  este  a  eresurilor,  apostasiilor  şi  raţiona¬ 
mentelor  false,  etc.,  „unde  se  cercetează  gândurile  nedrepte 
şi  socotelile  cele  rele  pentru  credinţă.  Depărtările  dela 
dreptcredincioasa  mărturisire  a  credinţei,  credinţa  neîm¬ 
plinită  prin  fapte  creştineşti,  îndoirea  de  credinţă,  cei  care 
hulesc  cele  sfinte  şi  asupra  sfinţirii  şi  altele  asemenea  lor". 

Vama  XX  â  nemilostivirii  şi  a  învârtoşării  inimii.  Aci 
se  judecă  răutatea,  tirania  şi  cruzimea.  „Acolo  fără  nici  o 
milă  se  ceartă  sufletele  tuturor  acelora  care  au  fost  în  viaţă 


278 


REVISTA  TEOLOGICĂ 


nemilostivi.  Căci  dacă  sar  şi  afla  cineva  care  în  viaţa  sa  a 
săvârşit  multe  nevoinţe  şi  posturi  şi  rugăciuni;  şi  chiar 
dacă  au  păstrat  încă  şi  curăţia  trupească  asemenea  celor 
cinci  fecioare  neînţelepte  (Mat.  25,  1 — 13)  şi  de  sar  fi 
uscat  de  post  şi  de  înfrânare  corpul  lor,  dacă  au  fost  ne¬ 
milostivi  şi  fără  de  milă  pentru  aproapele  lor  şi  nu  i-au 
ajutat  după  putere,  deoarece  milostenia  este  vârful  fap¬ 
telor  bune,  pe  toţi  acei  nemilostivi,  la  această  vamă  îi  trag 
în  jos  în  adâncul  iadului  şi  nu  câştigă  milă  în  vecii  vecilor". 

După  moarte,  sufletul  mai  petrece  pe  pământ  două  zile, 
în  care  timp  cercetează  locurile  pe  unde  a  trăit.  Trecerea 
lui  prin  vămile  văzduhului  şi  prezentarea  în  faţa  lui  Dum¬ 
nezeu,  se  face  în  ziua  a  treia.  De  aceea,  atunci  se  fac 
pentru  morţi  rugăciuni,  care  să  le  ajute  să  treacă  în  viaţa 
fericită  şi  în  împărăţia  veşnică  a  lui  Dumnezeu.  După  o 
trecere  prin  vămi,  în  primele  şase  zile  sufletul  însoţit  de 
îngeri  vizitează  raiul  şi  se  întâlneşte  cu  cei  dragi  şi  cunos¬ 
cuţi.  „Această  vizitare  a  locuinţelor  cereşti  ţine  cam  şase 
zile.  Sufletul  laudă  şi  preamăreşte  pe  Dumnezeu,  cel  ce  a 
pregătit  pentru  aleşii  Săi  atâta  fericire  şi  slavă.  Căci  El  a 
zis:  „ Părinte  voiesc  ca  unde  sunt  Eu,  acolo  să  fie  şi  ei" . 
In  acea  slavă  sufletul  uită  cu  totul  de  necazurile  ce  a  su¬ 
ferit  în  viaţa  sa  pământească,  deoarece  atunci  el  este  într’o 
desăvârşită  bucurie  şi  veselie  cerească.  Numai  un  moment 
din  acea  fericire  de  acolo  face  pe  creştini  să  uite  tot  tre¬ 
cutul  unei  vieţi  pline  de  suferinţe  şi  necazuri  îndurate 
pentru  Domnul,  pentru  dobândirea  acelei  fericiri  cereşti, 
pe  care  ochiul  omenesc  nu  a  văzut-o  şi  la  inima  omului 
nu  s'a  suit  şi  urechea  nu  a  auzit-o".  După  acestea,  în  ziua 
a  noua,  sufletul  se  înfăţişează  iarăşi  să  se  închine  a  doua 
oară  înaintea  lui  Dumnezeu, 

In  următoarele  treizeci  de  zile  sufletul  vizitează  iadul, 
unde  vede  chinurile  păcătoşilor  şi  se  îngrozeşte  de  figurile 
demonilor  şi  de  pedepsele  care  l-ar  fi  aşteptat  şi  pe  el  în 
iad  dacă  ar  fi  fost  şi  ar  fi  murit  ca  un  păcătos  nemân¬ 
tuit.  A  patruzecea  zi  dela  despărţirea  de  trup,  sufletul  se 
prezintă  a  treia  oră  în  faţa  lui  Dumnezeu  ca  să  i  se  în¬ 
chine.  Acum  se  face  judecata  şi  se  hotărăşte  starea  lui 
până  la  judecata  din  urmă.  In  felul  acesta  se  explică  în 

cartea  vămilor,  de  ce  se  fac  rugăciuni,  parastase  şi  milos¬ 
tenii  pentru  morţi  la  3,  9  şi  40  de  zile  după  moarte,  Hri- 
stos  a  înviat  a  treia  zi  după  răstignire,  şi  sufletul  a  treia 
zi  după  moarte  se  prezintă  înaintea  lui  Dumnezeu,  A  noua 
zi,  după  ce  a  vizitat  raiul,  se  închină  a  doua  oară  înaintea 
lui  Dumnezeu  şi  după  cum  Ia  40  de  zile  Hristos  după  în¬ 
viere  s'a  înălţat  la  cer  şi  sufletul  la  40  de  zile  după 
moarte  se  închină  a  treia  oară  înaintea  lui  Dumnezeu  şi  i 
se  face  judecata  particulară,  dacă  bine  înţeles  a  trecut 
prin  vămi. 

Cartea  se  încheie  cu  un  îndemn  să  ne  complectăm  mân¬ 
tuirea  şi  să  ne  rugăm  pentru  sufletele  morţilor,  să  reînoim 
cu  ei  legăturile  de  iubire  prin  liturghii  şi  milostenii,  căci 
„moartea  nu  poate  să  rupă  legătura  şi  unirile  sufleteşti 
dintre  morţi  şi  vii“. 

Nare  importanţă  pentru  noi  să  ştim  că  sunt  20,  21 
sau  24  vămi.  Un  francez,  P.  Henry,  care  a  studiat  pictura 
vămilor  pe  zidurile  vechilor  mănăstiri  din  Bucovina,  e  de 
părerea  că  unele  vămi  feminine,  ca  desfrânarea  şi  fardul, 
sau  masculine  ca  fumatul  tabacului,  care  e  un  păcat  la 
care  „Ies  moines  en  Bukovine  se  livrent  assez  volontiers" 
nu  aveau  nici  un  interes  pentru  soborul  călugărilor.  Ade¬ 
vărul  e  că  vămile  sunt  20  sau  21  şî  zugravul  n'avea  de 
ce  să  le  înmulţească,  mai  ales  că  cele  adaose  puteau  fi 
uşor  cuprinse  în  cele  înşirate. 

Fapt  este  că  atât  iconografia  religioasă,  cât  şi  cartea 
vămilor,  au  avut  o  puternică  influinţă  şi  mai  au  încă  asupra 
imaginaţiei  şi  asupra  obiceiurilor  poporului  nostru  dela  în¬ 
mormântări.  Din  foîklorul  adunat,  se  adevereşte  că  cre¬ 
dinţa  în  vămi  este  răspândită  prin  toate  părţile  locuite  de 
Români,  După  studiile  lui  Tudor  Pamfile  vămile  sunt  opera 
diavolilor,  aşa  crede  poporul.  îngerii  răi,  după  răsvrătire 
au  fost  alungaţi  din  cer  în  văzduh,  unde  „s’au  apucat  de 
au  făcut  vămile  văzduhului  unde  opresc  sufletele  oamenilor 
care  merg  la  cer  ;  la  vamă,  sufletele  morţilor  dau  fapte 
bune,  dacă  nu  prea  au  fapte  bune,  dau  hainele  care  li  se 
dau  de  pomană  până  la  40  de  zile  şi  dacă  nu  li  se  plă¬ 
tesc  nici  cu  atâta,  mai  dau  şi  paraua  care  li  se  pune  la 


•280 


REVISTA  TEOLOGICA 


-deget  când  mor.  Şi  dacă  nici  cu  aceasta  nu  se  pot  răs¬ 
plăti,  sufletele  se  duc  deadreptul  în  iad“  (T,  Pamfile). 

Paralele  care  se  pun  în  mâna  mortului,  se  aruncă  pe 
la  încrucişările  străzilor  sau  în  mormânt,  au  acest  rost :  să 
plătească  vămile.  Cocoşul  care  se  dă  de  pomană  peste  si¬ 
criul  mortului,  are  rostul  să  sperie  prin  cântarea  lui  diavolii, 
ca  să  nu  umble  cu  vicleşug.  Cum  vămile  sunt  despărţite  prin 
râuri,  sunt  necesare  podurile  şi  punţile  formate  din  câr¬ 
pele,  năframele,  ştergarele  şi  pânzele  pe  care  rudele  mor¬ 
tului  le  aşază  peste  pragul  casei,  la  poartă,  răspântii,  etc. 
ca  să  treacă  sufletul  mortului  peste  ele.  Pomul  cu  care  e 
condus  mortul  la  cimitir,  în  unele  sate,  are  menirea  să 
ţină  de  umbră  sufletului  după  ce  a  trecut,  ostenit,  prin 
toate  vămile. 

Astfel  de  superstiţii  şi  obiceiuri  au  pătruns  şi  în  poezie, 
Iată  de  pildă  versurile  populare  bănăţene,  din  bocetul 
Zorilor : 


Cal  să  mergi  departe 
Pe  căi  neumblate. 

Pe  căi  vei  vedea 
Şi  te-i  spăimânta, 

Cete  de  tâlhari 
Şi  de  vameşi  mari. 


La  vămi,  când  vei  trece, 
Frică  vei  petrece. 

Dar  tu  vei  lua 
Şi  din  sân  vei  da, 

Te-i  răscumpăra 
Cu  nouă  criţari 
De  vameşi  tâlhari. 


G.  Coşbuc,  în  „Moartea  lui  Fulger",  descrie  sfârşitul 
vieţii  eroului,  inspirat  din  credinţele  şi  datinile  poporului 
nostru  în  legătură  cu  vămile  văzduhului  : 


Pe  piept  colac  de  grâu  de-un  an, 
Şi'n  loc  de  galben  buzdugan, 
Făclii  de  ceară  ti-au  făcui 
In  dreapta  cea  fără  temui 
Şi'n  mâna  care  poartă  scut, 

Ţi-au  pus  un  ban. 


Cu  făclioara  pe-unde  treci, 
Dai  zare  negrelor  poteci 
In  noaptea  negrului  pustiu, 

Iar  banu-i  vamă  peste  râu, 
Merinde  ai  colac  de  grâu 

Pe-un  drum  de  veci. 


O  influinţă  puternică  au  exercitat  vămile  în  pictura 
noastră  bisericească.  Vechile  noastre  biserici  şi  mănăstiri 
au  zugrăvite  pe  pereţii  lor  unele  toate  vămile,  altele  numai 
scene  din  înfricoşata  călătorie  a  sufletului  prin  vămi. 

Acum,  după  ce  am  văzut  cuprinsul  vămilor  şi  influinţa 
îor  asupra  culturii  şi  a  obiceiurilor  noastre  populare,  să 
ne  întrebăm: 

Ce  este  adevărat  şi  creştinesc  în  „Vămile  văzduhului" 
şi  ce  nu?  Cum  se  acordă  conţinutul  lor  simbolic  cu  doc¬ 
trina  dogmatică  şi  morală  pe  care  o  profesăm  noi  cre¬ 
ştinii?  Cartea  vămilor  este  o  povestire  impresionantă 
pentru  popor,  sau  o  carte  care  poate  să  dea  oricui  ceva 
de  gândit  ? 

Este  de  însemnat  că  problema  vămilor  văzduhului 
este  o  problemă  eshatologică.  Eshatologia  este  partea  ul¬ 
timă  şi  coroana  vieţii  şi  a  dogmaticii  creştine.  Ea  se 
ocupă  cu  doctrina  despre  sfârşitul  omului  şi  al  lumii ;  e 
capitolul  cel  mai  contestat,  dar  şi  cel  mai  important  din 
religie.  Toate  învăţăturile,  rugăciunile,  cântările  şi  cărţile 
de  religie  converg  spre  acest  punct  final:  nemurirea.  De 
altă  parte,  fiecare  om  este  curios  să  ştie  ce  va  fi  după 
moarte  şi  cum  se  va  sfârşi  lumea.  Dogma  eshatologică  ne 
învaţă  că  există  o  viaţă  veşnică  şi  că  după  moarte  există 
pentru  fiecare  suflet  de  om  o  judecată  particulară,  înainte 
de  judecata  ultimă,  universală  şi  definitivă,  care  va  fi  la 
sfârşitul  veacurilor. 

Ideia  de  judecată  a  sufletului  după  moarte  nu  este 
numai  o  idee  creştină,  ci  o  credinţă  religioasă  antică  şi 
universală.  Egiptenii  aveau  „Cartea  morţilor",  după  care 
judeca  zeul  morţilor,  Osiris.  Sufletele  bune,  după  judecată 
se  uneau  cu  el;  cele  rele  erau  nimicite  sau  aruncate  în 
umbra  infernului.  Piramidele  nu  sunt  altceva  decât  monu¬ 
mente  funerare.  Judecata  şi  sancţiunea  sufletului  morţilor 
o  întâlnim  în  parsism  şi  hinduism,  apoi  la  Greci  şi  Romani, 
la  Iudei  şi  Mahomedani,  ca  să  amintim  numai  religiile  şi 
popoarele  cele  mai  însemnate.  In  Creştinism  ea  este  articol 
de  credinţă.  Noi  credem  şi  mărturisim  că  Hristos  Fiul  lui 
Dumnezeu  va  mai  veni  odată  în  lume,  dar  nu  în  calitate 
de  Mântuitor,  ci  ca  Judecător :  „şi  iarăşi  va  să  vie  să  judece 
viii  şi  morţii,  a  căruia  împărăţie  nu  va  avea  sfârşit".  Cu 
credinţa  aceasta  neclintită  încheiem  Crezul :  „Aştept  în¬ 
vierea  morţilor  şi  viaţa  veacului  ce  va  să  fie".  Aşa  cred 
şi  mărturisesc  toţi  creştinii. 

Prin  urmare,  ideia  fundamentală  din  vămile  văzdu¬ 
hului,  ideia  de  judecată,  e  creştină.  Tot  dogme  creştine 
sunt  ideile  despre  îngeri  şi  demoni,  despre  rai  sau  iad  (in¬ 
diferent  că  este  vorba  de  stări  sufleteşti  sau  locuri  în  care 
petrec  sufletele  celor  adormiţi).  Căci  trebue  să  facem  con¬ 
statarea  că  Sf,  Scriptură  în  general  şi  Evanghelia  Mântui¬ 
torului  în  special,  pe  lângă  doctrina  morală  pe  care  o  ad¬ 
miră  şi  ateii,  mai  cuprinde  şi  o  doctrină  de  credinţă  dog¬ 
matică,  peste  care  nu  se  poate  trece  cu  vederea.  Este 
vorba  de  doctrina  despre  Preasfânta  Treime,  despre  spiri¬ 
tele  bune  şi  despre  spiritele  rele,  despre  păcat  şi  mân¬ 
tuire,  despre  Biserică  şi  sf.  Taine,  despre  suflet  şi  ne¬ 
murire,  despre  rai  şi  iad.  Nu  e  vremea  să  ne  ocupăm  de 
ele  aci,  dar  trebue  să  subliniem  constatarea  că  ele  se  cu¬ 
prind  în  Evanghelia  Mântuitorului  Hristos  şi  odată  ce  se 
cuprind,  ca  buni  credincioşi  creştini,  nu  le  putem  contesta. 

Ideile  principale  din  vămi,  despre  suflet  şi  judecata  lui, 
despre  îngeri  şi  demoni,  rai  şi  iad,  sunt  idei  creştine  cu 
temeiuri  evanghelice  clare  şi  deci  nu  au  în  sine  nimic  extra¬ 
ordinar,  Ba  mai  mult:  şi  ideea  judecăţii  din  „văzduh"  e 
biblică.  Mântuitorul  numeşte  pe  satana  stăpânitorul  acestei 
lumi  (Ioan  12,  31;  14,  30;  16,  11),  pe  care  l-a  văzut  că¬ 
zând  din  cer  ca  un  fulger  (Luca  10,  18).  Tot  Mântuitorul 
ne  încredinţează  că,  după  moarte,  sufletul  drepţilor  este 
„dus  de  îngeriu  în  sânul  lui  Avraam  (Luca  16,  22),  iar  al 
celor  păcătoşi  este  cerut,  fără  să  spună  de  cine,  ca  cel  al 
bogatului  nebun  (Luca  12,  20),  ca  să  fie  judecat. 

Sf.  Apostol  Pavel  ne  vorbeşte  despre  „cursa  diavo¬ 
lului"  (II  Timotei  2,  6)  şî  ne  revelează  că  spaţiul  şi  locu¬ 
inţa  duhurilor  rele  este  văzduhul;  asupra  văzduhului  are 
stăpânire  diavolul,  „domnul  stăpânirii  văzduhului,  a  du¬ 
hului  ce  lucrează  acum  în  fiii  neascultării"  (Efes,  2,  2),  în 
fiii  răsvrătirii.  Noi,  spune  el  ceva  mai  departe,  „nu  avem 
de  luptat  împotriva  trupului  şi  a  sângelui,  ci  împotriva 
domniilor,  împotriva  puterilor,  împotriva  stăpânitorilor  în- 
tunerecului  acestui  veac,  împotriva  duhurilor  răutăţii  din 
văzduhuri "  (Ef,  6,  12);  adică  împotriva  ierarhiei  îngerilor 
răi  din  văzduh. 

Sf,  Apostol  Petru  ne  îndeamnă  să  fim  treji :  „Priveghiaţi, 

căci  potrivnicul  vostru,  diavolul,  umblă  ca  un  leu  răcnind, 
căutând  pe  cine  să  înghită'*  (I,  5,  8). 

Iată  dar  că  Sf.  Scriptură  nu  e  străină  de  „răsboiul 
nevăzut**  ce  se  dă  în  văzduh,  între  spiritele  cele  bune  şi 
cele  rele,  pentru  ispitirea  şi  stăpânirea  sufletelor  noastre. 

Interesant  şi  important  este  că  Părinţii  şi  dacălii  Bise¬ 
ricii  din  veacurile  III — IV,  ca  sf.  Ciril  Alexandrinul, 
Atanasîe  cel  Mare,  Efrem  Şirul,  Macarie  cel  Mare  şi  Ioan 
Gură  de  Aur,  recunosc  şi  susţin  doctrina  despre  răsboiul 
şi  judecata  sufletului  după  moarte. 

Sf.  Ciril  Alexandrinul,  în  cuvântarea  despre  ieşirea 
sufletului,  zice:  „In  momentul  când  sufletul  nostru  se  des¬ 
parte  de  trup,  se  prezintă  înaintea  noastră  pe  de  o  parte 
oştirile  şi  puterile  cereşti,  pe  de  altă  parte  puterile  întu- 
nerecului,  stăpânitorii  răi  ai  lumii,  precum  şi  ai  vămilor 
cereşti,  având  misiunea  să  cerceteze  şi  descopere  lucrurile 
noastre...  La  vederea  lor  sufletul  se  tulbură,  tremură,  se 
frământă  şi  în  spaima  şi  frica  sa,  caută  protecţie  la  în¬ 
gerii  lui  Dumnezeu ;  dar,  primit  de  îngeri  şi  protejat  de  ei, 
întâlneşte,  străbătând  regiunile  aerului  şi  înălţându-se  la 
ceruri,  deosebite  vămi  (un  fel  de  bariere  unde  se  cer  im¬ 
pozite).  Acolo  i  se  închide  calea  împărăţiei,  acolo  e  oprit 
şi  împiedicat  în  sborul  său  către  această  împărăţie.  La  fie¬ 
care  din  aceste  vămi  i  se  cere  seamă  de  unele  păcate: 
la  întâia  păcatele  săvârşite  cu  gura  şi  cu  limba,  la  a  doua 
păcatele  vederii,  Ia  a  treia  păcatele  prin  auzire,  la  a  patra 
păcatele  mirosului,  la  a  cincea  toate  fărădelegile  şi  necu¬ 
viinţele  săvârşite  cu  mâna,..  Cu  un  cuvânt  fiecare  patimă 
a  sufletului,  fiecare  păcat  are  de  asemenea  vama  sa,  cer¬ 
cetători  şi  întrebători  deosebiţi...  La  această  cercetare  so¬ 
lemnă  asistă  şi  puterile  cereşti  şi  oştirea  spiritelor  rele.  Şi 
precum  cei  dintâi  înalţă  virtuţile  sufletului,  aşa  ceilalţi 
descopăr  toate  păcatele  ce  le-a  putut  săvârşi  cu  cuvântul 
sau  cu  fapta,  cu  gândul  sau  cu  intenţiunea.  In  timpul 
acesta,  cuprins  de  spaimă  şi  de  frică,  sufletul  se  tulbură  de 
mii  de  gânduri  deosebite,  până  ce  în  urmă,  după  apucă¬ 
turile,  faptele  şi  cuvintele  sale,  se  condamnă  şi  se  înlăn- 
tueşte,  sau  se  justifică  şi  scapă  de  acele  legături  (fiecare  e 
reţinut  de  legăturile  păcatelor  sale).  Dacă  e  vrednic  prin 

o  viaţă  pioasă  şi  plăcută  Domnului,  se  înalţă  de  îngeri  şi 
poate  merge  către  împărăţie,  însoţit  de  puterile  cereşti. 
Dacă  din  contră  se  va  dovedi  că  şi-a  petrecut  viaţa  în  le- 
nevire  şi  necumpătare,  atunci,,,  este  părăsit  de  îngerii  lui 
Dumnezeu  şi  apucat  de  înfricoşaţii  demoni ;  în  urmă,  legat 
cu  lanţuri  nedeslegate,  este  aruncat  în  întunerec,  în  locu¬ 
rile  cele  mai  adânci,  în  peşteri  subterane  şi  temniţe  in¬ 
fernale". 

Sf.  Macarie  cel  Mare  scrie:  „Când  sufletul  omenesc 
iese  din  trup  mare  taină  se  săvârşeşte,  căci  dacă  este  în¬ 
tinat  de  păcate,  iată  vin  oştirile  demonilor,  îngerii  răi  şi 
puterile  întunerecului,  care  apucă  sufletul  acesta  şi-l  trag 
în  partea  lor.  Nu  este  de  mirare.  Omul  care  vieţuind  încă 
în  lumea  aceasta  s’a  supus,  s’a  dat  de  bună  voie,  li  s'a  în¬ 
credinţat  lor,  să  nu  fie  oare  şi  mai  mult  stăpânit,  supus 
lor,  când  va  ieşi  din  lumea  aceasta?  Cu  totul  altfel  este 
cu  cea  mai  bună  parte  a  oamenilor,  adică  pe  lângă  sfinţii 
servitori  ai  lui  Dumnezeu,  se  află  chiar  în  viaţa  aceasta 
îngeri,  spirite  curate,  cari  îi  înconjură  şi-i  privesc  şi  când 
sufletul  vreunuia  din  ei  părăseşte  trupul  său,  corurile  în¬ 
gerilor  îl  primesc  în  mijlocul  lor  întru  lumină  şi-l  conduc 
la  Domnul". 

Mărturisiri  asemănătoare  şi  tot  aşa  de  clare  despre 
vămile  văzduhului  mai  putem  cita  din  operele  sf,  Atanasie 
cel  Mare,  sf.  Efrem  Şirul,  sf.  Ioan  Gură  de  Aur,  sf.  Maxim 
Mărturisitorul,  sf,  Ioan  Damaschinul,  sf.  Ioan  Scărarul  şi 
alţii,  precum  şi  numeroase  texte  de  rugăciuni  şi  cântări 
din  slujba  prohodului,  din  care  cităm  stihira  glasului  II, 
compusă  de  sf,  Ioan  Damaschinul:  „Vai!  câtă  durere  are 
sufletul  despărţindu-se  de  trup !  Vai !  cât  lăcrimează  atunci ! 
Nu  este  cine  să-l  miluiască !  Către  îngeri  ridicându-şi  ochii 
în  deşert  se  roagă ;  către  oameni  mâinile  tinzându-şi,  nu  are 
cine  să-i  ajute ..." 

„Deadreapta  sufletului  meu  celui  ticălos  să  te  văd  stând 
luminat,  să  te  văd  pe  tine  ajutorule  şi  folositorul  meu, 
când  va  ieşi  din  mine  cu  anevoe  duhul  meu ,  şi  gonind  pe 
vrăjmaşii  cei  amari ,  cari  caută  să  mă  apuce"  (Canonul 
către  îngerul  păzitor,  peasna  9). 

1  „Iată  au  stătut  înainte  mulţime  de  duhuri  viclene,  ţi¬ 
nând  zapisul  păcatelor  mele,  şi  foarte  strigă  căutând  fără 
ruşinare  smeritul  meu  suflet “  (Canonul  dela  ieşirea  sufle¬ 
tului,  peasna  I,  Mărire). 

„Miluiţi-mă  pe  mine  îngerii  cei  prea  sfinţi  ai  lui  Dum¬ 
nezeu  celui  atotţiitor  şi  mă  mântuiţi  de  toate  vămile  celor 
vicleni,  că  nu  am  fapte  bune  ca  să  îndreptez  cumpăna  fap¬ 
telor  celor  rele*'  (acelaş,  peasna  7). 

La  Pavecerniţă  ne  rugăm  către  Născătoarea  de  Dum¬ 
nezeu  ca :  „în  vremea  ieşirii  ticălosului  meu  suflet  păzindu-1 
şi  întunecatele  chipuri  ale  viclenilor  draci  departe  dela 
dânsul  gonindu-le,.“ 

La  punctul  de  vedere  al  judecăţii  sufletului  îndată 
după  moarte,  mai  putem  aminti  „spiritismul"  şi  „teosofia", 
care  în  această  privinţă  nu  se  deosebesc  mult  de  credinţa 
creştină.  Admit  şi  aderenţii  lor  existenţa  sufletului  inde¬ 
pendent  de  trup  şi  continuitatea  vieţii  lui  după  moarte 
şi  a  judecăţii  în  urma  căreia,  dacă  e  perfect,  se  uneşte 
cu  Spiritul  Universal;  dacă  nu,  se  reîncarnează,  ceea  ce 
Biserica  nu  admite. 

Aşadar  ideile  dogmatice  din  „Vămile  văzduhului",  având 
temeiuri  clare  în  Sf.  Scriptură  şi  în  Sf.  Tradiţie,  respectiv 
în  Evanghelia  Mântuitorului  şi  în  cuvintele  apostolilor  Petru 
şi  Pavel  şî  a  sfinţilor  Părinţi  citaţi,  sunt  creştine.  Tot  cre¬ 
ştine  sunt  şi  ideile  morale  din  cuprinsul  vămilor.  Virtuţile 
şi  păcatele  cu  care  se  prezintă  sufletul  omului  în  faţa  vă¬ 
milor  sunt  cele  despre  care  vorbeşte  morala  creştină  şi  pe 
care  le  face  omul  cu  gândul,  cu  vorba  şi  cu  fapta.  In  spe¬ 
cial  sunt  osândite  păcatele  de  care  ne  facem  vinovaţi  faţă 
de  aproapele  nostru:  minciuna,  calomnia,  jurământul  fals, 
îmbuibarea,  lenea,  furtul,  lăcomia,  cămătăria,  nedreptatea, 
mândria,  răzbunarea,  uciderea,  desfrânarea,  vrăjitoria,  ne- 
milostivirea,  răutatea,  tirania...  Sunt  tot  vicii  pe  care  mo¬ 
rala  creştină  le  osândeşte  categoric  şi  cu  toată  asprimea. 

Necreştin  şi  fals  sună  în  descrierea  călătoriei  sufletului 
prin  vămi  „galbenii",  banii  care  plătesc,  respectiv  compen¬ 
sează,  deficitul  faptelor  bune.  Evident,  aici  avem  de  a  face 
cu  o  idee  păgână,  moştenită  din  vremea  când  se  credea  că 
trecerea  în  împărăţia  morţilor  e  condiţionată  de  banul 

plătit  luntraşului  Charon,  Dar  poate  să  fie  şi  o  ironie  la 
adresa  arghirofililor,  căci  lăcomia  de  bani  are  ceva  dră¬ 
cesc  în  ea.  Sau  poate  că  banii  au  atâta  putere,  încât  îi 
corup  şi  pe  diavoli... 

Este  impresionantă  şi  ne  vine  a  crede  că  nu  e  străină 
de  adevăr  descrierea  despărţirii  sufletului  de  trup.  Poate 
că  în  poezia  ei  se  ascunde  un  mare  adevăr.  Pentrucă  e 
constatat  că  muribunzilor  li  se  răcesc  şi  înţepenesc  mai 
întâi  picioarele,  apoi  mâinile  şi  apoi  treptat  amorţirea  îna¬ 
intează  dela  organele  mai  îndepărtate  spre  cele  mai  apro¬ 
piate  de  inimă.  Ultimei  înghiţituri  în  gol,  poporul  nostru  îi 
zice  „paharul  morţii".  După  ce  muribundul  „a  înghiţit  pa¬ 
harul  morţii",  a  gătat  cu  viaţa.  Desigur  că  în  acest  „pahar" 
este  „otrava"  de  care  aminteşte  cartea  vămilor  şi  din  care 
după  ce  a  băut,  cuvioasa  Teodora  s'a  scuturat  aşa  de  tare 
încât  i-a  sărit  sufletul  din  trup. 

In  general,  impresia  ce  o  ai  când  citeşti  „Vămile  văz¬ 
duhului",  este  aceea  a  omului  care  cu  jumătate  faţă  zâm¬ 
beşte  şi  cu  jumătate  se  întristează.  Ceea  ce  trebue  să  re¬ 
ţinem  din  fondul  ei  creştinesc  este  ideiâ  de  răspundere . 
Viaţa  este  un  dar,  un  talant  despre  care  avem  să  răspun¬ 
dem  nu  numai  1.  în  faţa  tribunalului  conştiinţei  proprii, 
2.  în  faţa  oamenilor  prin  numele  nostru  bun  sau  rău,  3. 
în  faţa  autorităţilor  omeneşti,  4.  în  faţa  istoriei,  ci  mai 
ales  şi  5.  în  faţa  judecăţii  lui  Dumnezeu.  O  carte  de  con¬ 
ţinut  poporan,  cu  o  atât  de  mare  influinţă  asupra  obi¬ 
ceiurilor  şi  asupra  culturii  noastre  populare  cum  este  cea 
despre  „Vămile  văzduhului",  în  care  se  cuprinde  în  linii 
şi  povestiri  simple  marele  şi  creştinescul  adevăr  al  jude¬ 
căţii  lui  Dumnezeu,  despre  care  ne  vorbeşte  de  aproape 
2000  de  ani  religia  creştină,  o  astfel  de  carte  este  un  bun 
certificat  pentru  poporul  nostru.  E  dovada  misticismului 
său  religios  şi  a  simţirii  sale  morale.  Sensibilitatea  aceasta 
morală  se  pretinde  cultivată  în  tot  omul. 

Creştinismul  e  religie  individualistă.  Se  ocupă  de  fie¬ 
care  om  în  parte,  îi  lasă  libertatea  iniţiativei,  îi  atribuie 
merite,  dar  şi  răspunderi  personale.  De  aceea  e  necesar 
să  ştim  şi  să  ne  însemnăm  că  aşa  după  cum  în  lumea 
materială  nimic  nu  se  pierde  ci  totul  se  transformă,  tot 

aşa  şi  în  lumea  morală,  nimic  nu  se  pierde,  nici  un  gând 
şi  nici  o  faptă  nu  se  poate  ascunde.  Ni  le  desvăluie  şi  ni 
le  dau  de  gol  „vămile  văzduhului".  Când  putem  vorbi  şi 
fotografia  la  distanţă,  să  nu  ne  mirăm  că  este  cu  putinţă 
să  ni  se  desvăluie  tot  dela  distanţe  considerabile  in  timp 
şi  spaţiu  toate  gândurile,  toate  vorbele  şi  faptele  noastre, 
despre  care  vom  răspunde  în  particular  fiecare,  în  faţa 
lui  Dumnezeu. 

Nimeni  să  nu  se  sperie,  nici  s«t  nu  se  teamă,  nici  să 
nu  se  îndoiască:  vom  răspunde  cu  toţii  pentru  toate.  Ju¬ 
decata  aceasta  este  tot  aşa  de  sigură,  cum  suntem  siguri 
acum  că  trăim. 

Cartea  vămilor  văzduhului  e  cartea  marilor  răspunderi 
şi  a  ultimelor  noastre  răspunsuri.  Ca  să  facem  din  cuprinsul 
ei  îndreptar  practic  în  viaţa  şi  purtarea  zilnică,  ni  se  cere 
clar  şi  categoric:  o  credinţă  dreaptă  în  sufletul  nemuritor 
şi  o  conduită  creştină  în  viaţa  care  vine  din  mister  şi  se 
întoarce  la  Dumnezeu,  adică  tot  în  mister... 


IISUS  HRISTOS  MIT?' 


de 

STERIE  DIAMANDI 

Din  cea  mai  fragedă  copilărie,  figura  lui  fisus  Hristos 
m'a  atras  în  chip  irezistibil. 

In  măsura  în  care  înaintam  în  vârstă  şi  se  desvoîta 
în  mine  judecata  şi  spiritul  critic,  în  măsura  în  care  mă 
înfruptam  din  binefacerile  culturii  şi  cunoşteam  viaţa,  sporea 
admiraţia  mea  faţă  de  Iisus. 

La  un  moment  dat,  mi-am  pus  întrebarea,  dacă  nu 
•cumva  sunt  victima  unei  prejudecăţi.  Mi-am  spus :  poate, 
că  fără  voia  mea,  prin  influenţa  diferiţilor  factori,  mi-am 
însuşit,  în  chip  mecanic,  o  credinţă  şi  o  concepţie  care 
probabil,  în  faţa  unui  examen  critic  al  raţiunii,  nu  rezistă. 

De  aci,  nevoia  de  a  mă  lămuri.  Era  o  problemă  de 
conştiinţă. 

Atât  prin  structura  mea  sufletească,  cât  şi  prin  natura, 
studiilor,  nu  sunt  dispus  să  admit,  fără  control,  păreri  şi 
concepţii.  Cu  atât  mai  mult,  cu  cât  era  vorba  de  o  pro¬ 
blemă  vitală  în  existenţa  omului ;  de  întreaga  orientare 
etică  şi  religioasă. 

Pe  de  altă  parte,  cred  că  orice  om  de  cultură  nu 
poate  să  treacă  indiferent  pe  lângă  persoana  lui  Iisus 
Hristos, 

Era  natural,  prin  urmare,  să  procedez  la  o  revizuire 
a  părerilor  şi  convingerilor  mele.  Am  vrut  să  mă  dumi¬ 
resc.  De  aceea,  timp  de  mai  bine  de  20  de  ani,.  în  măsura 
în  care  mi-au  îngăduit  ocupaţiile  şi  împrejurările,  am  ur¬ 
mărit  îndeaproape,  cu  interes,  curiozitate  şi  pasiune,  pro- 


1  Fragment  din  lucrarea  recent  apărată:  Fiul  lui  Dumnezeu- Fiul  Omului.  Bu~ 
«ureţtiy  Editura  „Cartea  Românească"  1942  (p.  13 — 21),  Amănunte  despre  autor  şi. 
despre  lucrare,  îm  acest  fascicol,  ia  pag.  299. 


REVISTA  TEOLOGICĂ 


28? 


blema  lui  Iisus  şi  aceea  a  creştinismului,  indisolubil  legate 
una  de  alta. 

In  acest  răstimp,  am  citit  tot  ce  mi-a  căzut  în  mână, 
în  legătură  cu  persoana  şi  opera  Mântuitorului.  O  întreagă 
viaţă  de  om,  consacrată  exclusiv  acestui  scop,  nu-ţi  ajunge 
ca  să  citeşti  toată  literatura  care  s'a  scris  în  această  direcţie  r 
e  enormă. 

Din  acest  material  imens,  am  cercetat  şi  răsfoit  o  bună 
parte;  mi-au  rămas  însă  neconsultate  enorm  de  multe  lu¬ 
crări  ;  unele  dintre  ele,  de  mare  valoare  ştiinţifică  şi  docu¬ 
mentară.  Dar  chiar,  din  puţinul  care  am  citit  eu,  în  com¬ 
paraţie  cu  vasta  literatură  care  s'a  scris  în  jurul  acestei 
chestiuni,  au  fost  momente,  când  am  avut  impresia  că  mă 
copleşeşte  bogăţia  materialului;  ca  să  nu  mă  frâng  sub 
povara  lui,  am  simţit  nevoia  să  mă  scutur  de  el. 

O  măsură  de  higienă  intelectuală  m’a  făcut  să  mă  fe¬ 
resc  de  colbul  erudiţiei;  am  recurs  la  serviciile  ei,  atât 
cât  mi-a  trebuit,  să  mă  documentez,  să  culeg  date  şi  in¬ 
formaţii. 

Am  preferat  să  rumeg  materialul,  să  frământ  pro¬ 
blemele,  să  cântăresc  soluţiile,  să  reflectez  cât  mai  mult, 
să  las  timpului  grija,  ca  să  deie  diferitelor  întrebări,  răs¬ 
punsul  cuvenit. 

In  cursul  cercetărilor  mele,  mi-am  dat  osteneală  să 
mă  desbrac  de  prejudecăţi  şi  idei  preconcepute. 

Am  vrut  să  las  să  vorbească  glasul  raţiunii  reci  şt 
spiritul  critic;  m’am  străduit,  să  înţeleg  şi  să-mi  însuşesc 
toate  părerile  emise  în  jurul  acestei  chestiuni.  Am  căutat 
să  mă  transpun  în  toate  poziţiile  posibile,  ca  să  îmbrăţişez, 
în  cunoştinţă  de  cauza,  punctul  de  vedere  respectiv. 

Am  încercat  să  privesc  problema  prin  diferite  prisme. 

Pe  cât  îmi  era  cu  putinţă,  luam  toate  măsurile  de 
precauţiune,  ca  să  nu  fiu  influenţat  de  preferinţele  mele 
personale. 

De  multe  ori,  mi-am  înăbuşit  sentimentele  mele  de 
revoltă,  când  vedeam  cum  e  adumbrită,  micşorată  sau  ter¬ 
felită  chiar,  persoana  Mântuitorului,  Am  avut  răbdarea  să 
citesc  tot  felul  de  aberaţii  şi  calomnii,  de  ocări  şi  insulte ; 

am  consultat  chiar  şi  cartea  lui  Binet-Sangle  „La  folie  de 
-Jesus“. 

Am  vrut  să  mă  documentez,  să  fiu  sincer  cu  mine 
însumi,  să  mă  lămuresc  cât  mai  desluşit,  să-mi  dau  seama 
cât  mai  bine. 

In  plimbările  mele  prin  munţi,  mi-a  plăcut,  adesea, 
să  apuc  pe  alte  căi,  decât  pe  drumul  bătut  de  toată  lumea. 
Mi  s’a  întâmplat,  deseori,  să  descopăr  privelişti  minunate, 
colţuri  tainice,  pline  de  vrajă. 

E  deasemenea  ştiut,  că  unele  din  cele  mai  superbe 
spectacole  pe  care  le  oferă  natura  nu  sunt  accesibile  decât 
unui  număr  restrâns  de  alpinişti,  îndemânatici  şi  îndrăsneţi. 

Turistul  de  rând,  fără  experienţe  şi  aptitudini  spe¬ 
ciale,  merge  la  pieire  sigură,  când  se  aventurează  să  meargă 
pe  căi  prăpăstioase.  El  trebue  să  se  mulţumească  cu  ceeace 
li  oferă  drumul  bătut  de  toată  lumea.  Dar  alpinistul  de 
rasă  are  alte  posibilităţi  şi  resurse,  alte  perspective  şi 
orizonturi, 

Mi-am  zis,  că  poate  e  la  fel  şi  în  chestia  problemei 
lui  Iisus. 

Mi-a  dat  în  gând,  că  e  foarte  posibil,  ca  tradiţia  evan¬ 
ghelică  să  nu  fîe  nici  singura,  nici  cea  mai  buna  cale,  care 
duce  la  înţelegerea  lui  Iisus  Hristos. 

Foarte  potrivită  pentru  credincioşi  şi  marea  mulţime, 
«a  nu  se  impune,  cu  necesitate,  unui  cercetător  indepen¬ 
dent  şi  obiectiv. 

Poate  că  sunt  alte  poziţii  şi  puncte  de  vedere,  mai 
valabile  şi  satisfăcătoare. 

Determinat  de  aceste  consideraţii,  am  lăsat  la  o  parte 
drumul  tradiţiei  evanghelice,  apucând-o  pe  alte  căi. 

La  început,  m’a  ispitit  drumul  pe  care  au  luat-o  Renan, 
Strauss  şi  toţi  ceilalţi  autori  care  nu  văd  în  Iisus  decât 
un  om,  un  erou  al  umanităţii,  şi  care,  din  cauza  excep¬ 
ţionalei  sale  personalităţi,  a  ajuns  cu  timpul  să  fie  divinizat. 

Trebue  să  mărturisesc  din  capul  locului,  că  drumul 
pe  care  apucasem  nu  era  lipsit  de  aspecte  interesante  şi 
atrăgătoare.  Am  văzut  în  cursul  acestei  excursii  multe 
lucruri  frumoase.  La  capătul  drumului,  m'am  pomenit  ia 
Ţaţa  unei  privelişti  minunate,  dar  nu  unice. 

Rămâi  încântat  de  ceeace  ţi  se  înfăţişează  ochilor,  dar 
mu  înmărmurit;  contempli,  dar  nu  te  cutremuri;  admiri, 
dar  nu  te  extaziezi;  pleci  satisfăcut,  dar  nu  turburat  şi 
copleşit ;  îţi  aduci  aminte  cu  plăcere  de  priveliştea  văzută, 
dar  n’ai  impresia  grandiosului  care  pune  stăpânire  pe  în¬ 
treaga  ta  fiinţă. 

Atunci,  mi-am  dat  perfect  de  bine  seama,  că,  privit 
prin  această  prismă,  Iisus  n'ar  fi  putut  juca,  nici  pe  de¬ 
parte,  rolul  pe  care  l-a  avut  în  destinul  omenirii. 

Cu  un  asemenea  personagiu  nu  se  schimbă  soarta 
lumii,  nu  se  abate  cursul  istoriei,  nu  se  săvârşeşte  o  operă 
care  înfruntă  timpul  cu  mileniile  şi  stârneşte  admiraţia 
tuturor  sufletelor  de  elită. 

In  acest  caz,  am  fi  avut  deaface  cu  un  erou,  mai 
deosebit  poate  ca  ceilalţi  pe  care  i-a  produs  omenirea,  cu 
rol  limitat  în  istorie,  cu  efecte  legate  de  timp  şi  spaţiu,  a 
cărui  operă  era  destinată  să  se  năruiască  odată  cu  vremea 
care  a  produs-o,  să  fie  subiect  de  curiozitate  ştiinţifică 
pentru  savanţi,  dar  nu  problemă  de  veşnică  actualitate. 

Rolul  pe  care  l-a  jucat  Iisus  şi  opera  săvârşită  de 
dânsul,  răspândirea  şi  succesul  creştinismului  nu  se  pot 
-explica  prin  prisma  vederilor  lui  Renan  şi  Strauss. 

In  loc  să  lămurim  misterul  personalităţii  lui  Iisus  şi 
acel  al  creştinismului,  îl  complicăm,  în  chip  inutil,  apucând 
pe  căi  încâlcite. 

In  disperare  de  cauză,  ne  oprim  la  mijlocul  drumului, 
la  cel  dintâi  luminiş  de  pădure.  Ni  se  pare  că  am  ajuns 
la  ţintă;  dar  nu-i  decât  o  iluzie,  provocată  de  oboseala  şi 
miopia  noastră  şi  întreţinută  de  neputinţa  de  a  merge  mai 
departe. 

Dornic  să  am  o  altă  perspectivă,  am  apucat  pe  drumul 
indicat  de  mitologi. 

O  cohortă  de  savanţi,  în  rândurile  căreia  întâlnim  nu¬ 
mele  lui  Jensen,  I.  M.  Robertson,  B.  Smith,  Kalthoff,  A. 
Drews,  P.  L.  Couchoud  etc,,  susţine  cu  multă  erudiţie  şi 
un  lux  de  argumente  firave,  că  Iisus  Hrîstos  nu-i  un  per¬ 
sonagiu  cu  existenţă  istorică  reală,  ci  unul  fictiv;  el  este 
produsul  şi  nici  decum  creatorul  creştinismului. 

Mântuitorul,  la  care  se  închină  lumea,  este  întruchi¬ 
parea  unui  mit.  El  nu  este  un  om  care  cu  timpul  a  fost 
divinizat,  cum  susţine  Renan,  Strauss,  ci  dimpotrivă,  uma¬ 
nizarea  unui  zeu. 

Fruct  al  credinţei,  Iisus  nu  reprezintă  decât  năzuinţele 
si  visurile  omenirii, 

Ineditul  şi  paradoxul  aveau  ce  să  mă  atragă  spre 
această  cale  nouă ;  am  apucat-o,  cu  nerăbdare  şi  curiozitate. 

Dar  pe  măsură  ce  înaintam  pe  drumul  indicat  de  mi¬ 
tologi,  vedeam  cum  mi  se  îngustează  orizontul.  Mă  izbeam 
de  cioturi  şi  bolovani,  de  frunze  uscate  şi  băltoace. 

Din  când  în  când,  vedeam  câte  o  rază  de  soare  sau 
un  crâmpei  de  cer  înourat. 

In  zadar  mă  căzneam  să  ajung  la  luminiş.  Din  ce  în 
ce  mă  înfundam  mai  mult  prin  locuri  mlăştinoase  şi  hă¬ 
ţişuri.  Vederea,  fiindu-mi  împiedicată,  nu  puteam  să  am 
nicio  perspectivă.  Erau  momente,  când  mă  îndârjeam  să 
sper  că  poate  voi  ajunge  la  capăt.  Degeaba ;  mă  învârteam 
într'un  cerc  viţios.  Umblam  pe  cărări  încâlcite,  pe  dibuite, 
fără  ţintă  şi  călăuză. 

Spectacolul  era  dezolant. 

Fără  multă  osteneală,  mi-am  dat  numai  decât  seama, 
că,  în  chipul  acesta,  nu  ne  putem  explica  nici  naşterea, 
nici  succesul  creştinismului.  Totul  devine  confuz  şi  de  ne¬ 
înţeles,  găsindu-ne  în  faţa  absurdului  şi  a  unei  enigme 
fără  pereche. 

Mitologii,  în  loc  să  deslege  misterul  problemei  cre¬ 
ştine,  l'au  complicat  şi  încâlcit  în  aşa  chip,  încât  ei  cei 
dintâi  s'au  încurcat  în  labirintul  soluţiilor  fără  ieşire. 

Obosit  de  aceste  peregrinări  pe  căi  lăturalnice,  m'am 
reîntors  pe  drumul  tradiţiei  evanghelice. 

Aci,  fără  multă  osteneală,  m’am  pomenit,  foarte  curând, 
în  faţa  priveliştei  unice  pe  care  am  întâlnit-o  în  viaţa  mea 
de  hoinar  neastâmpărat.  M’a  copleşit  grandoarea  fără 
seamăn  a  spectacolului  pe  care  îl  aveam  înaintea  ochilor 
mei.  Eram  cutremurat  până  în  adâncurile  fiinţei  mele.  Sim¬ 
ţeam  în  mine  un  amestec  ciudat  de  umilinţă  şi  mândrie. 
Vedeam  prăpastia  fără  fund  a  nimicniciei  omeneşti  şi  cul¬ 
mile  însorite  ale  celui  mai  înalt  ideal  spiritual  pe  care  l'a 

atins  omenirea.  Hăul  cel  fără  de  sfârşit  îţi  dă  fioruri,  iar 
Înălţimea  ameţitoare  a  creştetului  de  munte  te  atrage  în 
chip  irezistibil. 

Încleştat  de  aceste  două  emoţii,  te  zbaţi  ca  frunza 
clătinată  de  vânt.  Zarea  muiată  în  aur  şi  sânge  te  atrage 
cu  puteri  misterioase.  Cerul  te  ocroteşte  şi  stelele  îţi  surâd. 
Respiri  cu  nesaţ  aerul  ozonat,  sorbi,  cu  sete  nepotolită, 
poezia  nesecată  a  naturii  şi  închizi  ochii  de  extaz.  Aci, 
simţi  că  te  contopeşti  cu  firea,  aci,  că  te  ridici  la  cele  mai 
înalte  culmi,  de  unde  contempli  şi  domini. 

Furnică  şi  vultur  totodată,  pătrunzi  misterul  existenţei 
şi  înţelegi  rostul  vieţii. 

Binecuvântând  lumina  zilei  şi  admirând  splendorile 
creaţiunii,  accepţi  bărbăteşte  lupta,  înfrunţi  primejdia  care 
vine,  îţi  îndeplineşti  datoria  cu  râvnă  şi  conştiinciozitate, 
suporţi  cu  resemnare  durerea;  suferinţa  nu  te  doboară, 
iar  moartea  nu  te  înspăimântă. 

Nu  îngenunchiezi  decât  în  faţa  Iui  Dumnezeu.  Şi  aceasta, 
nu  din  teamă  sau  îngrijorare,  ci  din  pură  adoraţie,  care 
izvoreşte  din  respect  şi  iubire, 

Tu,  vierme  al  pământului,  fiinţă  plăpândă  şi  încărcată 
de  păcate,  te  bucuri  de  rarul  privilegiu,  de  a  privi  fiinţa 
supremă,  creatorul  atotputernic,  nu  ca  pe  un  stăpân,  ci 
ca  pe  un  părinte. 

Ridicat  din  pulbere,  păşeşti  cu  fruntea  sus,  contempli 
cerul  şi  priveşti  soarele  drept  în  faţă. 

Crucea  de  pe  Golgota  ţi- a  dat  acest  privilegiu  şi  har. 

Abia  acum,  ne  dăm  mai  bine  seamă,  că  nu  putem 
găsi  pe  adevăratul  Iisus,  decât  păşind  pe  drumul  tradiţiei 
evanghelice.  Numai  în  lumina  acestei  tradiţii  misterul  se 
lămureşte,  iar  noi  avem  putinţa  să  înţelegem  originalitatea 
şi  complexul  personalităţii  lui  Iisus,  să  ne  explicăm,  cu 
mai  multă  uşurinţă,  opera  săvârşită  de  dânsul  şi  succesul 
bisericii  sale. 

înlăturând  din  istoria  creştinismului  pe  Iisus  al  tradiţiei 
evanghelice,  edificiul  măreţ  care  dăinuieşte  de  aproape 
două  milenii,  s'ar  prăbuşi  ca  un  castel  de  cărţi  de  joc. 

Numai  nerozii  îşi  pot  închipui  că  o  asemenea  con- 

strucţie,  de  proporţii  necunoscute  în  istoria  omenirii,  s'ar 
putea  clădi  pe  nisip  sau  pe  o  temelie  obişnuită. 

Dar  orice  om  cu  judecată  şi  bun  simţ  îşi  dă  seamă, 
că  un  astfel  de  edificiu  care  rezistă  cu  nepăsare  valurilor 
vremii,  cutremurelor  pustiitoare  şi  a  năprasnicelor  uragane, 
deslănţuite  de  furtuna  patimilor,  trebue  să  se  sprijine  pe 
o  temelie  care  nare  pereche. 

Iisus,  văzut  prin  prisme  străine  de  tradiţia  evanghelică, 
ne  apare  alterat  până  la  denaturare,  schimonosit  până  la 
caricatură  de  calitate  inferioară. 

Cu  un  asemenea  personagiu  nu  era  cu  putinţă  opera 
uriaşă  săvârşită  de  dânsul,  ci  una  de  proporţii  cu  totul 
reduse. 

Dar  spectacolul  de  o  grandoare  unică  al  tradiţiei  evan¬ 
ghelice  nu  există  pentru  cel  care  umblă  cu  lupa;  el  nu 
vede  decât  o  îngrămădire  monstruoasă  de  forme  şi  culori, 
II  plângem  că  nu  se  poate  bucura  de  cea  mai  măreaţă 
privelişte  pe  care  o  oferă  istoria  omenirii. 

Ne  indispune  însă  stăruinţa  cu  care  aceşti  nerozi  în¬ 
gâmfaţi  vor  ca  şi  alţii  să  privească  cu  lupa,  neîntrecuta 
privelişte  care  se  desfăşură  înaintea  noastră. 

Alţii,  mai  răsăriţi,  încearcă  să  ne  arate,  că  ceeace 
admirăm  noi  aşa  de  mult,  în  tabloul  care  se  găseşte  în 
faţa  noastră,  în  ultima  analiză,  nu-i  cine  ştie  ce  lucru  mare. 
Nu-i  decât  o  aranjare  deosebită  a  unui  material  comun: 
pietre,  buruieni,  copaci  şi  alte  mărunţişuri  de  felul  acesta. 
Ce  poţi  să  zici  de  acest  fel  sucit  de  a  vedea  lucrurile  ? ! 
Inc'odată,  vorbele  Mântuitorului  sunt  pe  deplin  în¬ 
dreptăţite  :  „Vai  vouă  învăţătorilor  de  legi,  c'aţi  luat  cheia 
cunoştinţei;  voi  înşivă  n’aţi  intrat,  iar  pe  cei  ce  au  vrut 
să  intre  i-aţi  oprit". 

Văzând  imaginea  deformată  a  iui  Iisus,  pe  care  ne-o 
înfăţişează  diferiţi  critici  şi  comentatori,  aproape  fără  voie, 
printr'o  ciudată  asociaţie  de  idei,  mi-a  venit  în  minte 
piesa  Iui  Labiche  „Le  voyage  de  M,  Perrichon". 

Eroul  e  un  personagiu  ridicul,  un  burghez  cumsecade, 
mărginit,  dar  vanitos,  cu  ticuri  şi  gusturi  fistichii. 

Foarte  satisfăcut  de  propria  lui  persoană,  dl  Perri- 
chon  are  însă  o  mică  supărare:  îl  indispune  priveliştea 

Alpilor.  Muntele  se  ridică  măreţ  şi  nepăsător  până'n  înaltul 
cerului,  fără  să  se  sinchisească  de  prezenţa  eroului  nostru.. 
Dl  Perrichon  e  nevoit  să -şi  ridice  capul  ca  să-i  poată  vedea 
piscurile;  îl  ameţeşte  înălţimea  şi-l  orbeşte  strălucirea,  E 
supărat  foc  că  el  este  aşa  de  mic,  iar  muntele  aşa  de  uriaş. 
Dar  acest  burtă-verde  nu-i  lipsit  de  imaginaţie.  Intr'un 
moment  de  inspiraţie  burlescă,  el  născoceşte  un  mijloc 
ingenios  cu  care  vrea  să  se  răzbune  împotriva  Alpilor. 

In  acest  scop,  angajează  un  pictor  ca  să-i  lucreze  un 
tablou,  în  care  cei  mai  înalţi  munţi  din  Europa  să  fie  în¬ 
făţişaţi  mici  de  tot,  în  timp  ce  el,  Perrichon,  ca  un  uriaş,, 
se  uită  de  sus  la  nemernicii  Alpi. 

La  fel  procedează  şi  unele  persoane. 

Incapabile  să  se  ridice  cu  înţelegerea  până  la  înălţimea 
Mântuitorului,  coboară  pe  Iisus  până  la  dânşii. 

Şi  astfel,  fiecare  confecţionează  un  Hrîstos,  după  pri¬ 
ceperea  şi  măsura  lui  proprie. 

Nu  suntem  deloc  surprinşi. 

Şopârla  şi  muşuroiul  de  furnici,  care  se  târăsc  ia 
poalele  muntelui,  nu  pot  să  preţuiască  piscurile  însorite 
care  săgetează  văzduhul,  atingând  cerul.  De  acolo,  din 
vale,  târâtoarele  nu  zăresc  decât  ceaţa  şi  norii, 

E  nevoie  de  privirea  ageră  a  vulturului  şi  de  zborul 
lui  îndrăzneţ,  ca  să-ţi  dai  seama  de  înălţimea  uluitoare  la 
care  se  găseşte  creştetul  muntelui, 

De  aceea,  numai  firile  de  elită  sunt  în  stare  să  con¬ 
temple  şi  să  admire  strălucirea  fără  seamăn  a  lui  Iisus 
Hristos. 

Deasemenea,  mulţimea,  în  momente  de  zguduire,  de 
elan  şi  inspiraţie  colectivă,  ghiceşte  că  se  află  în  faţa  unui 
personagiu  istoric,  excepţional,  inedit,  unic  şi  cu  chemare 
mesianică,  plină  de  smerenie,  se  pleacă  în  faţa  Crucii, 
Adorarea  a  ceea  ce-i  frumos  şi  desăvârşit  e  un  semn 
de  distincţie. 

Cine  nu-i  capabil  de  asemenea  gesturi,  e  de  compătimit,; 
e  un  suflet  sterp. 


ATITUDINI 

O  CARTE  CARE  NU  TREBUIA  SCRISĂ:  ,. RELIGIE  ŞI  SPIRIT " 
DE  DL  LUCIAN  BLAGA 

Obârşia  studiului  pe  care  îl  anunţăm  în  pagina  întâia  a  acestui 
fascicol,  zace  în  lectura  atentă  a  unei  cărţi  recente:  „Religie  şi  Spirit", 
de  dl  Lucian  Blaga.1  Că  ea  nu  ne-a  putut  mulţumi  pe  de-a’ntregul,  e 
evident.  însuşi  titlul  —  stilizat  la  interogativ  —  pe  care  l-am  ales 
pentru  lucrarea  noastră,  desvălue  punctul  în  care  nu  putem  comsimţi 
cu  concluziile  autorului  cărţii  amintite.  Ne  vom  lămuri  numai  decât! 

Dl  Lucian  Blaga  a  întreprins,  în  cartea  amintită,  o  operă  de  filo- 
sofie  a  religiei.  Scopul  urmărit  de  dsa,  este  împătrit:  ilustrarea  varie¬ 
tăţii  fenomenului  religios,  închegarea  unei  noui  definiţii  a  religiei,  evi¬ 
denţierea  importanţei  fundamentale  a  factorilor  „ stilistici “  pentru  con¬ 
stituirea  valorilor  religioase  şi  integrarea  fenomenului  misticei  —  „în 
aparenţă  atât  de  straniu  şi  de  excepţional ‘  (p.  9)  —  în  ordinea  umană. 
Cercetarea  fenomenului  religios  în  cadrul  spiritului  uman  —  înţelegând 
prin  acesta  din  urmă  „spiritul  uman  creator  de  cultură “  (p.  8)  -r 
aruncă  o  lumină  clară  asupra  orizontului  cărţii,  anticipează  perspectiva 
din  care  e  privită  şi  indică  metoda  după  care  e  studiată  religia.  „Din 
parte-ne  —  spune  dsa  (p.  5  urm.)  —  anunţăm  planul  de-a  expune  în 
câteva  linii  mari  o  filosofie  a  religiei,  adică  principial  de-a  considera 
fenomenul  religios  după  metode  şi  sub  unghiuri  proprii  filosoiiei.2 3  E 
necesar  sa  subliniem  aceasta  chiar  dela  început,  ca  să  preîntâmpinăm 
orice  neînţelegeri  şi  dispute  inutile 

Grija  desvăluită  de  dsa  în  ultima  frază  citată  este  ineficace,  după 
critica  aspră  şi  neîntemeiată  pe  care  o  face  punctului  de  vedere  teo¬ 
logic,  din  care  admite  că  deasemenea  poate  fi  privită  problema  pe  care 
o  desbate  cartea  în  chestiune.  „Felul  de-a  vedea  „ teologic “  se  deose¬ 
beşte  de  cel  filosofic  uneori  până  la  făţişe  adversitate" ,  constată  dsa 
(p.  6). 3  Explicaţia,  urmează :  „Poziţia  teologică  faţă  de  fenomenul  re¬ 
ligios  apare  totdeauna  alterată  de  credinţa  că  o  anumită  religie  este 
privilegiată,  aceasta  datorită  unei  pretinse  origini  „neumane",  sau  graţie 
unei  particulare  „ revelaţii “  de  natură  divină"  fp.  7).  Pe  scurt,  teologul 


1  Sibiu,  Editura  „Dacia  Traiană“  S.  A.  1942,  pagini  212;  Preţul  Lei  180. — 

1  Sublinierea  ne  aparţine. 

3  „Divergenta  de  unghiuri  şi  de  procedee  nu  împiedeci  totuşi  pe  filosofi  şi  pe 
teologi  să  ajungă  uneori  la  aceleaşi  rezultate “  —  afirmă  dl  L.  B,  ceva  mai  la  vale 
fp.  7).  Că  dsa  nu  face  parte  dintre  aceştia  —  cel  puţin  de  astă  dată  —  se  va  vedem 
'din  cele  ce  urmează, 

e  sclavul  unui  „ corp  întreg  foarte  amplu",  unui  „volum  maxim  de  teze 
constituite “  (p.  8)  dela  cari  nu  se  poate  abate  fără  primejdia  de-a  fi 
disciplinat  sever,  e  ferecat  în  „robia  cerească “  a  dogmelor,  ca  filo¬ 
sofii  Evului  Mediu.  Ne  transpunem  în  situaţia  unui  cititor  credincios 
al  operelor  dlui  Lucian  Blaga  —  dsa  are  mulţi  admiratori  cari  îi  îm- 
brăţişază  fără  rezerve  opiniile  —  şi  conchidem:  prin  urmare,  teologii 
nu  trebuesc  ascultaţi,  ci  mai  vârtos  compătimiţi  pentru  neputinţa  de-a 
se  rosti  în  toată  libertatea,  ca  filosofii. 

Evident  că  punctul  de  vedere  adoptat  în  chestiune  de  dl  Lucian 
Blaga,  prin  consecinţele  ce  le  poate  avea  —  el  discreditează  cu  sau  fără 
voia  autorului  ştiinţa  teologică  —  ne  interesează  în  cea  mai  largă  mă¬ 
sură.  Mai  mult!  Urmărindu-i  performanţele  realizate  in  capitolul 
„Stare  mistică  şi  credinţă “  (p.  137 — 149),  ne-am  simţit  îndatoraţi  cu 
un  răspuns. 

Intr  adevăr,  cartea  dlui  Lucian  Blaga  conţine  o  seamă  de  erori 
cari  nu  pot  fi  trecute  cu  vederea.  Cea  mai  gravă  dintre  ele,  priveşte 
dumnezeirea  Domnului  şi  Mântuitorului  nostru  Iisus  Hristos.  Pentru 
dsa,  viaţa  lui  Iisus  este  nici  mai  mult  nici  mai  puţin  decât  „realizarea 
întocmai  a  unui  mit“  (p.  144),  iar  Hristologia  creştină,  expresia  pro¬ 
cesului  de  divinizare  a  apariţiei  lui  Iisus,  la  desăvârşirea  căruia  a  con¬ 
tribuit  in  chipul  cel  mai  fecund  sf.  Apostol  Pavel  fcf.  p.  145). 

Ori  cât  de  mare  ar  fi  regretul  nostru  de-a  fi  fost  nevoiţi  să  în¬ 
registrăm  această  atitudine  negativă  faţă  de  dumnezeirea  lui  Iisus 
Hristos  Mântuitorul,  nu-i  vom  imputa  dlui  Lucian  Blaga  alegerea  ne¬ 
potrivită  a  momentului  precizării  ei,  nici  nu  vom  anticipa  efectul  pe 
care  va  putea  să-l  aibă  ea  în  rândurile  tineretului,  al  cărui  educator 
oficial  este  dsa  în  calitate  de  profesor  universitar.  Libertatea  de  opinie 
—  admitem  fără  înconjur  —  trebue  respectată,  cu  atât  mai  vârtos  xw-. 
cât  dl  Lucian  Blaga,  deşi  nărae  însăşi  temelia  Creştinismului,  na  lo¬ 
veşte  fără  menajamente,  nu  pledează  ostentativ  împotriva  dumnezeirii 
lui  Iisus  Hristos,  ci  îşi  toarnă  gândurile  în  acelaş  limbaj  reţinut,  cum¬ 
pătat,  pe  care  i-l  cunoaştem  din  lucrările  anterioare.  Dar  tocmai 
pentru  că  distincţia  acestui  stil  ponderat  nu  isbuteşte  să  camufleze 
atitudinea  autorului  faţă  de  problema  în  chestiune,  se  impune  o  veri¬ 
ficare  a  rezistenţei  temeiurilor  pe  cari  se  bizue  ea. 

La  începutul  lucrării  dsale,  dl  Lucian  Blaga  ne  asigura  că  cerce¬ 
tarea  fenomenului  religios  o  va  săvârşi  „mai  ales  sub  raportul  unor 
aspecte  foarte  puţin  sezisate  până  acum"  (p.  8). 

Cu  toate  că  eram  foarte  bucuroşi  să  luăm  cunoştinţă  de  aceste 
„aspecte",  trebue  să  ne  mărturisim  desamăgirea  de-a  nu  fi  întâlnit 
noutatea  pe  care  ne-o  anticipase  prin  cuvintele  citate.  Ce!  puţin  din 
capitolul  care  a  stârnit  îndeosebi  nemulţumirea  noastră,  ea  lipseşte  cu 
desăvârşire.  Dimpotrivă.  Impresia  noastră  este  că  atât  în  ce  priveşte 
pretinsa  înrâurire  a  vechilor  culturi  mesopotamiene  asupra  cărţilor 
Vechiului  Testament,  cât  şi  referitor  la  „mitul  mesianic",  dl  Lucian 
Blaga  adoptă  teze  perimate,  cari  au  făcut  vâlvă  altă  dată  în  Apus  şi 

dincolo  de  Canalul  Mânecii.  Astăzi,  ele  sunt  lepădate  din  capul  locului 
sau  cel  mult  tolerate  cu  indulgenţă.  „ Mitul “  lui  Hristos,  reactualizat 
la  noi  de  dl  Lucian  Blaga,  nu  reprezintă  altceva  decât  firimituri  căzute 
dela  mesele  altora.  Vom  arăta  altă  dată  de  ce  noi  contestăm  atât 
originalitatea  teoriei  „ mitului “  lui  Hristos,  cât  şi  aceea  a  căii  pe  care 
dl  Lucian  Blaga  a  ajuns  la  adoptarea  ei.  Obârşia  acestei  erori  e  de 
origină  semită.  Campaniile  infame  şi  infamante  pe  cari  jidovimea  le-a 
dus  împotriva  Mântuitorului,  au  umplut  lumea  cu  cele  mai  scanda¬ 
loase  blasfemii  la  adresa  Sa.  Enorma  compilaţie  a  Talmudului  —  mo¬ 
nument  fără  egal  al  urii  iudaice  împotriva  Creştinismului,  durat  în 
câteva  reprize  —  a  avut  grije  să  le  fixeze  în  scris  şi  să  le  asigure 
circulaţia  dorită  de  făuritorii  lor. 

Ceea  ce  a  început  Talmudul,  va  fi  desăvârşit  de  atâţia  liber - 
cugetători  de  mai  târziu,  în  numele  unei  filosofii  care  expropriază  orice 
altă  ştiinţă  —  teologia  în  primul  rând  —  de  dreptul  de-a  nizui  la 
aflarea  adevărului.  E  ceea  ce  va  dovedi  studiul  nostru.  Cititorii  lui 
vor  chibzui  dacă  Hristosul  creştinătăţii  poate  fi  redus  la  dimensiunile 
minore  ale  lisus-ului  dlui  Lucian  Blaga.  In  orice  caz,  ei  au  dreptul 
să  asculte  „et  altera  pars“. 


Dr.  GRIGORIE  T.  MARCU 


MIŞCAREA  LITERARĂ 

sterii  Diamandi:  FIUL  LUI  DUMNEZEU-FIUL  OMULUI.  Bucu- 
reşti,  Editura  „Cartea  Românească"  1942,  p.  568;  Preţul  Lei  300. — 

Lucrările  privitoare  Ia  Viaţa  lui  Iisus  Hristos  umplu  lumea. 
Câteva  din  ele  au  fost  concepute  din  punct  de  vedere  patologic  sau 
mitologic,  terfelind,  negând  sau  micşorând  dimensiunile  reale  ale  per¬ 
soanei  istorice  a  Mântuitorului,  Altele,  concepute  pe  baze  raţionaliste, 
elimină  din  viaţa  Fiului  lui  Dumnezeu  întrupat  orice  element  supra¬ 
natural,  admiţând  uneori  că  nimeni  dintre  oameni  nu  s’a  ridicat  la 
altitudinea  Sa  morală,  In  sfârşit,  altă  categorie  de  Vieţi  ale  lui  Iisus 
rămân  în  cadrele  tradiţiei  evanghelice. 

Impunătoarea  carte  a  dlui  Sterie  Diamandi,  despre  care  avem 
plăcerea  să  vorbim  aici,  face  parte  din  repertoriul  pe  cât  de  bogat 
pe  atât  de  felurit  colorat  al  Vieţilor  lui  Iisus  întocmite  în  conformitate 
cu  tradiţia  evanghelică, 

O  impresionantă  mărturisire  de  credinţă,  pe  care  o  reproducem 
integral  în  acest  fascicol  (p,  288 — 295),  arată  de  ce  autorul  a  refuzat 
să  apuce  pe  căile  aventuroase  ale  mitologilor  şi  raţionaliştilor.  A 
citit  cu  interes  şi  sârguinţâ  cărţile  acestora.  Până  la  urmă,  s'a  con¬ 
vins  că  singură  tradiţia  evanghelică  a  fost  în  stare  să  dea  un  răs¬ 
puns  clar  şi  satişfăcâtor  acestei  probleme,  devenită  pentru  dsa  o 
chestiune  de  conştiinţă. 

Imensa  literatură  de  specialitate  pe  care  a  consultat-o  dl  Sterie 
Diamandi,  sporeşte  valoarea  documentară  a  cărţii.  E  tot  atât  de 
temeinică,  pe  cât  e  de  frumos  şi  de  vioiu  scrisă.  (A  se  vedea  bună¬ 
oară  la  p.  279  urm.  modul  inteligent  în  care  rezolvă  problema  i  „Tu 
eşti  Petru,,,",  din  Mateiu  16,  18).  E  o  carte  creştină,  scrisă  de  un 
creştin  convins  —  şi  un  rechizitoriu  sever,  venit  la  timp,  al  abera¬ 
ţiilor  atâtor  istorici,  filologi,  filosofi  şi  teologi  rebeli  cari  au  încercat 
şi  mai  încearcă  încă  să-l  coboare  pe  Cel  necuprins  la  dimensiunile 
minore  ale  unui  rabi  oarecare,  proclamat  oarecum  fără  ştirea  şi  fără 
voia  lui  Fiu  ai  lui  Dumnezeu  şi  Mântuitor  al  lumii. 

Biserica  noastră  şi  slujitorii  ei  îi  sunt  recunoscători  dlui  Sterie 
Diamandi  pentru  curajul  neînfricat  cu  care  apără  dumnezeirea  Mân¬ 
tuitorului  şi  în  rândul  al  doilea,  pentru  cuvintele  bune  pe  cari  le  are 
la  adresa  celor  ce  se  nevoiesc  să  dea  strălucire  nouă  altarelor  pe 
cari  se  preamăreşte  Hristos. 

Ne-a  dat  o  carte  care  se  citeşte  cu  înfrigurare  şi  cu  înfiorată 
plăcere.  Fiecare  pagină  te  apropie  de  Iisus-ul  Evangheliilor,  de 
Iisus-ul  real  al  Creştinătăţii.  Atitudinea  negativă  pe  care  o  vădeşte 

pe  alocuri  fată  de  Vechiul  Testament,  fără  a  fl  răstită,  o  explică  în¬ 
deajuns  calitatea  dsale  de  membru  al  generaţiei  naţionaliste  studen¬ 
ţeşti  dela  1922,  Aceasta,  precum  şi  uşoarele  şovăeli  întâlnite  în  capi¬ 
tolul  despre  naşterea  Mântuitorului,  pot  fi  domolite  şi  precizate  Ia  o 
nouă  ediţie  a  cărţii,  care  va  trebui  să  urmeze  cât  de  curând.  Fiindcă 
e  sigur  că  această  carte  o  să  circule  şi  o  să  aibă  un  succes  de  librărie 
care  va  întrece  orice  aşteptări.  Entusiasmul  cu  care  a  fost  întâm¬ 
pinată  în  cele  câteva  săptămâni  cari  s'au  scurs  dela  apariţia  ei,  este 
de  bun  augur.  Preoţimea  şi  intelectualii  noştri  sensibili  faţă  de  pro¬ 
blemele  religioase,  au  şi  început  să-i  facă  atmosfera  pe  care  o  merită 
din  plin. 

Nu  putem  încheia  această  sumară  prezentare  a  cărţii  fără  a 
spune  câteva  cuvinte  despre  autor. 

Dl  Sterie  Diamandi  e  român  macedonean.  Născut  în  1898  în 
Aminclu-Metzova  (Epir-Pind),  a  urmat  liceul  inferior  în  Ianina  şi  Bi- 
tolia.  Şi-a  continuat  apoi  studiile  secundare  în  România,  luând  baca¬ 
laureatul  în  1919.  După  trei  ani  (1922),  a  obţinut  licenţa  în  Litere 
şi  Filosofie  la  Universitatea  din  Bucureşti.  Intrat  în  învăţământ^  a 
funcţionat  rând  pe  rând  ca  profesor  secundar  în  Turnu-Severin, 
Roman,  Iaşi  şi  Bucureşti.  Lucrările  dsale  anterioare  —  „Galeria  oa¬ 
menilor  politici"  (1935),  „Eroii  revoluţiei  ruse"  (1937),  „Galeria  dicta¬ 
torilor"  (1938)  şi  „Oameni  şi  aspecte  din  Istoria  Aromânilor"  (1940), 
toate  apărute  în  cunoscuta  editură  bucureşteană  „Cugetarea"  —  i-au 
făcut  un  renume  de  publicist  încercat. 

A  achiziţiona  această  carte  a  dlui  Sterie  Diamandi  pentru  biblio¬ 
tecile  noastre  parohiale  este  o  onoare.  A  o  răspândi  în  rândurile 
intelectualilor  şi  ale  tineretului  nostru,  e  o  datorie  pentru  oricare 

preot  şi  creştin  luminat.  Dr.  GRIGORIE  T.  MARCU 

y& 

Irineu,  Mitropolitul  Moldovei  şi  Sucevei!  TEOLOGIA  LUPTĂ¬ 
TOARE,  Bucureşti,  „Cugetarea"  1941,  p.  219;  Preţul  Lei  100. — 

Teologia  noastră  sistematică  este  într'o  vădită  ascensiune.  In 
pofida  marasmului  spiritual  ce  caracterizează  epocile  de  învolburări 
apocaliptice,  Biserica,  prin  slujitorii  şi  credincioşii  ei  devotaţi,  nu 
pregetă  a  lupta  pentru  triumful  valorilor  religioase  şl  morale.  In 
această  luptă  de  afirmare  a  primatului  valorilor  religioase  şi  morale, 
Apologetica,  considerată  cu  disciplina  ştiinţifică  care  expune,  justifică 
şi  apără  adevărurile  eterne  şi  generai  valabile  ale  religiei  cu  mijloace 
raţionale,  are  un  rol  incomensurabil.  Ea  îl  ajută  pe  om  să-şi  câştige 
comprehensiunea  justă  a  vieţii,  îi  dă  posibilitatea  să  stabilească  un 
raport  de  perfectă  conciliere  între  realitatea  imanentă  şi  realitatea 
transcendentă  şi  să  pună  în  concordanţă  adevărurile  revelate  cu  exi¬ 
genţele  raţiunii.  Din  motivele  enumerate,  Apologetica  s'a  introdus  şi 
în  învăţământul  religios  al  şcolilor  secundare,  la  clasele  a  Vll-a  şi  a 
VUI-a,  având  menirea  să  deschidă  zare  luminoasă  tinerelului  şcolar, 
prins  foarte  adeseori  în  mrejile  negativismului  şi  ale  teoriilor  pozitiviste, 

profesate  încă  de  unîi  dascăli  aserviţi  celor  mai  năstruşnice  şi  mai 
ilogice  curente. 

Intre  apologeţii  noştri  emeriţi,  locul  de  frunte  îl  ocupă  —  fără 
îndoială  • —  I.  P.  SL  Mitropolit  al  Moldovei,  Irineu  Mihălcescu,  I.  P. 
Sf.  Sa  şi-a  consacrat  o  bună  parte  din  îndelungata  şi  prodigioasa 
activitate  teologică  ce  a  desfăşurat,  pentru  elucidarea  celor  mai  grele 
şi  mai  spinoase  probleme  din  câmpul  Teologiei  sistematice.  Apolo¬ 
getica  şî  problemele  ei,  l-au  pasionat  şi  l-au  antrenat  îndeosebi,  dând 
la  iveală  o  serie  de  lucrări  teologice  de  o  inegalabilă  valoare  ştiinţi¬ 
fică.  A  alcătuit  şi  ciclul  complect  de  manuale  pentru  învăţământul 
religios  în  şcolile  secundare,  acestea  —  ca  de  altfel  toate  operele 
1.  P.  Sf.  Sale  —  excelând  prin  limbă  aleasă,  uşor  accesibilă  copiilor, 
şi  prin  stringenţa  documentării.  Materialul  destinat  pentru  elevii 
claselor  a  Vil-a  şi  a  VlII-a  şi  cuprins  în  cele  două  manuale  întitulate : 
,, Elemente  de  filosof  ie  creştină “,  tratând  probleme  ce  pot  interesa 
cercuri  mai  largi  de  intelectuali  decât  cel  şcolar,  i.  P,  Sfinţia  Sa  a 
crezut  că  este  nimerit  să-l  condenseze  şi  să-l  retipărească  în  lucrarea, 
ce  o  prezentăm  aci  :  „  Teologia  luptătoare 

Problemele  înfăţişate  şi  examinate  în  această  lucrare  sunt  urmă¬ 
toarele:  Fiinţa  şi  originea  religiei,  Religia  şi  corelatele  ei  (ştiinţa, 
morala  şi  arta),  Religia  ca  factor  social,  Elementele  constitutive  ale 
religiei :  Dumnezeu  (argumentele)  şi  omul  (natura  omului,  existenţa, 
spiritualitatea,  unitatea  şi  nemurirea  sufletului),  Revelaţia  divină  şi 
criteriile  ei,  Creştinismul  şi  originea  lui  supranaturală  (aici  sunt  atinse 
şi  alte  probleme  ce  fac  obiect  de  cercetare  şi  pentru  alte  discipline, 
cum  e  problema  răului),  Curente  esoterice  (teosofie,  spiritism,  etc.), 
religiile  orientale  şi  la  urmă  găsim  istoricul  şi  doctrina  Bisericilor : 
ortodoxă,  romană-catolicâ,  protestantă  şi  unită. 

La  materialul  din  cele  două  manuale  şcolare  s'a  adăugat  un 
singur  capitol  nou:  Francmasoneria. 

Cartea  aceasta  fiind  destinată  unul  cerc  mai  larg  de  cititori  şi 
având  menirea  să  concilieze  şi  să  anuleze  contradicţiile  ideologice  ce 
se  ivesc  în  viaţa  spirituală  a  intelectualilor,  fixând  stâlpii  de  boltă  ai 
unei  concepţii  unitare  despre  lume  şi  viaţă,  era  nimerit  dacă  îngloba 
in  conţinutul  eî  şi  alte  probleme  ce  frământă  conştiinţa  intelectuali¬ 
tăţii  de  azi  şi  de  totdeauna,  ca:  raportul  dintre  filosofie  şi  religie, 
religia  şi  cultura,  revelaţia  şî  raţiunea,  credinţa  ca  izvor  de  cunoa¬ 
ştere,  critica  teosofiei,  spiritismului,  ocultismului,  budhismului,  brah- 
manismului  şî  mahomedanismului,  precum  şi  deosebirile  stilistice 
dintre  confesiunile  creştine.  Tratarea  şi  adâncirea  acestor  probleme 
se  impune  chiar  şi  pentru  orientarea  deplină  a  tineretului  şcolar. 
Cunoscând  competenţa  I.  P.  Sf.  Mitropolit  Irineu  Mihălcescu  in  so¬ 
luţionarea  celor  mai  controversate  probleme,  îi  facem  respectuoasa 
rugăminte  ca  la  o  nouă  ediţie  —  ce  o  credem  cât  mai  apropiată  — 
să  insereze  în  conţinutul  c&rţli  şi  problemele  amintite. 

Titlul  lucrării,  „Teologia  luptătoare “,  cadrează  cu  conţinutul  el, 

fiind  vorba  de  ofensiva  ce  trebue  dusă  contra  detractorilor  valorilor 
religioase  şi  morale,  de  lupta  încordată  ce  ne-o  impune  destinul  nostru 
istoric  pentru  crearea  unei  culturi  româneşti,  cultură  inspirată  din 
seva  întremătoare  a  creştinismului,  acesta  fiind  chezăşia  perenităţii  ei. 
Conţinutul  cărţii  e  un  arsenal  de  arme  indispensabile  pentru  între¬ 
ţinerea  luptei  şi  secerarea  victoriei. 

Preot  Prot.  IOAN  BUNEA 
4? 

Prot.  Dr.  Sofron  Vlad,  profesor  la  Academia  teologică  din  Oradea 
(la  Timişoara) :  MĂRTURIA  SF,  APOSTOL  PAVEL  DESPRE  VIAŢA 
ŞI  ÎNVĂŢĂTURA  MÂNTUITORULUI.  Caransebeş,  Tipografia  Die¬ 
cezană  1941,  p.  72, 

Exceptând  sfânta  Evanghelie  dela  Mateiu,  scripturile  pauline 
reprezintă  cele  mai  vechi  mărturii  sc.ise  despre  existenţa  istorică 
şi  despre  dumnezeirea  lui  lisus  Hristos,  Mai  cu  seamă  din  această 
pricină,  sf.  Apostol  Pavel  a  avut  mult  de  suferit  din  partea  mitolo¬ 
gilor  vremurilor  mai  noul.  Autenticitatea  epistolelor  lui  rezistând 
celor  mai  aprige  probe  la  cari  le-a  supus  critica  modernă  şi  contim¬ 
porană,  sf.  Apostol  Pavel  rămâne  un  obstacol  de  netrecut  în  calea 
celor  ce  se  trudesc  să-l  asvârle  pe  Hristos  în  negurile  mitului. 

Adevărul  acesta  îl  pune  în  lumină  clară  distinsul  nostru  coleg 
dela  Timişoara,  Păr.  Prof.  Dr.  Sofron  Vlad,  în  studiul  concentrat  pe 
care-1  anunţăm  aici  cu  atât  mai  multă  bucurie,  cu  cât  el  apare  tocmai 
într'o  vreme  în  care  lupta  în  jurul  dumnezeirii  lui  lisus  Hristos  e 
ca  şi  deschisă  şi  la  noi. 

Se  rosteşte  aici  un  specialist,  un  profesor  de  Teologie  care 
uneşte  o  pregătire  din  cele  mai  alese  cu  manifeste  preocupări  de 
ordin  biblic  teologic. 

Pentru  a  afla  de  unde  posedă  sf.  Apostol  Pavel  cunoştinţele  sale 
despre  viaţa  şi  învăţătura  Mântuitorului  şi  care-i  întinderea,  temei¬ 
nicia  şl  valoarea  lor  documentară  pentru  problema  în  chestiune, 
studiul  Păr.  Prof.  Vlad  trebue  citit  negreşit, 

Dr.  GRIGORIE  T.  MARCU 

'ţt 

Dr.  Emilian  Vasilescu,  asistent  la  Facultatea  de  Teologie  din 
Bucureşti  t  APOLOGEŢI  CREŞTINI.  Români  şi  străini  („Biblioteca 
Teologică").  Bucureşti,  Editura  „Cugetarea"  1942,  p,  224 ;  Preţul  Lei  90. — 

Acum  trei  ani,  dl  Dr.  E,  V.  îşi  propusese  să  înfăţişeze  „un 
număr  de  apărători  ai  credinţei,  Români  şi  străini,  de  preferinţă  orto¬ 
docşi,  deşi  întru  apărarea  credinţei  toată  creştinătatea  trebue  să  se  simtă 
unită.  Apărătorii  credinţei  —  teologi,  oameni  de  ştiinţă,  filosofi,  lite¬ 
raţi  —  sunt  mai  mulţi  decât  ne  putem  închipui  şi  mai  valoroşi  decât 
s'ar  crede.  Chiar  la  noi  în  ţară,  unde  necredinţa  a  fost  mai  puţin 
răspândită  decât  în  alte  părţi,  există  o  frumoasă  galerie  de  apolo¬ 
geţi  creştini  şi  mărturisitori  ai  credinţei,  începând  cu  Dimitrie  Can- 

ternir,  ba  încă  şi  mai  de  vreme,  şi  sfârşind  cu  Nicolae  Paulescu, 
G.  G.  Longinescu,  Sinaion  Mehedinţi,  etc.  Pe  aceştia  este  bine  să-i 
cunoaştem  şi  să-i  preţuim,  deoarece  lângă  oamenii  credincioşi  ne 
simţim  şi  noi  atraşi  spre  credinţă  şi  spre  o  viaţă  aleasă.  Creştinismul 
a  biruit  tocmai  prin  puterea  exemplului :  prin  exemplul  Dumnezeu- 
Omului  Iisus  şi  prin  tăria  de  credinţă  a  martirilor...  Din  prezentarea 
lor  se  va  vedea  că  a  fi  credincios  în  ziua  de  azi  nu  înseamnă  nici¬ 
decum  a  fi  „obscurantist",  a  avea  o  „mentalitate  prelogică"  sau  func¬ 
ţiunile  intelectuale  slăbite,  cum  pretind  unii  medici"  (p,  5 — 6). 

Până  la  o  nouă  ediţie  a  cărţii,  care  va  apărea  în  două  volume, 
dl  E.  V.  înmănunchează  aici  următoarele  portrete  de  apologeţi  creş¬ 
tini  :  I.  Teologi.  Români :  Petru  Movilă,  Vasile  Găină,  Nicolae  Bălan, 
Jrineu  Mihălcescu,  Nichifor  Crainic,  I,  Gh.  Savin  şi  D.  Stăniloae ; 
Străini ;  N.  Rojdestvenski,  P,  Svetlov,  W,  Guettee  şi  Raoul  Allier. 
Oameni  de  ştiinţă,  filosofi  şi  literaţi.  Români:  D.  Cantemir,  Al.  de 
Sturza,  N.  Paulescu,  G.  G.  Longinescu,  S.  Mehedinţi,  I.  Petrovici  şi 
V.  Gomoiu;  Străini:  Pascal,  Ampere,  P.  Duhem  şi  P.  Termier. 

La  o  nouă  ediţie  seria  portretelor  de  apologeţi  creştini  va  fi 
sporită.  GR.  T.  M. 

t 

Jda  Friederike  Gorres:  DES  ANDERN  LAST.  Ein  Gesprăch 
uber  die  Barmherzigkeit.  Freiburg  im  Breisgau,  Hcrder  &  Co.,  1940,  p,  116. 

Iată  o  carte  care  desbate  o  problemă  cât  se  poate  de  actuală. 
Intr'adevăr,  răsboiul  —  cu  neagra  mizerie  spirituală  şî  materială  pe 
care  o  deslănţueşte  în  omenire  —  face  datoria  purtării  sarcinilor  altuia 
mai  necesară  şi  mai  imperioasă  decât  în  vremurile  normale. 

In  mod  deosebit  impresionează  faptul  că  prezenta  carte  e  scrisă 
de  o  femeie  din  cercurile  catolice  ale  Apusului.  Trăsătura  funda¬ 
mentală  a  lucrării  o  anunţă  însuşi  citatul  paulin  dela  care  mânecă : 
„Purtaţi  sarcina  unul  altuia  şi  aşa  împliniţi  legea  lui  Hristos"  (Gal.  6,  2). 
Compusă  din  două  părţi  şi  -scrisă  în  formă  de  dialog,  cartea  aceasta 
este  o  solidă  fundamentare  a  datoriei  milei  creştine.  Noţiunea,  mo¬ 
tivul,  scopul,  modalitatea  realizării,  respingerea  obiecţiunilor  (mai  ales 
ele  filosofilor)  ridicate  împotriva  ei  şi  tot  ceeace  vine  în  legătură  cu 
porunca  milei  creştine,  sunt  tratate  în  spiritul  Evangheliei  şi  cu  mij¬ 
loace  filosofice.  Temelia  milei  creştine  este  inima,  nu  raţiunea.  Bazat 
pe  cercetarea  serioasă  şi  adâncă  a  problemei,  studiul  acesta  exce¬ 
lează  prin  distincţii  clare  şi  subtile  între  noţiunile  respective,  prin 
observaţii  şi  constatări  adânci  şi  juste,  precum  şi  prin  reguli  minu¬ 
nate  cu  privire  Ia  practicarea  milei  creştine.  Scrisă  într'un  stil  frumos, 
clar  şi  atrăgător,  împodobită  ici-colea  cu  citate  din  sf.  Părinţi,  cartea 
scoate  în  evidenţă  roadele  bune  ale  milei  creştine.  Mai  ales  în  aceste 
vremuri  excepţionale,  cartea  aceasta  e  un  îndemn  stăruitor  de  a  fi 
cât  mai  milostivi,  adresat  în  primul  rând  intelectualilor  creştini. 

Preot  Dr,  CORNELIU  SÂRBU 


CRONICA 

PROFESORUL  DR.  VASILE  GHEORGHIU  SEPTUAGENAR.  U 
28  Iunie  a.  c.,  înalt  Prea  Cucernicia  Sa  Părintele  Arhipresviter  Mi- 
trofor  Dr.  Vasile  Gheorghiu,  profesor  onorar  al  Facultăţii  de  Teo¬ 
logie  din  Cernăuţi  şi  membru  de  onoare  al  Academiei  Române,  îm¬ 
plineşte  venerabila  vârstă  de  70  de  ani. 

Ştim  ca  numărul  zilelor  hărăzite  oamenilor  darul  lui  Dumnezeu 
este.  Şi  darul  acesta,  în  cazul  de  faţă,  este  tot  atât  de  îmbelşugat 
ca  şi  vredniciile  ilustrului  nostru  dascăl  de  Teologie. 

Creştineasca  discreţie  în  care  cel  mai  mare  teolog  biblic  al 
Ortodoxiei  româneşti  şi-a  învăluit  statornic  neprihănita  sa  viaţă  preo¬ 
ţească,  exemplarele  sale  aptitudini  de  educator  şi  profesor  şi  spor¬ 
nica  sa  activitate  ştiinţifică,  a  fost  subliniată  după  cuviinţă  în  paginile 
revistei  noastre,  din  prilejul  despărţirii  I.  P.  C,  Sale  de  catedra  pe 
care  a  onorat-o  ca  nimeni  altul,1 

In  cei  trei  ani  cari  s'au  scurs  de-atunci,  Păr.  Prof.  Dr.  Vasile 
Gheorghiu  şi-a  continuat  cu  aceeaşi  neîmpuţinată  râvnă  îndeletnicirile 
de-o  viaţă  întreagă,  dăruind  ştiinţei  noastre  teologice  o  seamă  de 
lucrări  valoroase,  a  căror  apariţie  am  înregistrat-o  aici  la  vreme,2 
iar  în  vederea  imprimării  ediţiei  critice  a  textului  original  al  Testa¬ 
mentului  Nou  („Novum  Testamentum  graece  cum  apparatu  critico"! 
—  lucrare  de  însemnătate  epocală  —  s'au  făcut  pregătiri  apreciabile. 
Apariţia  ei  nu  mai  poate  întârzia,  cu  toate  greutăţile  inerente  unei 
atari  întreprinderi.  Ne  place  să  credem  că  se  va  găsi  totuşi  omul  de 
bine  care  să  plinească  cele  ce  mai  lipsesc  pentru  ducerea  la  bun 
sfârşit  a  acestei  fapte  de  prestigiu  ortodox. 

Cu  această  nădejde,  prietenii  şi  foştii  elevi  de  dincoace  de 
Carpaţi  ai  Păr.  Prof.  Dr.  Vasile  Gheorghiu,  urează  cordial  străluci¬ 
tului  teolog  ortodox  dela  Cernăuţi  încă  mulţi  ani  cu  pace,  sănătate 
şi  isbândire  deplină  a  tuturor  năzuinţelor  ce  frământă  marele  său  suflet. 

S) 


1  Vezi  Revista  Teologică  XXIX,  1939  p,  10 — 25.  Simţitor  amplificată,  această 
bio-hibliografie  a  apărut  în  broşura :  Profesoral  Dr.  Vasile  Gheorghiu,  omul  şi  opera 
de  Diacon  Grigorie  T.  Marcu  („Conlribuţiuni  Ia  Studiul  Testamentului  Nou"  nr,  1 
Sibiu,  Tip.  Arbidiecezană  1939).  Să  se  vadă  şi  volumul  omagial  al  revistei  Candela 
(Cernăuţi)  pe  anul  1938, 

2  Biserica  Sfântului  Mormânt.  Cernăuţi  1939  {RT  XXX,  1940  p.  113—114), 
Codex  Argenteus  Opsaltensts.  Bucureşti  1939  şi  Lecţionarul  evungelic  grecesc  din  Iaşi. 
Bucureşti  1940  (RT  XXXI.  1941  p,  208—211). 

PROTOS1NGHELUL  NICODEM  IONIŢĂ  MORT  PENTRU  PA¬ 
TRIE.  Foaia  săptămânală  „Glasul  Monahilor"  (nr.  666  din  12  Aprilie 
a.  c.)  ne-a  adus  trista  veste,  pe  pagina  întâia,  între  două  articole 
sosite  după  moarte,  că  Protosinghelul  Nicodem  1 oniţâ  a  căzut  pentru 
Patrie. 

Numele  acestui  element  de  elită  al  cinului  monahal  ortodox 
român  este  îndeaproape  cunoscut  cititorilor  „Revistei  Teologice",  la 
care  a  colaborat  de  câteva  ori  şi  in  paginile  căreia  a  fost  vorba  nu 
odată  despre  roadele  cărturăreştilor  sale  nevoinţe. 

Tânăr,  cult,  ager  şi  înfierbântat  pentru  propovăduirea  cu  timp 
şi  fără  timp  a  Evangheliei  Domnului,  Păr.  Protos.  Nicodem  Ioniţă  era 
unul  dintre  puţin  număroşii  noştri  monahi  meniţi  să  ajungă  până  la 
cele  mai  înalte  trepte  ale  ierarhiei  bisericeşti. 

După  îndelungate  şi  strălucite  studii  teologice  făcute  în  ţară 
şi  ’n  străinătate,  a  intrat  in  monahism  la  sf.  Mănăstire  Noul  Neamţ 
di  a  jud.  Tighina.  Câţiva  ani  a  ostenit  la  Mitropolia  Bucovinei,  iar 
în  vremea  din  urmă  la  Biserica  Antim  din  Bucureşti. 

începând  răsboiul  sfânt  împotriva  bolşevismului  ateu  şi  anarhic», 
a  plecat  pe  front  de  bună  voie,  ca  duhovnic  de  regiment.  In  această 
calitate,  a  străbătut  cu  viteaza  noastră  oştire  toată  Ucraina,  propo¬ 
văduind,  săvârşind  sf.  taine  şi  reorganizând  viaţa  bisericească  în  di¬ 
ferite  sate  şi  oraşe.  Problema  refacerii  vieţii  religioase  în  Ucraina  îl 
preocupa  în  cea  mai  mare  măsură.  Prin  presă  şi  prin  scrisori  adre¬ 
sate  I.  P.  Sf.  Patriarh  Nicodim  şi  I.  P.  Sf.  Mitropolit  Nicolae  al  Ar¬ 
dealului,  a  pledat  cu  căldură  în  acest  sens,  a  indicat  soluţii  şi  a  cerut 
sfaturi  şi  ajutor.  Ofiţerii  şi  trupa,  pentru  care  acest  preot  neobosit 
şi  dispreţuitor  de  moarte  devenise  un  înger  păzitor,  îl  preţuiau  mai 
presus  de  orice  închipuire.  Zelul  său  apostolesc,  care-1  mâna  în  cele 
mai  primejduite  sectoare  ale  frontului  creştinătăţi',  îi  adusese  nu  de 
mult  răsplata  vitejilor,  decorarea  —  şi  apoi  moartea  lor. 

La  19  Martie  a.  c.,  Părintele  Nicodem  Ioniţă  a  căzut  pe  câmpul 
de  luptă  de  la  răsărit  de  Harkow.  Avea  abia  36  de  ani. 

Sufletul  ltii  neprihănit  se  veseleşte  acum  în  ceruri,  alăturea  de 
sfinţii  lui  Dumnezeu  şi  de  bravii  căzuţi  pentru  biruinţa  sfintei  cruci. 

Neuitată-i  va  fi  amintirea  şi  pilda  vieţii  lui,  dăruită  în  întregime 
lui  Dumnezeu  şi  Patriei,  se  va  pomeni  din  neam  în  neam. 

Să  ne  rugăm  pentru  isbândirea  gândului  care  l-a  mânat  î.i  bătaia 
focului  argaţilor  Iul  Antihrist  pe  acest  fericit  frate  al  nostru. 

Dr.  GRIGORTE  T.  MARCU 

& 

ADUNAREA  EPARHIALĂ  a  Arhiepiscopiei  ortodoxe  române 
de  Alba-Iulia  şi  Sibiu  s’a  întrunit  în  sesiune  ordinară  la  Dumineca 
Tomii,  După  st.  Liturghie  oficiată  în  Catedrala  mitropolitană  de  ud 
sobor  de  preoţi  şi  diaconi  în  frunte  cu  I.  P,  C.  Arhim.-Vicar  T.  Sco- 
robeţ,  s’a  făcut  tot  acolo  deschiderea  festivă  a  Adunării  Eparhiale,* 

.prin  cuvântarea  I.  P.  Sf.  Mitropolit  Nicolae,  După  ce  a  subliniat  în 
-cuvinte  strălucite  semnificaţia  Praznicului  învierii  pentru  momentul 
istoric  pe  care-i  străbate  neamul  nostru,  înaltul  Ierarh  a  arătat  mo¬ 
tivele  pentru  cari  Adunarea  Eparhială  nu  s’a  putut  întruni  în  anul 
trecut  şi  şi-a  exprimat  încrederea  în  râvna  şi  înţelepciunea  cu  care 
membrii  ei  vor  contribui  şi  de  astă  dată  la  desbaterile  împreunate 
cu  asigurarea  bunului  mers  al  vieţii  noastre  bisericeşti. 

S'a  procedat  apoi  la  facerea  apelului  nominal  şi  la  constituirea 
birourilor,  după  care  şedinţa  de  deschidere  a  fost  ridicată,  deputaţii 
eparhiali  luând  parte  Ia  îndătinata  recepţie  dela  Reşedinţa  mitropolitană. 

In  şedinţa  din  după  amiaza  aceleiaşi  zile,  care  s’a  desfăşurat  în 
sala  de  conferinţe  a  Prefecturii  judeţului,  deputatul  eparhial  Păr. 
Rector  Dr.  D.  Stăniloae  a  dat  citire  raportului  Comisiunîi  organi¬ 
zatoare,  care  a  înglobat  toate  momentele  de  seamă  ale  ultimilor  doi 
ani  de  viaţă  bisericească  din  Arhiepiscopia  noastră.  Amintind  că 
I.  P.  Sf.  Mitropolit  Nicolae  avea  să  împlinească  Ia  27  Aprilie  a.  c. 
venerabila  vârstă  de  60  de  ani,  Adunarea  a  ovaţionat  îndelung  pe 
luminatul  nostru  Chiriarh,  ridicându-se  din  scaune.  S'a  hotărât  pu¬ 
blicarea  integrală  a  acestui  raport. 

Tot  la  propunerea  Păr.  Stăniloae,  s'au  trimis  telegrame  omagiale 
Majestăţii  Sale  Regelui  Mihai  /,  Domnului  Mareşal  Conducător,  dlui 
Prof.  I.  Petrovici,  ministrul  Culturii  naţionale,  Cultelor  şi  Artelor  şi 
dlui  Prof.  Aurel  Popa,  secretar  general  al  Cultelor. 

Ia  continuarea  desbaterilor,  au  fost  j  rezentate  de  către  depu¬ 
taţii  eparhiali  Prof.  I.  Sandu,  Prot.  I.  Duma  ş.  a.  rapoartele  Comi- 
siunilor;  culturală,  bisericească  şi  economică. 

Postul  de  consilier  referent  al  secţiei  culturale,  rămas  vacant 
prin  avansarea  I,  P.  C.  Arhim.  T.  Scorobeţ,  a  fost  complectat  prin 
alegerea  C,  Preot  Căpitan  Gh.  Secaş  dela  Episcopia  Armatei. 

Adunarea  şi-a  încheiat  desbaterile  Luni  13  Aprilie  a,  c.,  într'o 
.atmosferă  de  vizibilă  însufleţire. 


MAREA  ADUNARE  NAŢIONALĂ  DIN  CAPITALĂ,  Urmând 
•invitaţiei  Guvernului,  inaintestătătorii  tuturor  instituţiilor  noastre 
bisericeşti,  culturale  şi  şcolare  sau  întrunit  Joi  19  Martie  a.  c.  în 
spaţiosul  amfiteatru  al  Facultăţii  de  Drept  din  Capitală,  pentru  a  lua 
cunoştinţă  de  locul  şi  rolul  ce  li  se  rezervă  acestor  instituţiuni  în 
-apropiata  reorganizare  a  Statului  nostru. 

Prin  glasul  dlui  Prim-Ministru  ad-interim  Prof.  Mihai  A.  Anto- 
nescu  şi  al  dlui  Ministru  al  Culturii  naţionale,  Cultelor  şi  Artelor 
Prof.  I.  Petrovici,  Guvernul  Mareşalului  Ăntonescu  a  declarat  că  va 
hărăzi  Bisericii  şi  şcoalei  o  poziţie  în  Stat  de  primul  ordin  şi  le  va 
pune  la’ndemânâ  toate  mijloacele  trebuincioase  pentru  îndeplinirea 
misiunii  lor  de  fortificare  a  sufletului  obştesc.  O  atenţiune  specială 
va  fi  acordată  tineretului  nostru. 

Tot  atunci,  di  Prof.  Mihai  A.  Antonescu  a  făcut  declaraţii  poli¬ 
tice  de  mare  însemnătate,  înfierând  fără  cruţare  fărădelegile  comise 
-de  Unguri  în  Ardealul  de  Nord  şi  insultele  aduse  de  aceştia  glorioasei 
noastre  armate. 

In  acelaşi  sens  au  vorbit  o  serie  întreagă  de  fruntaşi  ai  spiri¬ 
tualităţii  româneşti  din  toate  părţile  Ţării. 

Adunarea  a  fost  încheiată  prin  vibrantul  discurs  rostit  de  I.  P. 
Sf.  Mitropolit  Nicolae  al  Ardealului,  care  a  spus  că  problema  refa¬ 
cerii  hotarelor  trebue  să  fie  preocuparea  de  căpetenie  a  Guvernului 
şi  a  întregei  suflări  româneşti. 

Uriaşa  manifestaţie  naţională  dela  Bucureşti,  entuziastă  şi  demnă, 
-a  arătat  acolo  unde  trebue  că  şi  proverbiala  răbdare  românească 
are  limite,  GR.  T,  M, 

3) 

UNIVERSITATEA  DIN  CLUJ— SIBIU  LA  MORMÂNTUL  LUI 
GHEORGHE  LAZĂR,  Prima  descindere  în  mijlocul  poporului  dela 
sate  a  Universităţii  din  Cluj,  de  când  este  refugiată  la  Sibiu,  a  avut 
loc  la  praznicul  sf.  Gheorghe,  în  fruntaşa  comună  Avrig,  pentru  a 
pomeni  pe  marele  dascăl  al  neamului  Gheorghe  Lazăr.  Nivelul  acestei 
prăznuiri,  care  s’a  transformat  într’o  adevărată  sărbătoare  naţională 
a  întregei  regiuni,  a  fost  înălţat  prin  prezenţa  I.  P.  Sf.  Mitropolit 
Nicolae,  a  reprezentantului  înaltului  guvern,  conducătorii  judeţului  şi 
ai  asociaţiilor  culturale,  etc,  înalţii  oaspeţi  au  sosit  la  Avrig  cu 
un  tren  special.  Primiţi  sărbătoreşte  în  gară,  s'a  format  un  impozant 
cortegiu,  care  a  pornit  spre  biserica  ortodoxă.  Acolo,  în  jurul  unui 
mormânt  simplu,  la  căpătâiul  căruia  arde  candela  recunoştinţei  româ¬ 
neşti  şi  pe  lespedea  căruia  stau  scrise  cuvintele;  „Precum  Hristos  pe 
Bazar  din  morţi  a  înviat,  aşa  tu  România  din  somn  o  ai  deşteptat “, 
s'a  săvârşit  un  parastas  pentru  odihna  sufletului  marelui  dascăl  Ghe¬ 
orghe  Lazăr,  de  către  I,  P,  Sf.  Mitropolit  Nicolae,  înconjurat  de  un 
sobor  de  preoţi,  răspunsurile  fiind  date  de  corul  studenţilor  teologi 
din  Sibiu.  La  sfârşit,  I.  P.  Sf.  Sa  preamăreşte  credinţa  dascălului 
Gheorghe  Lazăr  în  neamul  nostru,  oferindu-l  tuturor  —  dar  mai  ales 
tineretului  universitar  —  drept  pildă  de  neclintită  iubire  şi  mândrie 
naţională. 

In  aceeaşi  ordine,  asistenţa  s’a  îndreptat  spre  piaţa  din  centrul 
•comunei.  Lângă  bustul  lui  Gh.  Lazăr  au  luat  cuvântul :  P.  C.  Prot, 
Aurel  Nistor,  dl  prof.  univ.  Popovici,  dl  Prof,  S.  Ţeposu,  Colonel 
Popovici,  dl  Rector  Dr.  Iuliu  Haţieganu  şi  dl  subsecretar  de  stat  Ia 
departamentul  Culturii  naţionale  Prof,  I.  C.  Petrescu,  care  aduce 
darul  Ţării  — ■  2  milioane  lei  —  pentru  terminarea  localului  şcoalei 
primare  din  loc,  care  va  purta  numele  marelui  Gheorghe  Lazăr,  V 

Dela  această  frumoasă  lecţie  de  istorie  am  rămas  cu  convingerea 
-că  nouă,  Românilor,  bunul  Dumnezeu  ne-a  hărăzit  în  acest  colţ  al 
lumii  un  rol  mare.  Preot  AXFNTE  7  O  MUS 

ANIVERSAREA  de  şaizeci  de 
ani  a  î.  P.  SI.  Mitropolit  Nicolae 
al  Ardealului  a  fost  prăznuită  la 
Sibiu  prinlr’o  sf.  Liturghie  şi  o 
Doxologie,  săvârşite  în  Capela 
Academiei  teologice  „ Andreiane “ 
Luni  27  Aprilie  a.  c.,  de  către 
I.  P.  C.  Arhim.-Vicar  T.  Scorobeţ, 
înconjurat  de  an  sobor  de  preoţi 
şi  diaconi,  în  prezenţa  P.  Sf. 
Episcop  Vasile  al  Maramură- 
şului,  a  Consilierilor  mitropoli¬ 
tani  şi  arhiepiscopeşti,  a  Profe¬ 
sorilor  şi  studenţilor  Academiei 
teologice  „  Andreiane “  şi  a  func¬ 
ţionarilor  consistoriali. 

Presa  bisericească  şi  laică  de 
pe  tot  întinsul  Ţării,  s’a  întrecut 
în  a  omagia  personalitatea  şi 
opera  excepţională  a  luminatului 
nostru  Arhipăstor. 

ŞTIAM  de  mai  de  mult  că 
P,  Sf.  Episcop  Nicolae  Colan  al 
Vadului,  Feleacului  şi  Clujului 
pregăteşte  o  ediţie  românească 
a  Noului  Testament.  Cu  nespusă 
bucurie  am  aflat  că  ea  a  văzut 
lumina  tiparului  la  Dumineca 
Floriilor  din  anul  acesta,  în  ne¬ 
întrecute  condiţiuni  de  fond  şi 
formă. 

Noul  Testament  dela  Cluj  — 
căci  acesta-i  numele  sub  care 
va  circula  şi  se  va  pomeni  din 
neam  în  neam  —  e  un  monument 
şi  un  eveniment. 

Ne  rezervăm  plăcerea  de-ai 
face  o  prezentare  demnă  de  în¬ 
semnătatea  lui. 


IN  recenta  dsaie  lucrare  înti¬ 
tulată  „Apologeţi  creştini",  pe 
care  o  anunţăm  în  acest  fas¬ 
cicol,  dl  Dr.  Emilian  Vasilescu 
subliniază  solida  concepţie  despre 
raportul  dintre  religie  şi  cultură 
şi  dintre  creştinism  şi  naţionalism 
pe  care  o  vădesc  studiile  apolo¬ 
getice  ale  Profesorului  Dr.  Nicolae 
Bălan,  actualul  Mitropolit  al  Ar¬ 
dealului.  „Pe  aceste  teme  se 
scrie  şi  se  vorbeşte  mult  —  afirmă 
dsa  (p.  45 — 46)  ■ —  dar  numai 
arareori  se  întâlnesc  personali¬ 
tăţi  puternice,  în  mintea  şi  viaţa 
cărora  să  se  realizeze  o  atât  de 
vie,  o  atât  de  armonioasă  trăire 
a  valorilor  creştine  şi  naţionale, 
cum  se  întâmplă  la  Mitropolitul 
Nicolae.  Şi  aş  putea  spune  fără 
să  risc  prea  mult,  că  dacă  istoria 
Ardealului  este  cel  mai  bun  argu¬ 
ment  în  favoarea  tezei  armoniei 
dintre  naţionalism  şi  creştinism, 
apoi  Mitropolitul  Nicolae  rezumă 
Ardealul  în  tot  ce  are  el  mai 
bun  pe  plan  naţional  şi  creştin". 
Din  justele  aprecieri  ce  le  are 
Ia  adresa  Păr.  Dr.  D.  Stăniioae, 
noua  ne  place  să  reţinem  deo¬ 
camdată  cele  ce  urmează :  „...prin 
recenziile-studii  pe  cari  le  face 
în  legătură  cu  diferite  lucrări 
de  teologie  şi  filosofie,  Dumitru 
Stăniioae  exercită  o  adevărată 
cenzură,  de  mare  însemnătate 
pentru  Biserica  noastră,  asupra 
scrisului  teologic  şi  filosofic  din 
ţară  şi  străinătate.  Aşa  numita 
„teologie  a  crizei"  din  Germania 
şi  lucrările  gânditorilor  ruşi  con¬ 
timporani  sunt  urmărite  de  a- 

proape  de  spiritul  şl  pana  lui 
Dumitru  Stăniloae  şi  criticate 
atunci  când  este  nevoie.  In  ce 
priveşte  filosofia  românească,  este 
destul  să  spunem  că  gândirea  lui 
Lucian  Blaga  n'a  găsit  până  acum 
in  teologia  românească  un  cenzor 
mai  temeinic  decât  Dumitru 
Stăniloae  “  (p.  89 — 90), 

DESPRE  dl  Prof.  Aurel  Popa, 
secretarul  general  al  Cultelor  şi 
Artelor,  revista  noastră  nu  vor¬ 
beşte  acum  pentru  întâia  dată. 
Alegerea  dsale  ca  principal  cola¬ 
borator  al  dlui  Prof,  I.  Peirovici, 
ministrul  Culturii  naţionale  şi  al 
Cultelor  şi  Artelor,  am  salutat-o 
cu  neprecupeţită  bucurie.  Cuno¬ 
şteam  omul,  iar  activitatea  sa 
antecedenţă  legitima  cele  mai 
bune  nădejdi. 

Fiu  de  preot  ortodox  din  Ar- 
paşul  de  sus,  de  pe  ţara  Oltului, 
după  o  temeinică  pregătire  teo¬ 
logică  dobândită  la  Seminarul 
„Andreian",  complectată  apoi  cu 
frumoase  studii  filosofice,  dl  Aurel 
Popa  a  intrat  în  învăţământul 
secundar.  Profesor  la  Sighişoara, 
în  cursul  răsboiului  trecut  a  îm¬ 
părtăşit  soarta  tuturor  bunilor 
patrioţi  ardeleni  cari  nu-şi  puteau 
înăbuşi  aprinsele  lor  simţăminte 
româneşti.  După  rotunjirea  Ro¬ 
mâniei,  şi-a  cheltuit  aptitudinile 
didactice  şi  organizatoare  ca  pro¬ 
fesor  şi  director  al  liceului  Ema- 
noil  Gojdu  din  Oradea,  Naţio¬ 
nalist  de  convingeri  ferme,  s’a 
ataşat  dintru  tot  începutul  ma¬ 
relui  Octavian  Goga,  căruia  i-a 
rămas  credincios  pentru  toată 
viaţa.  Prefect  şi  membru  al  Ca¬ 
merei  deputaţilor  în  mai  multe 
rânduri,  dsa  a  activat  paralel  ca 


deputat  eparhial  al  Arhiepisco¬ 
piei  noastre,  impunându-se  cu¬ 
rând  ca  unul  din  cei  mai  buni 
cunoscători  ai  vieţii  noastre  bise¬ 
riceşti.  După  refugiu,  s'a  aşezat 
la  Seminarul  Central  din  Capitală. 

Către  sfârşitul  anului  trecut 
a  fost  numit  Secretar  General 
al  Cultelor,  fiind  încredinţat  tot¬ 
deodată  cu  conducerea  efectivă 
a  Subsecretariatului  de  Stat  al 
Cultelor  şi  Artelor,  In  această 
funcţiune  plină  de  răspundere, 
dl  Prof.  Aurel  Popa  a  arătat 
toată  măsura  destoiniciei  şi  apti¬ 
tudinilor  dsale  de  organizator  de¬ 
săvârşit.  Dotat  cu  un  ager  simţ 
al  realităţilor  şi  prompt  în  acţi¬ 
unile  dsale,  a  sesizat  la  iuţeală 
lipsurile  evidente  ale  acestui  de¬ 
partament  şi  a  purces  fără  ză¬ 
bavă  la  soluţionarea  lor. 

Solicitudinea  arătată  de  dsa 
faţă  de  doleanţele  Bisericii,  preo¬ 
ţind  i,  cântăreţilor  bisericeşti  şi 
ale  instituţiilor  noastre  de  învă¬ 
ţământ,  i-a  agonisit  merite  şi  sim¬ 
patii  de  cari  puţini  dintre  oa¬ 
menii  noştri  politici  au  avut  pri¬ 
lejul  să  se  împărtăşască.  Adunarea 
Eparhială  a  Arhiepiscopiei  noa¬ 
stre,  în  sesiunea  ei  ordinară  din 
acest  an,  a  făcut  o  caldă  mani¬ 
festaţie  de  simpatie  destoinicului 
Secretar  General  al  Cultelor,  ex- 
primându-î  prin  glasul  I,  P.  Sf. 
Mitropolit  Nicolae  toată  gratitu¬ 
dinea  ei. 

Ne  asociem  din  toată  inima  la 
acest  gest  de  recunoaştere  so¬ 
lemnă  a  meritelor  dlui  Prof.  Aurel 
Popa,  însufleţiţi  de  convingerea 
că  dsa  nu  va  pregeta  să -şi  îm¬ 
plinească  până  la  capăt  bunele 
intenţii  ce  le  nutreşte  faţă  de 
Biserică  şi  faţă  de  slujitorii  şi 
instituţiile  ei. 

E  omul  care-şi  cinsteşte  prin 
fapte  înalta*!  dregătorie. 

HARNICA  editură  a  Arhie¬ 
piscopiei  noastre  a  pus  în  librării 
o  nouă  carte  de-o  rară  valoare 
ştiinţifică  şl  de-o  acută  actuali¬ 
tate;  Rasă  şi  Religiane  („Seria 
Teologică"  nr.  22,  p.  IV+152, 
Preţul  Lei  150),  Autorul  ei  este 
eruditul  profesor  al  Academiei 
teologice  „Andreiane",  Păr,  Dr. 
Liviu  Stan. 

Problema,  serios  compromisă 
de  amestecul  atâtor  incompetente 
dovedite,  trebuia  lămurită  odată 
de  un  cărturar  priceput  şi  te¬ 
meinic  pregătit.  Păr,  Prof.  Dr, 
Liviu  Stan,  teolog  încercat  şi  ju¬ 
rist  versat,  era  Indicat  în  deosebi 
să  purceadă  la  soluţionarea  ei. 
Lucrarea  pe  care  ne-a  dat*o  este 
—  atât  prin  actualitatea  ei,  cât 
şi  prin  temeinicia  cu  care  a  fost 
alcătuită  —  o  veritabilă  „carte 
a  zilei".  Ea  limpezeşte  toate  as¬ 
pectele  problemei,  nărue  preju¬ 
decăţi  înrădăcinate  şi  stabileşte 
just  raportul  dintre  rasă  şi  reli- 
giune,  dovedind  convingător  că 
acesta  nu-i  unul  de  exclusivitate. 

Rezervându-ne  plăcerea  de-ai 
dedica  o  discuţie  demnă  de  cu¬ 
prinsul  ei,  suntem  siguri  că  cea 
mai  nouă  carte  a  Păr,  Prof.  Dr. 
Liviu  Stan  va  fi  întâmpinată  cu 
recunoştinţă  de  cititori  număroşi 
şi  zeloşi.  GR.  T,  M. 

STUDIUL  Păr.  Dr.  Haralambie 
Cojocaru,  asistent  la  Facultatea 
de  Teologie  din  Bucureşti,  Inti¬ 
tulat  :  „Conştiinţa  ortodoxă  a  lui 
Petru  Maior",  care  a  apărut  în 
confratele  „Slova  Ortodoxă"  din 
Capitală,  n'a  rămas  fără  ecou. 


„Unirea"  blăjană  i-a  contestat 
valoarea,  susţinând  că  „Proca- 
nonul"  este  o  operă  din  tinereţe 
a  vestitului  protopop  unit.  A_ 
fost  invocată  în  acest  sens  auto¬ 
ritatea  cu  „greutate"  a  istori¬ 
cului  unit  dl  Zenovie  Pâclişanu, 
a  cărui  obiectivitate  deficitară 
n’are  nevoe  să  mai  fie  ilustrată. 

Intervenţia  „Unirii"  a  provocat 
o  ripostă  aspră  din  partea  dluL 
Ion  Constantinescu,  directorul  re¬ 
vistei  „Slova  Ortodoxă".  Infir¬ 
mând  teza  blăjană  în  chestiune, 
dsa  se  foloseşte  de  prilej  pentru 
a  informa  conducerea  bisericii 
unite  asupra  unui  caz  de-o  gra¬ 
vitate  deosebită.  Iată  despre  ce 
este  vorba. 

Avem  o  parohie  ortodoxă  ro¬ 
mână  Ia  Berlin,  pentru  îndepli¬ 
nirea  trebuinţelor  duhovniceşti 
ale  membrilor  legaţiei  şi  coloniei 
române  din  capitala  Germaniei. 
Sau  făcut  demersurile  legale 
pentru  organizarea  unei  atari 
parohii  şi  la  Roma,  Cine  credeţi 
că  s'a  opus  ?  Preotul  unit  Aloisie- 
Tăutu  (nu  T6th?),  care  îndepli¬ 
neşte  la  una  din  legaţiile  noa¬ 
stre  din  capitala  Italiei  funcţiunea 
de  consilier.  Şi  încă  pe  ce  ton !.... 
şi  cu  ce  argumente... 

Membrii  misiunilor  noastre  di¬ 
plomatice  sunt  supuşi  unei  anu¬ 
mite  discipline,  a  cărei  încălcare- 
atrage  sancţiuni  severe,  disci¬ 
plină  pe  care  preotul  Tăutu  nu 
pare  a  o  fi  respectat, 

„Unirea"  blăjană  evită  să  se 
pronunţe  în  această  spinoasă 
chestiune  şi  vorbeşte  cu  cel  mal 
inocent  grai  de  pe  lume  de... 
destindere  şi  alte  chestii  aferente. 

Lecţia  ar  prinde  dacă  ar  fi 
ieşit  din  altă  gură  decât  aceeai 


REVISTA  TEOLOGICĂ 


31  îl 


care  ne-a  ocărât  de  atâtea  ori 
şi  cu  atâta  înverşunare.  „Unirea” 
nu  trebue  să  uite  că  ea  a  călcat 
armistiţiul  intervenit  în  lunile  din 
urmă  între  ortodocşi  şi  uniţi.  In 
plin  răsboiu  de  eliberare  a  pro¬ 
vinciilor  cotropite  dela  miază¬ 
noapte  şi  răsărit,  ne-a  adresat  în¬ 
demnul  de-a  dezerta  dela  dreapta 
credinţă,  supunându-ne  obedien¬ 
ţei  Vaticanului.  Asta,  în  numele 
„latinităţii"  noastre...  şi  al  dlui 
Pamfil  Şeicaru. 

Noi  ne-am  aflat  totdeauna  în 
defensivă.  Şi  e  cu  neputinţă  să 
nu  „ardem",  atâta  vreme  cât 
Blajul  ne  împroaşcă  după  nă¬ 
ravul  cunoscut. 

(îi 

CINE  nu-1  cunoaşte  pe  tânărul 
Iosif  Naghiu,  zis  „Ascetu"  ?  E 
oaspele  (adeseori  inoportun)  tu¬ 
turor  periodicelor  prezente  şi 
■ —  probabil  —  viitoare  din  ţara 
românească.  Scrie  enorm  de  mult 
şi  enorm  de  des,  iar  problemele 
de  cari  se  acaţă,  atât  prin  nu¬ 
mărul  cât  şi  prin  varietatea  lor, 
sunt  enorme.  In  sfârşit,  tânărul 
Naghiu  posedă  simţul  enormităţii 
într'o  măsură  enormă.  Faimosul 
polihistor  medieval  Giovanni  Pico 
de  Mirandola  păleşte  faţă  de  acest 
prodigios  poligraf.  Cel  dintâi  ştia 
„De  omni  re  scibili,  et  quibus- 
dam  aliis".  Tânărul  Naghiu  ştie 
tot  ce  se  poate  şti  —  şi  mai  ştie 
şi  ceea  ce  s'ar  mai  putea  şti 
dacă  ar  mai  fi  ceva  despre  care 
s’ar  putea  şti  oarece...  Şi  judecă. 
Judecă  straşnic.  Lumea  trebue 
să  ştie  că  e  cineva.  Cu  ori  ce 
preţ.  Şi  să-i  ia  groaza. 

Mai  nou,  scrie  la  „Ardealul" 
din  Bucureşti,  (nr,  7  din  11  1.  c.), 


un  articol  întitulat  solemn  (mă 
rog  1)  s  „Facultas  Theologica  Tran- 
silvaniae",  adică  pe  latinie. 

Tânărul  Naghiu  „rezolvă" 
aci  problema  învăţământului  teo¬ 
logic,  de  toate  confesiunile,  dia 
Ardeal.  Dar  cum  subscribentuL 
n’are  calitatea  să  dea  sfaturi  în- 
tr’o  chestiune  care  depăşeşte  şi* 
competenţa  şi  priceperea  sa,  vom; 
considera  această  latură  a  arti¬ 
colului  împricinat  ca  simplă  ma¬ 
nifestare  a  năravului  său  de-a 
se  înfige  ori  unde-i  rost  de  ceva, 
tărăboi  şi  —  tratând-o  cu  cuve¬ 
nita  îngăduinţă  —  o  vom  lepăda 
la  coş. 

Iosif  Naghiu  împroaşcă  Aca¬ 
demiile  teologice  din  Ardeal  cu 
cele  mai  patente  grosolănii  cart 
au  sburat  vreodată  de  pe  buzele 
unui  clevetitor  ascet,  E  fapt. 

„Dintr’un  spirit  de  solidari¬ 
tate  de  corp"  (expresia  îi  apar¬ 
ţine  împricinatului),  se  mărgineşte- 
să  bârfească  numai  pe  socoteala- 
duhovnicilor,  profesorilor,  stu¬ 
denţilor,  învăţământului,  biblio¬ 
tecilor  şi  spiritului  acestor  insti¬ 
tuţii  de  învăţătură  ortodoxă.  Re¬ 
stul,  e  în  ordine. 

Că  nimeni  dintre  cei  stropiţi 
de  clăbucii  articolului  din  „Ar¬ 
dealul  "  n’a  solicitat  certificate- 
de  aptitudini  acestui  „ascet"  ne¬ 
săţios  şi  intratabil,  e  evident.  De 
aceea,  s'ar  face  mare  greşala  să 
se  stea  de  vorbă  cu  el  pe  această 
chestiune;  i  s'ar  da  importanţă 
şi  omul  şi-ar  lua  nas. 

Dar  altceva  ne-a  indignat  peste 
măsură... 

Ascetul  Iosif,  după  ce  a  de¬ 
venit  „Naghiu",  a  fost  —  după 
câte  ştim  —  student  al  Acade- 

miei  teologice  ortodoxe  din  Cluj. 
Lucru  ciudat;  tocmai  împotriva 
foştilor  săi  profesori  îşi  varsă 
veninul  cu  mai  multă  înverşu¬ 
nare,  aducându-le  o  acuză  din 
cale-afară  de  gravă.  Gravă  pentru 
cei  ce  nu  cunosc  comportarea 
ilariantă  a  studentului  teolog  de 
altă  dată,  neîmblânzitul  critic 
„ascet"  de-acum.  Şi  „Ardealul" 
n’o  cunoaşte.  Iar  dacă  o  cu¬ 
noştea  şi  totuşi  a  dat  drumul  in¬ 
sultelor  cuprinse  în  acel  articol, 
atunci  cu  atât  mai  rău. 

Resfira{i  de  refugiu  • —  unii 
rămaşi  alăturea  de  turma  care 
pătimeşte  îndelung,  pe  care  „Ar¬ 
dealul"  o  plânge  ca  să-i  insulte 
fruntaşii  prin  condeiul  dezor¬ 
donat  al  lui  Naghiu,  alţii  utilizaţi 
în  alte  părţi  —  profesorii  Aca¬ 
demiei  teologice  din  Cluj  pot  fi 
loviţi  de  ocările  oricărui  ne- 
mintos,  căci  putinţa  de- a  pro¬ 
testa  în  corpore  împotriva  unui 
atac  laş  ca  acesta  le  lipseşte 
deocamdată. 

După  câte  ştim,  Academia  teo¬ 
logică  din  Cluj  n'a  avut  altă  scă¬ 
dere  decât  aceea  că  povăţuită 
de  porunca  Evangheliei  pe  care 
o  slujeşte,  a  ocrotit  la  sânul  ei 
şi  un  puiu  de  năpârcă.  Faptul 
ni-1  confirmă  un  fost  student  al 
acestei  instituţii  martire,  astăzi 
membru  distins  al  Corpului  di¬ 
dactic,  care  n’a  zăbovit  să  ne 
semnaleze  articolul  lui  Naghiu 
şi  să-l  înfiereze  după  cum  me¬ 
rită  :  „Atitudinea  obraznică  a  lui 
Iosif  E.  Naghiu  m’a  indignat  — 
scrie  profesorul  în  chestiune  — 
ştiind  că  şi  dânsul  sub  cupola 
unei  Academii  teologice  şi-a  făcut 
studiile  teologice,  fiind  împăr¬ 


tăşit  de  favoruri  —  cum  poate 
n'a  fost  nimeni  —  din  partea 
autorităţii  bisericeşti  eparhiale 
din  Cluj".  încă  multe  alte  des¬ 
tăinuiri  grave  ne  mai  face  scri¬ 
soarea  din  care  am  citat.  Vom 
chibzui  la  timpul  său  dacă  trebue 
să  le  divulgăm.  Deocamdată  ne 
mărginim  la  atâta,  nu  ca  să-l 
cruţăm  pe  Naghiu  —  favoarea 
aceasta  i-am  făcut-o  alte  daţi, 
când  încă  credeam  că  o  merită  — 
ci  pentru  a  nu  abuza  de  bună¬ 
voinţa  prietenului  nostru  şi  de 
răbdarea  cititorilor. 

Articolul  îl  califică  îndeajuns 
pe  autorul  lui;  e  ingrat  şi  ne¬ 
cuviincios.  Dar  cum  rămânem 
cu  „Ardealul"  ?  0  desolidarizare 
fermă  de  insultele  profesate  în 
coloanele  lui  se  impune. 

Cât  despre  chestia  cu  „chipul 
cel  îngeresc",  Naghiu  ar  putea 
s'o  lase  moartă.  Mărgăritarele 
nu-s  de  gura  asceţilor  ambiţioşi 
şi  fără  starişte:  îşi  pot  rupe 
măselele  mestecându-le.  Părinţii 
călugări  dela  sf.  Mănăstire  Brân- 
coveanu  —  făpturi  transfigurate 
de  rugăciune  şi  subţiate  de  post 
şi  ajunare,  firi  îmbunate  de  ce- 
tanii  îndelungi,  de  meditaţie  ne¬ 
contenită  şi  de  munci  aspre  — • 
dacă  ar  da  cu  ochii  de  figura 
trupeşe  a  ascetului  Naghiu  i-ar 
scurta  repede  îndrăsneala,  scan- 
dându-i  cuvintele  lui  Şaguna  s 
„Din  cele  dinafară  chibzuesc  şi 
aşezarea  cea  dinlăuntru  a  inimii “. 

Călugării  aceştia  sunt  foşti  stu¬ 
denţi  ai  uneia  dintre  Academiile 
teologice  ortodoxe,  pe  cari  Iosif 
Naghiu  le  învinovăţeşte  că  n'au 
odrăslit  „chipuri  îngereşti". 
Hotărât,  omul  a  întrecut  măsura ! 


